ރައީސް އެމްޑީއެންގެ ރިޕޯޓު ކުށްވެރި ކުރައްވައިފި، ގާނޫނީ ގޮތުން އަޅަން ޖެހޭ ފިޔަވަޅު އަޅުއްވާނެ ކަމަށް ވަނީ ވިދާޅުވެފަ | | Sangu News\nރައީސް އެމްޑީއެންގެ ރިޕޯޓު ކުށްވެރި ކުރައްވައިފި، ގާނޫނީ ގޮތުން އަޅަން ޖެހޭ ފިޔަވަޅު އަޅުއްވާނެ ކަމަށް ވަނީ ވިދާޅުވެފަ\n7 އޮކްޓޯބަރ 2019 - 10:03\nRaees Solih MDN ge report kuhveri kuravvafi\nމޯލްޑިވިއަން ޑިމޮކްރެޓިކް ނެޓްވޯކް (އެމްޑީއެން) އިން ނެރުނު ރިޕޯޓްގައި އިސްލާމްދީނާއި ރަސޫލާއަށް ނިސްބަތްކޮށް ފުރައްސާރަ ކުރި މައްސަލައިގައި ގާނޫނީ ގޮތުން އަޅަންޖެހޭ ފިޔަވަޅުތައް އަޅުއްވަމުން ގެންދަވާނެ ކަމަށް ރައީސުލް ޖުމްހޫރިއްޔާ އިބްރާހިމް މުހައްމަދު ސޯލިހު ވިދާޅުވެއްޖެއެވެ.\nރައީސް ވިދާޅުވީ ގާނޫނީ ޒިންމާ ޒިންމާ އަދާ ކުރުމުގައި އަބަދުވެސް ދެމި ހުންނަވާނެ ކަމަށެވެ. "ޕްރިލިމިނަރީ އެސެސްމެންޓް އޮފް ރެޑިކަލައިޒޭޝަން އިން މޯލްޑިވްސް" އެ ނަމުގައި އެންޑީއެމުން ނެރެފައިވާ ރިޕޯޓްގައި އިސްލާމްދީނުގެ އަސްލުތަކާއި ފުށުއަރާ، އަދި އިސްލާމްދީނާއި ރަސޫލާއަށް ތައުހީނުވާ ފަދަ ވާހަކަތައް ހިމެނިފައިވުމަކީ ބަލައިގަނެވޭނެ ކަމެއްނޫން ކަަންވެސް އެމަނިކުފާނު ނެރުއްވި ބަޔާނުގައި ވަނީ ވިދާޅުވެފައެވެ. އެ ރިޕޯޓާއި ގުޅޭ މައްސަލަ ބަލައި، ދިވެހި މުޖްތަމައުގައި ގާއިމުވެފައި އޮތް ހަމަޖެހުމާއި، ދީނީ އެއްބައިވަންތަކަމާއި، އަމަން އަމާންކަން ދެމެހެއްޓުމަށްޓަކައި ގާނޫނީ ގޮތުން އަަޅަންޖެހޭ ފިޔަވަޅުތައް އަޅަމުން ގެންދާނެކަމުގެ ފުރިހަމަ ޔަގީންކަން އެމަނިކުފާނު ވަނީ ދެއްވާފައެވެ.\nރައީސް ސާލިހު ވަނީ ދީނީ ޝިއާރު ފާޅުކުރުމާއި، ގާނޫނު އަސާސީން ކަށަވަރުކޮށްދޭ އަސާސީ ހައްގުތަކުގެ ބޭނުން ހިފުމުގައި މުޅި މުޖްތަމައުގެ މަސްލަހަތު އިސްކޮށް އިސްލާމް ދީނުގެ މަތިވެރި އަސާސްތަކާއި ޚިލާފުނުވުމަށްވެސް އިލްތިމާސް ކުރައްވާފަ އެވެ.\nއެމްޑީއެން އިން ނެރުނު ރިޕޯޓުގައި އިސްލާމްދީނާ ދެކޮޅު ކަންކަން ފާހަގަކޮށްފައިވެ އެވެ. ރިޕޯޓުގައި އިސްލާމްދީނާ ދެކޮޅު އެތައް ވާހަކަތަކާއި، ކީރިތި ގުރުއާނާއި ރަސޫލާގެ ހަދީސް ބަސްފުޅުތަކަށް ސުވާލު އުފައްދާފައި ހުރުމުން ސޯޝަލް މީޑިއާގައި އެކަމާ އެތައް ބަޔަކު ވަނީ ނުރުހުން ފާޅުކޮށްފައެވެ. ދީނުގައި އަންގަވާފައިވާ ކަންކަމަށް ހަޖޫޖަހާފައިވާ އެ ރިޕޯޓު އެމްޑީއެން ނަގާފައިވަނީ އާންމުންގެ ފާޑުކިޔުން އަމާޒުވުމުން "ދީނީ އިލްމުވެރިއެއްގެ" އެހީގައި އަލުން ރިޕޯޓު ނެރޭނެ ކަމަށް ބުނެއެވެ. އިންސާނީ ހައްގުތަކަށް މަސައްކަތް ކުރުމުގެ ނަމުގައި އުފައްދާފައިވާ އެ ޖަމިއްޔާއިން ނެރުނު ރިޕޯޓްގައި އިސްލާމްދީނުގެ އަސާސްތަކާއި ޚިލާފު ވާހަކަތައް ހިމަނާ މާތް ރަސޫލާއަށް ނިސްބަތްކޮށް ބޭ އަދަބީ ބަސްތައް ބޭނުން ކޮށްފައި ވެއެވެ.


BML ah libey faidhaa maa bodu, ithuru bank thah annan jehey: Fayyaaz - One Online\nރަސްމިއްޔާތެއްގައި މިނިސްޓަރ ފައްޔާޒު ވާހަކަދައްކަވަނީ -- ވަން ފޮޓޯ: މުހައްމަދު އައުޒަމް\nބީއެމްއެލްއަށް ލިބޭ ފައިދާ މާބޮޑު، އިތުރު ބޭންކުތައް އަންނަންޖެހޭ: ފައްޔާޒު\nގައުމީ ބޭންކް، ބޭންކް އޮފް މޯލްޑިވްސް (ބީއެމްއެލް)އަށް މާބޮޑަށް ފައިދާ ލިބޭ ކަމަށް ވިދާޅުވެ އެފައިދާ ކުޑަކުރަން ޖެހޭ ކަމަށް ގަބޫލުކުރައްވާ ކަމަށް އިކޮނޮމިކް މިނިސްޓަރު ފައްޔާޒު އިސްމާއިލް ވިދާޅުވެއްޖެއެވެ.\nމިނިސްޓަރު އެހެން ވިދާޅުވެފައިވަނީ ދުނިޔޭގެ ފަތުރުވެރިކަމުގެ ދުވަހާ ގުޅިގެން ކްރޮސްރޯޑްސްގައި ކުރިއަށްގެންދިޔަ ޓޫރިޒަމް ކޮންފަރެންސްގައި ބައިވެރިޔަކު ކުރި ސުވާލަކަށް ޖަވާބު ދެއްވަމުންމުންނެވެ.\nފައްޔާޒު ވިދާޅުވީ އިތުރު ބޭންކުތައް އައިސް މިހާރު އޮތް މޮނޮޕޮލީ ބަދަލުވާން ޖެހޭ ކަމަށާއި އިގުތިސާދު ކުރިއަށް ގެންދަން މުހިއްމު މަސައްކަތްތަކެއް ކުރަންޖެހޭ ކަމަށެވެ. އެގޮތުން ރާއްޖެއަށް އިތުރު ބޭންކުތައް ގެންނަން މަސައްކަތް ކުރާ ކަމަށްވެސް ވިދާޅުވިއެވެ.\nމިނިސްޓަރު ވިދާޅުވީ ބޭންކިންގެ ވިޔަފާރިއަކީ އެހެން ވިޔަފާރިއެކޭ އެއްގޮތަށް ރިސްކު ނަގާ ވިޔަފާރިއަކަށް ވާންޖެހޭ ކަމަށެވެ. ފައިސާ ނުދެއްކުމުން އަރާ ޖޫރިމަނާތަކާއި ބޭންކުން ނަގާ ޕީނަލް އިންޓްރެސްޓް ވެސް ބަދަލުވާން ޖެހޭ ކަމަށް ވިދާޅުވެ މިނިސްޓަރު ވަނީ 10 ޕަސެންޓް ނުވަތަ 12 ޕަސެންޓުގެ އިންޓްރެސްޓް ނެގުމަށް ފަހު ޖޫރިމަނާއަށް އިތުރު ފަސް ޕަސެންޓް ނެގުމަކީވެސް ގަބޫލު ކުރެވޭ ކަމެއް ނޫން ކަމަށް ވިދާޅުފައެވެ.\nމިދިޔަ އަހަރު ބީއެމްއެލްއަށް ފައިދާގެ ގޮތުގައި 1.6 ބިލިއަން ރުފިޔާ ލިބުނެވެ. ބީއެމްއެލްގައި 279،000 ކަސްޓަމަރުން ތިބެއެވެ.\nގުޅޭ ޓެގު މިނިސްޓަރު ފައްޔާޒް އިސްމާއިލް\nއިންޑިޔާގެ ފެރީންވެސް ގެންނާނީ ރާއްޖޭގެ ވިޔަފާރިވެރިންގެ މުދާ: ފައްޔާޒު\nއެމްޑީޕީ ބައިބައި ކުރަން އުޅޭ މީހުން އެކުރަނީ ބޭކާރު ކަމެއް: ހަސަން ލަތީފް\nއަމަލު ކުރާނީ ރައީސް އަންގަވާ ގޮތަކަށް، އަމިއްލައަށް ވަކިވާން ޖެހޭ ސަބަބެއް ނެތް: ފައްޔާޒް\nމިނިސްޓަރު ފައްޔާޒް މަގާމުން އެކަހެރިވުމަށް އެދި ނަޝީދުގެ ސިޓީއެއް އެމްޑީޕީގެ ޗެއާޕާސަން އަށް\nފައްޔާޒްގެ މައްސަލައަށް 30 ސޮއި ލިބިއްޖެ، އެދެނީ 35 ހަމަކޮށް ރައީސް އަދި ގައުމީ މަޖިލީހަށް ހުށަހެޅުން: ނަޝީދު


Viyafaari thakah fund hoadhai dhinumah magu fahi kuran islaahu hushahalhaifi | Mihaaru\nރައްޔިތުންގެ މަޖިލީހުގެ ޖަލްސާއެއްގައި ބައެއް މެމްބަރުން ބައިވެރިވެވަޑައިގަންނަވަނީ: މާލީ ސެކިއުރިޓީޒްއާ ބެހޭ ގާނޫނަށް ވަނީ އިސްލާހު ހުށަހަޅާފައި. - ފޮޓޯ: މަޖިލިސް\nވިޔަފާރިތަކަށް ފަންޑު ހޯދައިި ދިނުމަށް މަގުފަހިކުރަން އިސްލާހު ހުށަހަޅައިފި\n07 ޖޫން 2016 - 21:29 1 comment\nމާފަންނު ދެކުނު ދާއިރާގެ ޕީޕީއެމްގެ މެމްބަރު އަބްދުﷲ ރިފާއު ހުށަހެޅުއްވި އިސްލާހުގައި ވަނީ ރާއްޖޭގެ ކުންފުނިތައް މެދުވެރިކޮށް، ފަންޑް މެނޭޖު ކުރުމުގެ ހުއްދަ ދޫކުރުމާ ބެހޭ އުސޫލުތައް އެކުލަވާލުމަށެވެ. މިއީ އަމިއްލަ ވިޔަފާރިތައް ކުރިއެރުވުމަށް ވަރަށް ބޮޑު އެހީތެރިކަމެއްދޭ ފަންޑުތަކެކެވެ.\nމީގެ އިތުރުން އިންވެސްޓަރުންގެ ފަންޑުތައް ހަރުދަނާ އުސޫލެއްގެ ދަށުން އަމިއްލަ ވިޔަފާރިތަކަށް ފޯރުކޮށްދެވޭނެ މަގު ފަހިކުރުމަކީ އަމިއްލަ ވިޔަފާރިތައް ތަރައްގީ ކުރަން ކުރެވޭ މަސައްކަތްތައް އިތުރަށް ފުރިހަމަކޮށްދޭނެ ކަމެއް ކަމަށް ވެސް އިސްލާހުގައިވެ އެވެ.\nމަޖިލީހުގެ ޖަލްސާއެއްގައި ރިފާއު ވާހަކަ ދައްކަވަނީ: މާލީ ސެކިއުރިޓީޒްއާ ބެހޭ ގާނޫނަށް އޭނާ ހުށަހެޅުއްވި އިސްލާހުގައިވާ ގޮތުން ސީއެމްޑީއޭއަށް މެމްބަރުން އައްޔަން ކުރުމުގެ ހުރިހާ ބާރެއް ލިބިގެން ވަނީ ރައީސުލްޖުމްހޫރިއްޔާ އަށް.- ފޮޓޯ: މަޖިލިސް\nއިސްލާހުގައިވާ ގޮތުން އިސްލާމިކް ފައިނޭންސް އަކީ ރާއްޖޭގައި މިހާރު ވަރަށް ބާރަށް ކުރިއަރަމުން އަންނަ ދާއިރާއެއް ކަމުން ކެޕިޓަލް މާކެޓްގައި އިސްލާމިކް ސެކިއުރިޓީޒް އިޝޫކުރެވޭނެ، މިހާރަށް ވުރެ ހަރުދަނާ އިންތިޒާމްތަކެއް ހަމަޖައްސަން ވަނީ ކަނޑައަޅައިފަ އެވެ.\n"މި ބިލުން ހުށަހެޅިފައިވާ އިސްލާހުތަކުގެ ސަބަބުން ސެކިއުރިޓީޒް މާކެޓްގެ ކަންކަން މިހާރަށް ވުރެ ހަރުދަނާ ގޮތެއްގައި ހިންގައި އަދި މާކެޓް ތަރައްގީ ކުރުމަށް އިތުރު ފުރުސަތުތައް ހުޅުވިގެންދާނެ،" އިސްލާހު ހުށަހެޅި ސަބަބެއް ކަމަށް ރިފާއު ވިދާޅުވި އެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި ފުރަތަމަ ކިޔުން އިއްވި މި އިސްލާހުގެ ސަބަބުން ކެޕިޓަލް މާކެޓު ޑިވެލޮޕުމަންޓު އޮތޯރިޓީ (ސީއެމްޑީއޭ) އަށް މެމްބަރުން އައްޔަން ކުރެއްވުމުގެ ހުރިހާ ބާރެއް ލިބިވަޑައިގަންނަވަނީ ރައީސުލްޖުމްހޫރިއްޔާ އަށެވެ.\nސީއެމްޑީއޭގެ ބޯޑު މެމްބަރަކު މަގާމުން ވަކި ކުރެވޭނީ ޖިނާއީ ކުށެއް ކުރިކަން ޝަރުއީ ކޯޓަކުން ސާބިތުވެ، އޭނާގެ މައްޗަށް ހުކުމެއް އައުމުންނާއި މެމްބަރުކަމުގެ މަގާމުގައި ހުރެ ކޮށްގެން ނުވާނެ ފަދަ ކަމެއް ކުރުމުންނެވެ. އަދި އެއްވެސް ހާލަތެއް މެދުވެރިވެގެން މެމްބަރަކު ބޯޑުން ވަކިވެއްޖެނަމަ 60 ދުވަހުގެ ތެރޭގައި ބޯޑަށް މެމްބަރަކު އައްޔަން ކުރަން ވާނެ ކަމަށެވެ.\nރައްޔިތުންގެ މަޖިލީހުގެ ޖަލްސާއެއްގައި މެމްބަރުން ބައިވެރިވެވަޑައިގަންނަވަނީ. ރިފާއު ހުށަހެޅުއްވި އިސްލާހުގެ ފުރަތަމަ ކިޔުން މިއަދު ވަނީ އިއްވާފައި. - ފޮޓޯ: މަޖިލިސް\nމާލީ ސެކިއުރިޓީޒްއާ ބެހޭ ގާނޫނަކީ ރާއްޖޭގައި ސެކިއުރިޓީޒް އިޝޫ ކުރުމާއި، ގަނެވިއްކުމާއި ކެޕިޓަލް މާކެޓް ކުރިއެރުވުމަށް 2006 ވަނަ އަހަރު ފާސްކުރި ގާނޫނެކެވެ. މި ގާނޫނުގެ ދަށުން ކެޕިޓަލް މާކެޓް ރެގިއުލޭޓްކުރާ މުއައްސަސާއަކާއި ސްޓޮކް އެކްސްޗޭންޖާއި މާކެޓް ފަންކްޝަން ކުރުމަށް ބޭނުންވާ އެހެން އިންތިޒާމުތައް ވަނީ ހަމަޖެހިފަ އެވެ.\nއިތުރު ލިޔުންތައް ރައްޔިތުންގެ މަޖިލިސް ސީއެމްޑީއޭ ވިޔަފާރިއާ ބެހޭ ގާނޫނުތައް އަބްދުﷲ ރިފާއު


EURO 2020 - Team Profile: Wales\nޔޫރޯ 2020 – ޓީމް ޕްރޮފައިލް: ވޭލްސް\nޝާއިޢުކުރީ: ޙަންނާން ޖޫން 10, 2021, 06:55\nމިފަހަރުގެ މުބާރާތަކީ ވޭލްސްގެ ދެވަނަ މުބާރާތެވެ. ވޭލްސް އެންމެ ފުރަތަމަ ޔޫރޯއަށް ކޮލިފައިވީ އެންމެ ފަހުން 2016 ވަނަ އަހަރު ފްރާންސްގައި ބޭއްވުނު މުބާރާތުގައެވެ. އެ މުބާރާތުގެ ސެމީ ފައިނަލަށް އެގައުމު ދަތުރުކުރިއެވެ. މިއީ މިހާތަނަށް ޔޫރޯގައި ވޭލްސްއަށް ހޯދުނު އެންމެ ބޮޑު ކާމިޔާބެވެ.\nވޭލްސް ހިމެނުނީ ކޮލިފައިން ގުރޫޕް އީގައެވެ. ވޭލްސް މިފަހަރުގެ ޔޫރޯ މުބާރާތަށް ކޮލިފައިވެފައިވަނީ މި ގުރޫޕުގެ ދެވަނަ ޓީމުގެ ގޮތުގައެވެ. ކޮލިފައިންގައި އެޓީމު ކުޅުނު 8 މެޗުގެ ތެރެއިން4މެޗުން ވަނީ މޮޅުވެފައެވެ. ދެ މެޗުން އެއްވަރުވިއިރު، ދެމެދުން ވަނީ ބަލިވެފައެވެ. އެހެން ކަމުން ކޮލިފައިންގައި ވޭލްސް ކުޅުނު 8 މެޗުން އެޓީމަށް ލިބުނީ 14 ޕޮއިންޓެވެ.\nވޭލްސްގެ ކޯޗަކީ އިތުރު ތައާރަފަކަށް ބޭނުމެއް ނުވާނެ މަޝްހޫރު ފުޓްބޯޅަ ސަހުސިއްޔަތު ރަޔަން ގިގްސްއެވެ. އިނގިރޭސި ކުލަބު މެންޗެސްޓާ ޔުނައިޓެޑަށް ގިނަ އަހަރުތަކެއް ވަންދެން ކުޅެ ގިނަ ކާމިޔާބީތަކެއް އެ ކުލަބާއި އެކު އޭނާ ވަނީ ހޯދާފައެވެ. ކުޅުންތެރިއެއްގެ ގޮތުގައި ވޭލްސްގެ ގައުމީޓީމާއި އެކު ބޮޑު މުބާރާތެއް ކުޅެލުމުގެ ނަސީބު ނުލިބި ކެރިއަރު ނިންމާލަން ޖެހުނު ގިގްސް ވޭލްސްގެ ގައުމީޓީމާއި ހަވާލުވީ 2018 ވަނަ އަހަރުގައެވެ. ވޭލްސްގެ އިތުރުން ގިގްސް އަކީ މެންޗެސްޓާ ޔުނައިޓެޑުގެ އެސިސްޓެންޓް ކޯޗުވެސް މެއެވެ. ގިގްސްގެ ކޯޗުކަމުގެ ދަށުން ވޭލްސް މިފަހަރުގެ ޔޫރޯގައި ވާދަކުރާއިރު، މި އީ އޭނާގެ ކޯޗުކަމުގެ ދަށުން ވޭލްސް ވާދަކުރާ ފުރަތަމަ ބޮޑު މުބާރާތެވެ.\nގެރެތް ބޭލްއަކީ މިވަގުތު ވޭލްސް ޓީމުގެ ކެޕްޓަންއެވެ. ސްޕެއިންގެ ރެއާލް މެޑްރިޑުން ޓޮޓެންހަމްއަށް ލޯނުއުސޫލުން ކުޅެމުންއަންނަ ބޭލް އަކީ ދުވެލި ބާރު ހަލުވި ކުޅުންތެރިއެކެވެ. އަދި އެހާމެ ގޯލާވެސް ރައްޓެހި ކުޅުންތެރިއެކެވެ. ބޭލް އަކީ އިދިކޮޅު ޓީމުތައް ޖެހިލުންވާ ފަދަ މޮޅު ތަޖުރިބާކާރު ކުޅުންތެރިއެކެވެ. ބޭލް ވޭލްސްގެ ގައުމީޓީމަށް ކުޅެން ފެށީ 2006 ވަނަ އަހަރުގައެވެ. އެގޮތުން މިހާތަނަށް ގައުމީތީމަށް ކުޅެދިން 92 މެޗުގައި 33 ގޯލު ޖަހާދީފައިވެއެވެ.\nވޭލްސް ހިމެނިފައިވަނީ އިޓަލީ އާއި ތުރުކީ އަދި ސްވިޒަލެންޑާއި އެއް ގުރޫޕެއްގައެވެ. އެއީ ގުރޫޕް އޭއެވެ. ވާދަވެރިކަން ވަރަށް ބޮޑުވާނެ ކަމަށް ބެލެވޭ މި ގުރޫޕުގެ ފެވަރިޓުންނަކީ އިޓަލީ އާއި ތުރުކީ އެވެ. މި ގުރޫޕަކީ ވޭލްސްއަށް އުނދަގޫ ގުރޫޕަކަށް ވާނެއެވެ. އެހެންކަމުން މި ގުރޫޕުން ދެވަނަ ބުރައް ދާނެ ކަމަށް ބެލެވެނީ އިޓަލީ އާއި ތުރުކީއެވެ.\nގުރޫޕުގައި ކުޅޭ މެޗުތައް\n12 ޖޫން- ވޭލްސް- ސްވިޒަލެންޑް\n16 ޖޫން- ސްވިޒަލެންޑް- ތުރުކީ\n20 ޖޫން- ސްވިޒަލެންޑް- އިޓަލީ


Meehaku maruvi mahsalaagai kuda kuhjakah hukum kuree rangalhah\nމީހަކު މަރުވި މައްސަލާގައި ކުޑަކުއްޖަކަށް ހުކުމް ކުރީ ރަނގަޅަށް\nހުޅުމާލޭގައި ކުރިޔަށް ގެންދިޔަ ޓްރެފިކް ޑްރިލެއްގެ ތެރެއިން: މީގެ ކުރިން ހިނގި އެކްސިޑެންޓެއްގައި މީހަކު މަރުވި މައްސަލާގައި ކުއްޖަކަށް ހުކުމް ކުރީ ރަނގަޅަށް ކަމަށް ކަނޑައަޅައިފި--\nހުޅުމާލޭގައި މީގެ ތިން އަހަރު ކުރިން ހިނގި އެކްސިޑެންޓެއްގައި މީހަކު މަރުވި މައްސަލާގައި ކުޑަކުއްޖެއްގެ މައްޗަށް ޖުވެނައިލް ކޯޓުން ހުކުމް ކުރީ ރަނގަޅަށް ކަމަށް ހައި ކޯޓުން ކަނޑައަޅައިފި އެވެ.\nބާރު ސްޕީޑެއްގައި ކުޑަކުއްޖަކު ދުއްވި ސައިކަލެއްގައި ޖެހި އެކްސިޑެންޓެއް ހިނގާފައިވަނީ 2017 ވަނަ އަހަރުގެ އޮގަސްޓް މަހުގެ ތެރޭގަ އެވެ. މި އެކްސިޑެންޓް ހިނގީ 16 އަހަރުގެ ކުޑަކުއްޖަކު ބާރު ސްޕީޑްގައި ދުއްވާފައި ދަނިކޮށް އެމަގުން ދުއްވާފައި ދިޔަ އެހެން ސައިކަލެއްގައި ޖެހި އެވެ. އެ ސައިކަލު ދުއްވަން އިން އުމުރުން 64 އަހަރުގެ ދިވެހި ފިރިހެނަކަށް އަނިޔާވެ، ފަރުވާ ދެނިކޮށް 2017 ވަނަ އަހަރު ސެޕްޓެމްބަރު މަހުގެ ތެރޭގައި އެމީހާ ވަނީ މަރުވެފަ އެވެ.\nއެކްސިޑެންޓް ހިނގި އިރު އެ ކުޑަކުއްޖާ އަތުގައި ލައިސެންސެއް ނެތެވެ. މި އެކްސިޑެންޓްގައި މީހަކު މަރުވި މައްސަލާގައި އެ ކުއްޖާ އެއް އަހަރާއި 24 ދުވަހަށް ގޭ ބަންދު ކުރަން ޖުވެނައިލް ކޯޓުން މިދިޔަ އަހަރު ހުކުމްކުރީ މީހަކު މަރުވެ ދިއުމުގެ އިހުމާލުގެ އަމަލެއް ކުރުމުގެ ކުށުގަ އެވެ. ކުޑަކުދިންގެ ގޮތުގައި ތިބެ ކުށްކުރާ މީހުންގެ މައުލޫމާތު އާންމު ކުރުމަކީ ގާނޫނީ ގޮތުން މަނާ ކަމެކެވެ.\nމި ހުކުމާމެދު ހިތްހަމަ ނުޖެހިގެން އެ ކުއްޖާގެ ފަރާތުން އެ މައްސަލަ ހައިކޯޓުގައި އިސްތިއުނާފް ކުރި އެވެ. އެކަމަކު ހައިކޯޓުން ވެސް ވަނީ އެ ކުއްޖާ އާއި ދެކޮޅަށް ޖުވެނައިލް ކޯޓުން ކުރި ހުކުމަކީ ރަނގަޅު ހުކުމެއް ކަމަށް ކަނޑައަޅާފަ އެވެ.\nހައިކޯޓުން މިދިޔަ ބުރާސްފަތި ދުވަހު ކުރި ހުކުމުގައި ބުނެފައިވަނީ، ގާނޫނުލް އުގޫބާތުގެ 53 ވަނަ މާއްދާ ދަށުން ކުޑަކުދިން ކުރާ ކުށްތަކަށް މައާފް ލިބެނިވި ދިފާއު ލިބިގެން ވިޔަސް، އިސްލާމްދީނުގައި ހައްދު ކަނޑައެޅޭ ކުށްތަކާއި އަނިޔާވެރި ކުށްތަކުގެ ޒިންމާ އެ ކުދިން ނަގަން ޖެހޭ ކަމަށެވެ.\nއަދިި އެ ކުއްޖާ ކުރި އަމަލަކީ ލައިސަންސް ނެތި ބާރު ސްޕީޑްގައި ސައިކަލު ދުއްވުމުން ކަމަށް ވާއިރު، އޭގެ ނަތީޖާއެއްގެ ގޮތުން އެކްސިޑެންޓްވެ މީހަކަށް އަނިޔާވެ، މަރުވުމަކީ އެ ކުށުގެ ޒިންމާ އޭނާ އުފުލަން ޖެހޭ ފަދަ އަނިޔާވެރި ކުށެއް ކަމަށް އެ ހުކުމުގައިވެ އެވެ. އެހެންވެ، އެ ހާލަތުގައި މައާފް ލިބެނިވި ދިފާއު އެ ކުއްޖާއަށް ނޯންނާނެ ކަމަށް ވެސް އެ ހުކުމުގައިވެ އެވެ.\nޖުވެނައިލް ކޯޓުން އެކުއްޖާގެ މައްޗަށް ކުރި ހުކުމުގައި ވަނީ އެއް އަހަރާއި 24 ދުވަހަށް ގޭބަންދު ކުރުމާއި ކުށުގެ ކައްފާރާއެއްގެ ގޮތުން ވިދިވިދިގެން ދެ މަސްދުވަހު ރޯދަ ހިފުމަށެވެ. އަދި ވާރިސުން މަރުގެ ދިޔަ ބޭނުންވާނަމަ، ޝަރީއަތް ކުރުމާބެހޭ ގަވާއިދު އިސްލާހު ކުރުމުން އެކަމަށް ދައުވާ ކުރެވޭނެ ކަމަށްވެސް އެ ހުކުމުގައި ބުނެފައިވެ އެވެ. ޝަރީއަތް ކުރުމާއި ބެހޭ ގަވާއިދުގައިވާ މަރުގެ ދިޔަ ހޯދުމުގެ މާއްދާ މިހާރު ވަނީ އުވާލާފަ އެވެ.\nހުޅުމާލެ ހައިކޯޓް ޖުވެނައިލް ކޯޓް + މަގުމަތީގެ އެކްސިޑެންޓް މަރު ކުޑަކުދިން


Cameron Diaz Hollywood ah enburi aumeh nei? – Iru\nއަނީތާ ދަރިފުޅަށް ނަންކިއުމަށްފަހު އިންސްޓަގްރާމުގައި އެކައުންޓެއް ހުޅުވައިދީފި\nޝާޝާ· 23 ފެބުރުވަރީ 2021\nއެމެރިކާގެ މަޝްހޫރު އެކްޓްރެސް ކެމެރަން ޑިއާޒް، އަނބުރާ އެކްޓިންގ އަށް ނުކުންނަން ޝައުގުވެރިކަން ނެތްކަން ހާމަކޮށްފިއެވެ.\n2017 ގެ މާޗު މަހު އަމިއްލައަށް އެކްޓިންގ އިން ރިޓަޔާވި ބަތަލާ ދާދިފަހުން ‘ކަރަންޓީންޑް ވިތު ބްރޫސް’ ޝޯއަށް ދިން އިންޓަވިއުއެއްގައި ބުނީ، އެކްޓިންގ އިން ދުރުވިފަހުން އަމިއްލަ ދިރިއުޅުން ހަމައަކަށްއެޅި، އުފާވެރިކަން ހިތްހަމަޖެހުން ލިބިފައިވާ ކަމަށެވެ. އެހެންކަމުން ފިލްމު ކުޅެން އުޅުނު ދުވަސްވަރު މަތިން ހަނދާން ނުވާ ކަމަށާއި، މިހާރު އެންމެބޮޑު އިސްކަމެއް ދެނީ ދަރިފުޅުގެ ކަންތައްތަކަށް ކަމަށް ބުންޏެވެ.\n“އަހަރެންގެ ދިރިއުޅުން ފުރިހަމަކޮށްދޭ ކަމަކީ މިހާރު މައިވަންތަކަން. ދަރިފުޅަށް ސަމާލުކަން ދިނުމަކީ ވަރަށް މުހިއްމު ކަމެއް”، 48 އަހަރުގެ ތަރި ބުންޏެވެ. އޭނާ އިތުރަށް ފާހަގަކުރިގޮތުގައި، ފިލްމެއްގެ ޝޫޓިންގައި 14-16 ގަޑިއިރު ވަންދެން އުޅެންޖެހޭ ކަމަށާއި، އެހެންކަމުން ފިލްމު ކުޅެމުން ދަރިފުޅު ބެލުމަކީ ވާނެ ކަމެއް ނޫން ކަމަށެވެ.\nނަމަވެސް ކެމެރަން ބުނީ، ދުވަހަކުވެސް ފިލްމެއް ނުކުޅޭނަމެކޭ ނުބުނާނެ ކަމަށާއި، ކޮންމެވެސް ދުވަހަކުން ފިލްމަކުން ފެނުމަކީ ނާދިރު ކަމެއް ނޫން ކަމަށެވެ. “އެކަމަކު ވިސްނުމަކު ނެތް އަލުން ފިލްމު ކުޅެން ނުކުންނާކަށް”.\nކެމެރަން ޑިއާޒް ކުޅެފައިވާ މަޝްހޫރު ފިލްމުތަކުގެ ތެރޭގައި “މައި ބެސްޓް ފްރެންޑްސް ވެޑިންގ”، ގޭންގްސް އޮފް ނިއު ޔޯކް” އަދި “ދި އަދާ ވުމެން” ފާހަގަކޮށްލެވެއެވެ. އޭނާ އެންމެފަހުން ކުޅުނު ފިލްމަކީ 2014 ވަނަ އަހަރުގެ “އެނީ” އެވެ.


Musthagillu magaamu thakugai thibbavaa beyfulhunnah viyafaari manaakoh, aailee Memberunge maalee bayaan haamakuran gaanoonun laazim kuranee - One Online\nމިނިވަން މުއައްސަސާތަކާ ބެހޭ ކޮމިޓީއަށް ބްރޯޑްކޮމް ހާޒިރުކުރުން -- ފޮޓޯ/ މަޖިލިސް\nމުސްތަގިއްލު މަގާމުތަކުގެ ބޭފުުޅުންނަށް ވިޔަފާރި މަނާކޮށް އާއިލީ މެންބަރުންގެ މާލީ ބަޔާން ހާމަކުރަން ލާޒިމް ކުރަނީ\nމުސްތަގިއްލު ބައެއް ކޮމިޝަންތަކާއި މުސްތަގިއްލު ބައެއް މަގާމުތަކާއި ބައެއް މަގާމުތަކާ ގުޅުންހުރި ގާނޫނުތަކަށް އިސްލާހު ގެނައުމުގެ ބިލުތައް މަޖިލީހަށް ހުށަހެޅުއްވުމަށްޓަކައި ސަރުކާރުން ފޮނުއްވައިފިއެވެ.\nރައީސުލް ޖުމްހޫރިއްޔާގެ އޮފީހުން ބުނީ، އިސްލާހު ހުށަހަޅަން ސަރުކާރުން ނިންމާފައިވާ ގާނޫނުތަކަކީ ޕްރޮސެކިއުޓަރ ޖެނެރަލްގެ ގާނޫނާއި އޮޑިޓް ގާނޫނާއި ދިވެހި ސިވިލް ސަރވިސްގެ ގާނޫނާއި އެންޓި-ކޮރަޕްޝަން ކޮމިޝަނުގެ ގާނޫނާއި އިލެކްޝަންސް ކޮމިޝަންގެ ގާނޫނާއި ހިއުމަން ރައިޓްސް ކޮމިޝަންގެ ގާނޫނަށް ކަމަށެވެ.\nސަރުކާރުން މި ބިލުތައް ހުށަހަޅަނީ ގާނޫނުއަސާސީގެ ދަށުން ގާއިމްކޮށްފައިވާ މުސްތަގިއްލު ކޮމިޝަންތަކާއި މުސްތަގިއްލު މަގާމުތައް އަދާކުރައްވާ ފަރާތްތަކާ ގާނޫނުއަސާސީންނާއި ގާނޫނުން މަތިކޮށްފައިވާ މަސްއޫލިއްޔަތުތަކާއި ވާޖިބުތައް އަދާކުރަނީ ތައައްސުބުން އެއްކިބާވެ، މިނިވަންކަމާ އެކުގައިކަން ކަށަވަރުކުރުމަށްޓަކައި ކަމަށް ރައީސް އޮފީހުން ބުނެފައިވެއެވެ.\nމިގާނޫނުތަކަށް ހުށަހަޅުއްވާ އިސްލާހުތަކުގެ ތެރޭގައި ގާނޫނުއަސާސީންނާއި ގާނޫނުން މިފަދަ މުސްތަގިއްލު ކޮމިޝަންތަކާއި މުސްތަގިއްލު މަގާމްތައް އަދާކުރައްވާ ފަރާތްތަކަށް، މަތިކޮށްފައިވާ މަސްއޫލިއްޔަތުތައް، ތައައްސުބުން އެއްކިބާވެ، މިނިވަންކަމާ އެކުގައި އަދާކުރުމަށް ލާޒިމްކުރުމާއި، ކޮމިޝަންތަކުގެ މުވައްޒަފުންވެސް މިފަދަ އުސޫލުތައް ހިފެހެއްޓުމަށް ބާރުއަޅާ އިސްލާހުތައް ހިމެނެއެވެ.\nމުސްތަގިއްލު މަގާމުތައް އަދާކުރައްވާ ފަރާތްތަކަކީ، ކޮރަޕްޝަންގެ ނުފޫޒުން އެއްކިބާވެ މަސައްކަތްކުރާ ފަރާތްތަކެއްކަން ކަށަވަރުކުރުމަށްޓަކައި މި ފަރާތްތަކާއި މި ފަރާތްތަކުގެ އާއިލާގެ މެންބަރުންގެ މާލީ ބަޔާން ހާމަކުރުން ލާޒިމުކުރުމާއި، އެފަރާތްތަކަކީ އެއްވެސް ފަރާތަކަށް ނުޙައްގު މަންފާއެއް ހޯދައިދިނުމުގެ ނިޔަތުގައި ނުވަތަ ވަކި ފަރާތަކަށް ގެއްލުމެއް ދިނުމުގެ ނިޔަތުގައި އަމަލުކުރާ ބަޔަކަށް ނުވާނެކަން ކަށަވަރުވާނެ ގޮތަށް ގާނޫނު އިސްލާހުކުރުންވެސް މީގެތެރޭގައި ހިމެނެއެވެ.\nމީގެ އިތުރުން މިނިވަން ކޮމިޝަންތަކުގައި ތިއްބަވާ ފަރާތްތަކަކީ އަމިއްލަ ވިޔަފާރި ކޮށް ނުވަތަ މަސްލަހަތު ފުށުއަރާފަދަ އެހެނިހެން މަސައްކަތްތަކުގައި ހަރަކާތްތެރިވާ ފަރާތްތަކަކަށް ވެގެން ނުވާނެ ކަމަށް ގާނޫނުގައި ބަޔާންކުރުމާއި މުސްތަގިއްލު މަގާމުތައް އަދާކުރައްވާ ފަރާތްތަކާއި، މުސްތަގިއްލު ކޮމިޝަންތަކުގެ މުވައްޒަފުންގެ ސުލޫކީ މިންގަނޑުތަކެއް ގާނޫނުގައި ކަނޑައަޅައި، އެ މިންގަނޑުތައް ހިފެހެއްޓުމަށް ލާޒިމުކުރުމާއި، އެ މިންގަނޑުތަކާއި ހިލާފު ވުމުން އެޅޭނެ ފިޔަވަޅުތައް ސާފުކޮށް ބަޔާންކުރުންވެސް މި ގާނޫނުތަކަށް ހުށަހަޅާ އިސްލާހުތަކުގެ ތެރޭގައި ހިމެނެއެވެ.\nކޮމިޝަންތަކުގެ މެންބަރުން ރައްޔިތުންގެ މަޖިލީހުން ކަނޑައަޅާ ގޮތެއްގެމަތިން، އެ މަޖިލީހަށް ނުވަތަ އެ މަޖިލީހުގެ ކޮމިޓީއަކަށް ހާޒިރުވެ، ޖަވާބުދާރީވެ، އެމީހުންގެ މަސްއޫލިއްޔަތާ ގުޅޭގޮތުން ރައްޔިތުންގެ މަޖިލީހުގައި ޒިންމާ އުފުލަންޖެހުމާއި އަދި ކޮމިޝަން ހިނގަމުންދާ ގޮތާ ގުޅޭގޮތުން، ނުވަތަ ކޮމިޝަނުން ކުރަމުން އަންނަ ކަމަކާ ގުޅޭގޮތުން، ރައްޔިތުންގެ މަޖިލީހުން ހޯދައި ބަލަންޖެހޭ ކޮންމެ ކަމެއްގައި، އީޖާބީ ގޮތެއްގައި އެއްބާރުލުން ދޭންވާނެކަމަށް ބަޔާންކުރުންވެސް މި އިސްލާހުތަކުގެ ތެރޭގައި ހިމެނެއެވެ.\nގުޅޭ ޓެގު ރައީސް އިބްރާހިމް މުހައްމަދު ސޯލިހު ބްރޯޑްކާސްޓިން ކޮމިޝަން ރައްޔިތުންގެ މަޖިލިސް ޕީޖީ އޮފީސް ރައީސް އޮފީސް އެންޓި ކޮރަޕްޝަން ކޮމިޝަން


ޚިޔާލީ – ދިވެހި ނޫސް\nHome ⁄ ވާހަކަ ⁄ ޚިޔާލީ\n“މަންމާ! މި އައީ އޭ! ދެން މި ދަރިފުޅަށް ގޮވައިލަބަލަ! މިއައީ ކިޔަވައިގެން މަންމަމެން އުއްމީދު ކުރާ ކަހަލަ މޮޅު ކުއްޖަކަށް ވެގެން! މުޅި ކޯހުން ވެސް އެއްވަނަ ހޯދީ ތި އޯގާތެރި މަންމަ އަބަދާއި އަބަދު ދެއްވި ހިއްވަރުގެ ބަސްތަކުން! މަންމާ! ހެޔޮނުވާނެ! އެއްފަހަރު ވެސް ދަރިފުޅާ ޝާމިލޭ ކިޔައިފަ އަހަންނަށް ގޮވައިލަބަ! މި ދަރިފުޅުގެ ބުރަ މަސައްކަތަށް ފަހުރުވެރިވަމޭ ބުނެބަލަ މަަންމާ! މަންމާ! އާދޭސްކޮށްފައި ބުނަން! އަހަރެންގެ މި ބޮލުގައި ފިރުމާލަދީބަަލަ! އެންމެ ތުއްތު އިރުއްސުރެެއް މަންމަ ކިޔަމުން ގެންދާ ނާނާ ކިޔައިދީބަަލަ! އަހަރެންގެ ގައިގައި ލޯބިން ފިރުމާލަދީ މަންމާ! ތި އަތުން އަހަންނަށް ކާން ލަވައިލަދީ! އަހަރެންގެ ގައިގަ ލޯބިން ބައްދާލަ ދީބަަލަ މަންމާ! އަހަރެންގެ ނިއްކުރިއަށް ބޮސްދޭން ތެދުވޭ!! އަވަސްކުރޭ! މަންމާ! އަޑު އިވޭބަތަ؟ ތެދުވަންނާށޭ!!!”\n“ބައްޕާ! ދެން ކޮން ސަކަރާތެއްތަ ތިޖަހަނީ! ކީއްވެތަ ތިގޮތަށް ތިކަންތައް ކުރަނީ! ނިކަން އެއްފަހަރު ވެސް އަހަރެން ކައިރި ބަލައިލަބަލަ! ބައްޕަގެ ދަރިފުޅު ބައްޕަގެ ކައިރިއަށް މިއައީ 03 އަހަރު ކޮށްފައޭ! އަހަރެން ހުންނާނެ ގޮތެއް ބަލައިލަން ވެސް ހަަމަ ބޭނުން ނުވަނީތަ؟ ބައްޕާ! ތިއީ ހުރިހާ ދުަވަހަކު އަހަންނާއެކީ ސަކަރާތްޖަހަމުން ހީ ސަމާސާ ކުރަމުން އައި ބައްޕަތަ؟ އަހަންނާއެކީ މަސްބާނަން ގޮސް މޫދަށް ގޮސް އުފާކުރި ހަނދާން ހަަމަ ނުވަނީތަ؟ އަހަންނަށް ވައިރިން ކުރުމާއި ވަޑާންކުރަން ދަސްކޮށްދިނީ ތި ބައްޕައެއް ނޫންތަ؟ ބައްޕާ! ހެޔޮނުވާނެ! އާދޭސްކޮށް ކަލާކޮށްޓަކައި ބުނަން! މި ދަރިފުޅު ކައިރި ބަލައިލަ ބަލަ! އަހަންނަށް ދަރިފުޅާއޭ ކިޔާ ގޮވައިލަަބަލަ!”


Raees Nasheed Ah Hamalaa Dhin Massala Enme Mathee Ahanmiyyathugai Thahugeegu Kuraanan: Imran - Vaguthu\nރައީސް ނަޝީދަށް ހަމަލާ ދިން މައްސަލަ އެންމެ މަތީ އަހަމިއްޔަތުގައި ތަހުގީގު ކުރާނަން: އިމްރާން\nރައްޔިތުންގެ މަޖިލީހުގެ ރައީސް، ކުރީގެ ރައީސް މުޙައްމަދު ނަޝީދަށް އަމާޒުކޮށް ދިން ހަމަލާގެ މައްސަލަ އެންމެ މަތީ އަހަންމިއްޔަތުގައި ތަހުގީގު ކުރަމުންދާ ކަން ކަށަވަރު ކުރައްވާނެ ކަމަށް ހޯމް މިނިސްޓަރު އިމްރާން އަބްދުﷲ ވިދާޅުވެއްޖެއެވެ.\nމިނިސްޓަރު އިމްރާން ދެންމެ ކުރެއްވި ޓްވީޓެއްގައި ވިދާޅުވީ ރައީސް ނަޝީދަށް އަމާޒުކޮށް މިރޭ ދެވުނު ހަމަލާ އެންމެ ހަރުކަށި އިބާރާތުން ކުށްވެރި ކުރައްވާ ކަމަށެވެ. އަދި ރައީސް ނަޝީދާއި މި ހަމަލާގައި ދެން އަނިޔާވި އެންމެންނަށް އަވަސް ޝިފާއަކަށް އެދިވަޑައިގަންނަވާ ކަމަށް އިމްރާން ވިދާޅުވިއެވެ.\n"މި މައްސަލަ އެންމެ މަތީ ދަރަޖައިގަ އަހަމިއްޔަތު ދީގެން ފުލުހުން ތަހުގީގު ކުރާ ކަން ކަށަވަރު ކުރާނަން." ވެރިކަން ކުރާ ކޯލިޝަންގައި ހިމެނޭ އަދާލަތު ޕާޓީގެ ރައީސް އިމްރާންގެ ޓްވީޓްގައިވެއެވެ.\nރައީސް ނަޝީދަށް ހަމަލާދީފައި ވަނީ އެމަނިކުފާނު ދިރިއުޅުއްވަމުން ގެންދަވާ ގޮކޮޅު ކައިރިން ކާރުކޮޅަށް އަރާވަޑައިގަންްނަވަނިކޮށެވެ.\nމި ހަމާލާގައި ރައީސް ނަޝީދަށް ލިބުނު އަނިޔާތަކުގެ ތަފްސީލެއް ލިބިފައެއް ނުވެއެވެ. އެހެން ނަމަވެސް މިވަގުތު އެމަނިކުފާނަށް ގެންދަވަނީ އޭޑީކޭގައި ފަރުވާ ދެމުންނެވެ. މި ހަދިސާގައި ނަޝީދުގެ އިތުރުން އެމަނިކުފާނުގެ ހަށިފާރަވެެރިޔަކަށާއި ބިދޭސީއަކަށް ވަނީ އަނިޔާވެފައެވެ.\nމި ހަމަލާ ދިން ސަރަހައްދުގައި ފުލުހުންނާއި ސިފައިން މިހާރު އަަންނަނީ ހަރަަކާތްތެރިވަމުންނެވެ. ސިފައިންގެ އެލާޓް ވެސް ވަނީ މިއާއެކު މަތިކޮށްފައެވެ.\nމެއި 6, 2021 22:20\n"ﷲ ގަންދީ ބުނަން.... މުޙައްމަދު ނަޝީދާއި އޭނާއަށް އެހީތެރިވާ މީހުންނަކީ އިސްލާމްދީނުގެ ޢަދުއްވުން" ޝައިޚް އިމްރާން / 23 ޑިސެމްބަރ 2011\nމެއި 6, 2021 22:38\nއޯހޯތް، ލާދީނީ އިމްރާނު. ކޮބާ އެމްޑީއެންއިން ނެރުނު ލާދީނީ ރިޕޯޓު ތައްޔާރުކުރި މީހުންގެ މައްސަލަ؟ އެމައްސަލައަށް ވަރަށް ދެރަވަރު އަހަންމިއްޔަތުކަމެއް ދީގެން ދޯ ތިއުޅެނީ. ހުރި ނުބައި ނުލަފާކަން ދެކިބަލަ.\nމެއި 6, 2021 22:48\nމެއި 6, 2021 23:07\nޜައްޔިތު އާދައިގެ މީހަކަށް ކަމެއް ވީމަ ކީއްވެތޯ އެންމެ ބޮޑު އަހަންމިއްޔަތުކަމެއް ނުދޭންވީ....ރައްޔިތުން މުހިންނު ނޫނީތޯ...ވެރިންނާއި ރައްޔިތުން ތަފާތުކުރުން އެއީ ދީނުގަ އޮތްގޮތްތޯ...\nމިރޭގެ މި ހާދިސާވެސް އެންމެ އާދައިގެ މީހާއަށް ކުރިމަތިވާ ކަންތައްވެސް އެންމެ މަތީ އަހަންމިއްޔަތުކަން ދީގެން ބެލުމަށް ގޮވާލަން...\nމިއަދު ކޮވިޑް ޖެހިގެން6މަރު އެވާހަކަ ނުދައްކާ މީ ކޮން ވާހަކަ އެއްތޯ؟؟\nމެއި 6, 2021 23:38\nކޮބާހޭ ރިޟްވާންގެ މައްސަލަ. ކޮބާހޭ އަފްރާޝީމް ގެ މައްސަލަ. ކޮބާހޭ ޔާމީން ރަޝީދުގެ މައްސަލަ. ކޮބާހޭ އަނިޔާ ލިބިފައިވާ އެހެންމީހުންގެ މައްސަލަ.\nމެއި 6, 2021 23:48\nޑރ. އަފުރާޝީމުގެ ޔަތީމު ކުދިންކޮޅު ސަލާމްބުނި ސޭކު އިމުރާނަަށް\nމެއި 7, 2021 00:15\nފޭލިޔަރެއް އެއްކަމެއް ވެސް ނުވާނެ


EU aai UK aa eku Raajje in minivan viyafaareege ebbasvumeh hadhanee | Mihaaru\nވަޒީރުންގެ މަޖިލީހުގެ ބައްދަލުވުމެއް: އިނގިރޭސިވިލާތާއި އީޔޫއާ އެކު މިނިވަން ވިޔަފާރީގެ އެއްބަސްވުމެއް ހަދަން ސަރުކާރުން ދަނީ މަސައްކަތް ކުރަމުން --ފޮޓޯ/ރައީސް އޮފީސް\nއީޔޫ އާއި ޔޫކޭއާ އެކު މިނިވަން ވިޔަފާރީގެ އެއްބަސްވުމެއް ހަދަން މަސައްކަތް ކުރަނީ\n13 ޑިސެމްބަރ 2018 - 14:307comments\nމަސްވެރިންގެ ދުވަސް ފާހަގަކުރުމަށް ގއ. ގެމަނަފުށީގައި ރޭ ބޭއްވި ޖަލްސާގައި ވާހަކަ ދައްކަވަމުން ރައީސް ވިދާޅުވީ ރާއްޖޭގެ މަސްވެރިން ބާނާ މަހަށް ބައިނަލްއަގްވާމީ ބާޒާރުގައި އެކަށީގެންވާ އަގެއް ހޯދުމަކީ މި ސަރުކާރުން ކުރަން ބޭނުންވާ ކަމެއް ކަމަށާއި މިހާރު ޔޫރަޕަށް ރާއްޖެ އިން މަސް ބޭރުކުރަން 22 ޕަސެންޓްގެ ޑިއުޓީއެއް ދައްކަން ޖެހޭތީ އެއީ އިގްތިސާދަށް އޮތް ވަރަށް ބޮޑު ބުރައެއް ކަމަށެވެ. އަދި އެކަމަށް މި ވަގުތު ހައްލެއް ގެނެވެން އޮތީ އިނގިިރޭސިވިލާތާއި އީޔޫއާ އެކު މިނިވަން ވިޔަފާރީގެ އެއްބަސްވުމެއް ހަދައިގެން ކަމަށް އެމަނިކުފާނު ވިދާޅުވި އެވެ.\n"އަޅުގަނޑު ގަބޫލުކުރާ ގޮތުގައި އެއީ ބައިނަލްއަގްވާމީ ދުނިޔެއާ ގުޅުން ބަދަހިކޮށްގެން ނުކުރެވޭނެ ވަރުގެ ކަމެއް ނޫން. މިކަމަށް މި ވަގުތަށް އޮތް އެންމެ އެކަށޭނެ ހައްލަކީ މިހާރު ވެސް ރާއްޖޭގެ މަސް އެކްސްޕޯޓްކުރާ އިނގިރޭސިވިލާތާއި ޔޫރަޕްގެ އިއްތިހާދާ އެކު މިނިވަން ވިޔަފާރީގެ އެއްބަސްވުމެއް ގާއިމް ކުރުން. އެކަމަށް ސަރުކާރުން މި އަންނަނީ މަސައްކަތް ކުރަމުން. އިރާދަކުރެއްވިއްޔާ އަޅުގަނޑުމެންނަށް އެކަން ކާމިޔާބުވާނެ،" ރައީސް ވިދާޅުވި އެވެ.\nރައީސް ވިދާޅުވި ގޮތުގައި ބޭރުގެ މަސްވެރިކަމުގެ ސިނާއަތަށް އަންނަ ބަދަލުތަކުގެ ސަބަބުން ރާއްޖޭގެ މަހަށް ކުރިން ލިބުނު ޕްރިއަމްގެ ބޮޑު ބައެއް މިހާރު ވަނީ ގެއްލިފަ އެވެ. އެކަމަށް ހައްލެއް ގެނައުމަށްޓަކައި ވެސް ބޭރުގެ ފަރާތްތަކާ އެކު ގިނަ މަސައްކަތްތަކެއް ކުރަން ޖެހޭ ކަމަށާއި އެކަމުގެ މަޝްވަރާތައް ވެސް ސަރުކާރުން ކުރާނެ ކަމަށް އެމަނިކުފާނު ވިދާޅުވި އެވެ.\nއިނގިރޭސިވިލާތާއި އީޔޫއާ އެކު މިނިވަން ވިޔަފާރީގެ އެއްބަސްވުމެއް ހަދަން ސަރުކާރުން މަސައްކަތް ކުރަމުން ދާއިރު، ކުރީގެ ސަރުކާރުގައި ރާއްޖެއާ އެންމެ ގުޅުން ބަދަހިކުރި ޗައިނާއާ އެކު ވެސް ރާއްޖެ އިން އޮތީ މިނިވަން ވިޔަފާރީގެ އެއްބަސްވުމެއް ހަދައިފަ އެވެ.\nއިތުރު ލިޔުންތައް އީޔޫ މަސްވެރިކަން ރައީސް އިބްރާހިމް މުހައްމަދު ސޯލިހް ޑިޕްލޮމެސީ މިނިވަން ވިޔަފާރީގެ އެއްބަސްވުން (ރާއްޖެ-ޗައިނާ) ރާއްޖެ-އިނގިރޭސި ވިލާތް


SunOnline: Covid ge dhevana raalhakaa eku Lanka border hulhuvun fas koffi\nސްރީލަންކާގެ މައި އެއާޕޯޓު --\nސްރީލަންކާ އިން ކޮވިޑް 19 ގެ ކޭސްތަކެއް ފެނުމާއެކު އެގައުމުގެ ބޯޑަރު ހުޅުވުން ފަސްކޮށްފި އެވެ.\nމީގެ ކުރިން ލަންކާގެ ބޯޑަރު ހުޅުވަން ނިންމާފަި އޮތީ އަންނަ މަހުގެ އެއްވަނަ ދުވަހުއެވެ. ނަމަވެސް އެގައުމުގެ ކަންޑަކަޑު ރިހެބިލިޓޭޝަން ސެންޓަރުން ކޮވިޑް19 ގެ އެތައް ސަތޭކަ ކޭސް ފެނުމާއެކު ލަންކާގެ ރައްޔިތުންގެ ތެރެއިން ގައުމުން ބޭރުގައި ތިބި މީހުން އެނބުރި ގައުމަށް ގެންދިޔުމަށް ބާއްވާ ރެޕިޓްރިއޭޝަން ފްލައިޓުތައްވެސް އިއްޔެ އިން ފެށިގެން ވަނީ މެދުކަނޑާލައިފަ އެވެ.\nމި ނިންމުން ނިންމާފައިވަނީ ކަރަންޓީނު ފެސިލިޓީތަކުގެ ޖާގަ ފުރެމުންދާތީ ކަމަށް ލަންކާގެ ކަމާބެހޭ ފަރާތްތަކާ ހަވާލާދީ މީޑިއާ ރިޕޯޓުތައް ބުނެއެވެ. ލަންކާ އަށް އެނބުރިދާ ރައްޔިތުން 14 ދުވަހުގެ ކަރަންޓީނު މުއްދަތު ފުރިހަމަ ކުރަންޖެހެ އެވެ.\nލަންކާގެ ޓޫރިޒަމް އެންޑް އޭވިއޭޝަން މިނިސްޓަރު ޕްރާސަނާ ރަނަޓުންގާ ވިދާޅުވީ ބައިނަލްއަގުވާމީ ދަތުރުތަކަށް އެއާޕޯޓު ހުޅުވޭނެ ސީދާ ތާރީހެއް ބުނަން ނެނގޭ ކަމަށެވެ. ސަރުކާރުގެ އަމާޒަކީ ކޮވިޑް19 ފެތުރުން ކޮންޓްރޯލު ކުރުން ކަމަށް އޭނާ ވިދާޅުވި އެވެ.\nލަންކާގެ ރައްޔިތުން އެނބުރު ގައުމަށް ގެންދިޔުމަށް ބާއްވާ ރެޕިޓްރިއޭޝަން މަސައްކަތްވެސް މިހާރު ފެންނަމުންދާ ކޭސްތައް މަޑުޖެހުމުން ފަށާނެ ކަމަށް މިނިސްޓަރު ވިދާޅުވިއެވެ.\nކޮވިޑާ ގުޅިގެން ލަންކާގެ ބޮޑަރު ޓޫރިސްޓުންނަށް ބަންދު ކުރީ މާޗު 18 ވަނަ ދުވަހު އެވެ. ލަންކާގެ އިގްތިސޯދަކީ ޓޫރިޒަމަށް ވަރަށް ބޮޑަށް ބަރޯސާވާ އިގްތިސޯދެކެވެ.\nލަންކާގެ ރެހިބިލިޓޭޝަން ސެންޓަރަކުން ކޮވިޑް ކޭސްތަކެއް ފެނިފައިވަނީ އެގައުމުގައި ބަލި ފެތުރުން ވަރަށް ބޮޑަށް ކޮންޓްރޯލު ވެފައި ވަނިކޮށެވެ. ލަންކާގެ ސްކޫލުތައްވެސް މިދިޔަ ހަފްތާ ހުޅުވާލިއެވެ. ނަމަވެސް ބަލި ފެތުރެން ފެށުމާއެކު ބަލަންޖެހޭ ކަންތައް ބެލުމަށް ސްކޫލުތައްވެސް ވަނީ ބަންދުކޮށްފަ އެވެ.\nސްރީލަންކާ އިން މިހާތަނަށް 2646 މީހުން ކޮވިޑް19 އަށް ޕޮޒިޓިވް ވެފައިވާއިރު 1981 މީހުން ވަނީ ބަލިން ރަނަގޅުވެފައެވެ. އެ ގައުމުން 11 މީހަކު ވަނީ ބަލީގައި މަރުވެފަ އެވެ.\nސްރީލަންކާގެ ޕާލަމެންޓްރީ އިންތިޚާބު ފަށައިފި\nލަންކާ ބާތު ސެޓްފިކެޓުގައި މީހުންގެ ނަސްލު ޖަހަނީ


އިގްތިސާދު ބިނާ ކުރުމުގައި ސަރުކާރާއި ރައްޔިތުން ބައިވެރިވުން – Maldivian Democratic Party\n15 މާޗް 2009\nއިގްތިސާދު ބިނާ ކުރުމުގައި ސަރުކާރާއި ރައްޔިތުން ބައިވެރިވުން\n(ޚަބަރު ސިޓީ ވޮލިއުމް 01 ނަމްބަރު 08 އާއި ގުޅޭ)\nކުރީގެ މަޒުމޫނުގައި އަޅުގަޑު ފާހަގަ ކޮށްފައިވާ ފަދައިން ދިވެހި ގައުމުގައި އިގްތިސާދީ ހުސްކަން އެއީ އެއްވެސް އޮޅުމެއް ނެތް ގޮތުގައި އޮތް ކަމެކެވެ. އަޅުގަޑުމެންގެ ގައުމަށް ދިމާވެފައިވާ ކިތަންމެ ކަމެއް އެބައޮތެވެ. ފާހަގަ ކޮށްލެވޭ ކަންތައްތަކުގެ ތެރޭގައި ގައުމުގެ އިގްތިސާދީ ބިންގާ އެޅުމުގައި ކަންކުރަންވީ ގޮތް މިއޮތީ ރަގަޅު ހަމައަކަށް ނުފެއްތިއެވެ. ޝައްކުކުރެވޭ ގޮތުން ނަމަ އެތަކެއް ބައެއްގެ އެތަކެއް ނުފޫޒުގެ ސަބަބުންނެވެ. އަޅުގަޑުގެ ހަދާން ބަލި ނޫންކަމުގައި ވަނީނަމަ ދިވެހި ޖުމްހޫރިއްޔާގެ ދެވަނަ ރައީސް ސުމުއްވުލް އަމީރު އިބްރާހިމް ނާސިރު މަސައްކަތް ފެއްޓެވީ ހަރުދަނާ އިގްތިސާދީ ބިންގަލެއް އަޅުއްވާށެވެ.\nނާސިރު ޚިޔާރު ކުރެއްވި މޮޑެލެއް ކަމަށް އަޅުގަޑު ލަފާކުރަނީ ސިންގަޕޫރު މޮޑެލް އެވެ. ނަމަވެސް ރާއްޖޭގެ ވެރިކަން ދޫކޮށްލެއްވުމަށް ފަހު ނާސިރު ރާއްޖެ ދޫކުރައްވާ ސިންގަޕޫރަށް ހިޖްރަ ކުރެއްވުމާއި ވިދިގެން އެމަޝްރޫއު އެގޮތަށް ހިންގާން ނޭގުނު ކަމަށް އަޅުގަޑު ގަބޫލު ކުރަމެވެ. ބުއްދީގެ ހަމަތަކަށް ބެލިއަސް ގަބޫލު ކުރަންޖެހޭ ހަގީގަތަކީ ގައުމުގައި ގުދުރަތީ ވަސީލަތް މަދު ކަމުގައި ވަނީނަމަ ގައުމަށް ފައިދާ ލިބޭނޭ އިގްތިސާދީ މަގުތައް ހުޅުވާލުމެވެ. މިގޮތުން ނާސިރުގެ ވެރިކަމުގެ ފަހުކޮޅު އޭނާ ދިވެހިރާއްޖޭގެ ވިޔަފާރި ބޭރުގެ އިންވެސްޓަރުންނަށް ހުޅުވާލެއްވީއެވެ. އެފަދަ ހުޅުވާލުމަކަށް އިޖާބަ ދިނީ އޭރު ދިވެހި ގައުމުގެ ފެންވަރުން އެފެންވަރުގެ އިންވެސްޓަރުންނެވެ. އެއީ އެކަން ތަބީއީ ގޮތުންވެސް އޮންނާނެ ގޮތް ކަމަށް ގަބޫލު ކުރަން ޖެހެއެވެ. ގަބޫލު ކުރައްވާށެވެ، އެދުވަސްވަރު ރާއްޖޭގެ އެންމެ ބޮޑެތި ވިޔަފާރި ވެރިންނަށް ޓޫއިންވަން ރެޑިޔޯ އާއި ކެސެޓް ޖެހޭ ވައްތަރުގެ 10 ވަރަކަށް ސެޓަށްވުރެ ގިނަކޮށް އެބާވަތަކުން ނުގެނެވެއެވެ. ސަބަބަކީ އިމްޕޯޓް ކުރެވޭ ވަރުގެ ވިޔަފާރިވެރިން މަދުކަމާއި އިމްޕޯރޓް ކުރަންޖެހޭ ބާވަތްތައް ގިނަކަމާއި އެވަރުގެ ކެޕިޓަލް އެމީހުންގެ އަތުގައި ނުހުރުމެވެ.\nކޮންމެއަކަސް މިހުޅުވާލި ހުޅުވާލުމަށް އިޖާބަދީ ރާއްޖެއައީ އިންޑިޔާގެ ވިޔަފާރިވެރިންނެވެ. އެވިޔަފާރިވެރިންނާ އެކު ރާއްޖެއަށް ތަނަވަސް ކަމާއި ބަޒާރުގެ ހުސްކަން ފަޅުފިލުވާލަ ދިނެވެ. ހަމައެއާއި އެކު އިންޑިޔާގެ ކަސްޓަމަރުން އެމުދާ އިންޑިޔާއަށް ގެންދިޔުމަށް ރާއްޖެ ދަތުރު ކުރަން ފެށިއެވެ. ރާއްޖޭގެ ވިޔަފާރިވެރިން މިކަމާމެދު ހިތް ހަމައެއް ނުޖެހުނެވެ. ނަތީޖާއަކަށްވީ އަލަށް އައި ސަރުކާރުން އިންޑިޔާގެ ވިޔަފާރިވެރިންގެ ބޮލުގައި ކޮންމެވެސް ބަދުނާމެއް އަޅުވައި އެ ވިޔަފާރިވެރިން ބޭރުކުރަން ފެށުމެވެ. އިސާހިތަކު އެމީހުން ބޭރުކޮށް ނިމިއްޖެއެވެ. ގައުމުގެ އިގްތިސާދަށް އެހުޅުވުނު މަގު ބަންދުވެ އޭގެން ލިބެންވީ ދިގު މުއްދަތުގެ މަންފާ ނުލިބުނީއެވެ. އަޅުގަޑު ކެރިހުރެގެން ވަކާލަތު ކުރާނީ އެވިޔަފާރިވެރިން ބޭތިއްބި ނަމަ ގައުމަށް ލިބޭނެ ފައިދާ ބޮޑުވީސް ކަމެވެ. އެއީ ބޭރު އިންވެސްޓަރުންނަށް ރާއްޖޭގެ ވިޔަފާރި ހުޅުވާލެވި އެކަން ފަށައިގަތުމުގައި ގައުމުގެ އިތުބާރު އުފެއްދުމަށް ވެސް ބޭނުންކުރެވޭނެ ވަސީލަތަކަށް އެކަން ވާތީއެވެ. ވިޔަފާރީގެ ތާރީޚްގައި ސިންގްޕޫރާއި ދުބާއީވެސް ދަތުރުކޮށްފައިވާ މަރުހަލާ ތަކަކީ މިއީ ކަމަށް އަޅުގަޑަށް ދެކެވޭތީއެވެ.\nދިވެހިޖުމްހޫރިއްޔާ މިހާރު މިއޮތީ އަނެއްކާވެސް އިގްތިސާދުގެ އާ ސަފްހާތަކެއް ހުޅުވަން ޖެހިފައެވެ. މިކަމަށް އަޅުގަޑުމެންގެ ވިޔަފާރިވެރިން ނާއި ސިޔާސީ މުފައްކިރުންގެ ވިސްނުން އެއްހަމައެއްގައި ގެންގުޅެން ޖެހެއެވެ. ހަމައެފަދައިން ސަރުކާރުގެ ވިސްނުމާއި ރޭވުންތެރިކަމާއި ކެރުންތެރި ކަން ބޭނުންވެއެވެ. އިގްތިސާދީ މިނިވަންކަމަށް ގައުމުގެ ދޮރު ހުޅުވާލާއިރު ކުރާން އުޅޭކަން ރަގަޅަށް އެގި އިގްތިސާދީ ކަންތައްތައް ރަގަޅަށް ބެލެހެއްޓޭނެ ގޮތްތައް ހަމަ ޖައްސަން ޖެހެއެވެ. އިގްތިސާދަށް ވާނުވާ ބެލެހެއްޓޭނޭ ގާބިލްކަން ގާއިމުކުރަން ޖެހެއެވެ. ދުވަހުން ދުވަހަށް ވާނުވާ ބެލެހެއްޓޭނޭ މެކޭނިޒަމް ގާއިމުކޮށް ބެލެހެއްޓެން ޖެހެއެވެ.\nދުނިޔެ މިހާރު ތަހައްމަލު ކުރަންޖެހިފައި މިވަނީ ފުން އިގްތިސާދީ އަޑިގަޑަކާއެވެ. އެހެން ކަމުން އަޅުގަޑުމެންގެ އިގްތިސާދަށް އަސަރު ނުކޮށެއް ނުދާނެއެވެ. ވީމާ އަޅުގަޑުމެން އަޅާންޖެހޭ ފިޔަވަޅުތައް ކުރިއަށް ޖެހެން ޖެހެއެވެ. ނިދިން ހޭލާ ގައުމުގެ އިގްތިސާދު މިހާރު އޮތްވަރުގައި ދެމެހެއްޓުމަށާއި އިތުރަށް ތަރައްގީ ކުރުމަށް އަޅަންޖެހޭ ފިޔަވަޅުތައް ލަސްފަސް ނުކޮށް އަޅަން ޖެހެއެވެ. އެއަށްވުރެ ވަކީން ބޮޑުކަމެއް މިހާރު އޮތް ކަމަކަށް ނުފެނެއެވެ. މިކަމުގައި އެއްގޮތަކަށްވެސް ހާސްވެ ތެޅިފޮޅިގަންނާކަށް ނުޖެހެއެވެ. އޭގެ ބަދަލުގައި އަވަސްވެ ގަންނާންވީ އިގްތިސާދީ ރޭވުންތައް ހަރުދަނާކޮށް ގައުމީ އިގްތިސާދު ހަރުދަނާ ކުރުމަށް ކުރަން ޖެހޭ މަސައްކަތްތައް ފެއްޓުމަށެވެ. އަދި އިގްތިސާދު ހަރުދަނާ ކުރުމަށް ރައްޔިތުންނަށް ހިއްސާ ކުރެވޭނެ މަގުތައް ހުޅުވައިދީ ލުއިކޮށް ކަންކަން ކުރެވޭނެ މަގު ތަނަވަސް ކޮށްދޭށެވެ. އަޅުގަޑުމެންގެ އަވަށްޓެރި އިންޑިޔާގެ އިގްތިސާދު ހުޅުވާލުމަށް ބޮޑުވަޒީރު ނަރަސިމްހާ ރާއޮ މަސައްކަތް ފައްޓަވައިގަތުމުން އެކަމުގެ ހިތްހަމަ ނުޖެހުން ބޮޑުވެގެން ދިޔައެވެ. ނަމަވެސް އޭގެ މީރު މޭވާ މިއަދު އިންޑިޔާގެ ރައްޔިތުން ބޭނުން ކުރަމުން ގެންދަނީއެވެ.\nއެމީހެއްގެ ކަމަކާއި އުޅޭނީ އެމީހެކޭ ބުނާ ހަމައިންނާއި ވަޅުބޮކަށް ނުވެ ތިބޭން ބޭނުންނަމަ އަޅުގަޑުމެންނަކީ ކޮން ބައެއްކަމާއި އަޅުގަޑުމެންގެ ބޭނުންތަކަކީ ކޮބައިކަން ވަޅުން ބޭރަށް ނުކުމެ ބަލައިލަން ޖެހެއެވެ. ދުނިޔެ ތަހައްމަލު ކުރަމުން މިދާ އިގްތިސާދީ ވަޅުގަޑު އޮތްކަމާއި އެންމެ ގާތުން އަވަށްޓެރި އިންޑިޔާގެ އިގްތިސާދުވެސް މަޑުޖެހިފައި އޮތްކަމާއި އަދި އަޅުގަޑުމެން އެންމެބޮޑަށް ވިޔަފާރި ހިންގަނީ ޔޫރަޕް ކަމަށް ވާއިރު ޔޫރަޕްގެ އިގްތިސާދަށް ވަމުންދާ ގޮތް ވަރަށްގާތުން ބަލަން ޖެހެއެވެ. މިއީ މިއަދުގެ ހަގީގަތް އޮތް ހާލުކަމުގައި ދެކި އަޅުގަޑުމެންގެ ރާއްޖެއަށް އިންވެސްޓްމަންޓްތައް ގެނައުމާއި ތަނަވަސްކަން ދެމެހެއްޓުމާއި އިގްތިސާދު ކުރިއަށް ގެންދިއުމަށް އަޅުގަޑުމެން އިސްނަގައިގެން ކުރިއަށް ދިޔުން ކަމުގައި ގަބޫލުކޮށް އެކަން އެމަގުން ހިންގަން ޖެހެއެވެ.\nމިމައުޟޫއުގައި އަޅުގަޑު އަލިއަޅުވާލަން ބޭނުން އަނެއް ކަމަކީ އިގްތިސާދު ކުރުމުގެ މައްޗަށެވެ. އަޅުގަޑު ގަބޫލު ކުރަނީ އިގްތިސާދު ފެށެނީ ތިމާގެ އަމިއްލަ ގެއާއި ހިސާބުން ކަމަށެވެ. ރަގަޅު ގޮތެއްގައި ދިރިއުޅޭ އާއިލާއަކީ ލިބޭ އެއްޗަކުން ފުއްދައިގެން ރީތި ދިރިއުޅުމެއް އުޅޭ އާއިލާއެކެވެ. މިގޮތުން ބަލާއިރު އެތަކެއް އާއިލާ ދިރިއުޅޭ ރަށެއްގެ އިގްތިސާދީ ހަމަޖެހުމަށް ވާނީ އެރަށުގެ މީހުންނަށް ލިބޭ އެއްޗަކުން ފުއްދައިގެން ރިވެތި ދިރިއުޅުމެއް އުޅުމެވެ. މިބައިތައް ގިނަވެ އެތަކެއް ރަށެއް އެއްކޮށްލުމުން އަތޮޅަކަށް ކިޔާ އެތަކެއް އަތޮޅު އެކުވުމުން ރަށްތަކަކުން އެކުލެވޭ ދިވެހި ގައުމަށް މިވަނީ ވެފައެވެ. ގައުމީ އިގްތިސާދަކީ ރައްޔިތުންގެ އިގްތިސާދެވެ. ސަރުކާރުގެ ބަޖެޓަކީ ރައްޔިތުންގެ ބަޖެޓެވެ، ފައިސާއެވެ. ބަޖެޓަކަށްވަނީ ވަކި ކަންތައްތަކެއް ކުރުމަށްޓަކައި އެކަންކަން ހާސިލް ކުރުމަށް ހޭދަކުރުމަށް އެކަމެއް ފުއްދޭނެ އަދަދުތަކެއް ކަޑައެޅުމާއި، ގައުމުގެ ރައްޔިތުން ތަމްސީލުކުރާ މުއައްސަސާއިން އެކަން ގަބޫލު ކުރުމުން ކަޑައެޅޭ ފައިސާގެ އަދަދު ތަކެކެވެ.\nއެހެންވީމާ ބަލައިލަން ޖެހޭ ކަމަކީ ގައުމެއްގެ ހައިސިއްޔަތުން ވެސް ލިބޭ އެއްޗެއްކަން ހަމަޖެއްސުމަކީ އެންމެހާ ރައްޔިތުން ގަބޫލު ކުރަން ޖެހޭ ހަގީގަތެއް ކަމެވެ. ތިމާމެންނަށް ލިބޭ އެއްޗަކަށްވުރެ ގިނައިން ހޭދަ ކުރެވޭނެ ގޮތްތަކަކީ ކަންކަން ކުރަން އެހީ ހޯދުން، ނޫނީ ކޮންމެވެސް ނުސީދާ ގޮތަކުން ފައިސާ ހޯދުމެވެ. މިރާއްޖޭގެ ވެރިކަން 1978 އާއި ހަމައަށް އައި އިރު ރާއްޖެއަކީ މިހިސާބު ގަޑަށް ބަލައިލިއަސް އަގުހުރި ރައްޔިތެއް އުޅޭ ގައުމެއްކަން ފާހަގަ ކުރެވެއެވެ. ނާސިރުގެ ދައުރު ނިމުނު އިރު ރާއްޖެއަކީ 95 ޕަސަންޓް ކޮރަޕްޝަން ފްރީ ގައުމެކެވެ. އެކަމުން ދިވެހިންނަކީ ފިސާރި އަގުހުރި ހަރުދަނާ ބައެއްކަމުގައި އަވަށްޓެރި ގައުމުތަކުގެ މީހުން ގަބޫލުކުރެއެވެ. އެ ގަދަރުވެސް ދިވެހިންނަށް ލިބެއެވެ.\nގައުމުގެ އިގްތިސާދު ހަރުދަނާ ކުރުމަށްޓަކައި މަސައްކަތްކުރާ އުމުރު ފުރާވަރުގެ ދެޖިންސުގެ މީހުން މަސައްކަތް ކޮށްގެން ގައުމަށް ތަނަވަސްކަން ގެނެސްދިނުން މުހިންމެވެ. އިގްތިސާދު ވަރުގަދަ ކުރުމަށްޓަކައި މަސްވެރިކަމާއި، ދަޑުވެރިކަމާއި، ޓުއަރިޒަމާއި، އުފެއްދުންތެރި ކަމުގެ އެހެނިހެން ކަންތައްތައް ހިންގުން ބޭނުމެވެ. އަދި ހަމަ ކިރިޔާވެސް ގައުމުގައި ހިފެހެއްޓެން ހުރި އެއްވެސް އާމްދަނީއެއް ގައުމުން ބޭރުވެގެން ނުދާނެ އެންމެހާ ކަންކަމާމެދު ވިސްނާ ލަދުވެތިކަމެއް ބޮޑާކަމެއް ނެތި މަސައްކަތް ކުރަން ޖެހެއެވެ. މަސްވެރިކަމާއި ދަޑުވެރި ކަމަކީ މިރޮގުން ވަރަށް ބޭނުންތެރި ދެކަމެވެ. ދަޑުވެރިކަމުގެ ޒަމާނީ ޓެކްނޮލޮޖީ ހޯދައިގެން ޚާއްސަކޮށް ކެއުމުގެ ބޭނުމަށް އުފައްދަން ޖެހޭ ތަކެތި އުފެއްދުމަކީ ކޮންމެހެން ކުރަން ޖެހޭ ކަމެކެވެ. މަސްވެރި ކަމާއި މަހުގެ ބާވަތްތަކުން އުފައްދާ ބާވަތްތަކަކީ އިގްތިސާދުގެ ފައިދާއަށް ކުރަން ޖެހޭ ކަމެއް ވެސް މެއެވެ. މިހާރަކަށް އައިސް މަސްމިރުސް ފަދަ ބާވަތްތައް ރާއްޖޭގެ ވިޔަފާރިވެރިން އުފައްދާފައި ހުންނަތަން ފެނުމަކީ އަޅުގަޑުމެންނަށް ލިބޭ އުފަލަކާ އަދި ގައުމުގެ އިގްތިސާދަށް ކޮށްދެވޭ ބޮޑު ހިއްސާއެކެވެ. (ނިމުނީ)


300 meyzaa eku Addugai night marketeh baavvany | Mihaaru\nވިޔަފާރި / އައްޑޫ\n300 މޭޒާ އެކު އައްޑޫގައި ނައިޓް މާކެޓެއް ބާއްވަނީ\nނައިޓް މާކެޓް ބާއްވާނީ ނޮވެމްބަރު މަހުގެ 27 އިން ޑިސެމްބަރު6އަށް ފޭދޫގައި.\nއައްޑޫގައި ބޮޑު ނައިޓް މާކެޓެއް ބާއްވަން ސްކައި ލައިޓުން އަންނަނީ ތައްޔާރުވަމުން.\n26 ސެޕްޓެމްބަރ 2016 - 11:42\nއަންނަ ބޮޑު ބަންދު ތެރޭގައި އައްޑޫގައި ބޮޑު ނައިޓް މާކެޓެއް ބާއްވަން ނިންމައިފި އެވެ.\nސްކައި ލައިޓް އެޑްވަޓައިޒިން ކިޔާ ކުންފުންޏަކުން އިންތިޒާމްކުރާ މި މާކެޓްގައި 300 މޭޒު ބަހައްޓަން ވަނީ ނިންމައިފަ އެވެ. އެ ކުންފުނިން ފޭދޫ ބޮޑު މަގު ސަރަހައްދުގައި ބާއްވާ ނައިޓް މާކެޓް އޮންނާނީ ނޮވެމްބަރު މަހުގެ 27 އިން ޑިސެމްބަރު މަހުގެ6އާ ހަމައަށް ކަމަށެވެ.\nނައިޓް މާކެޓްގައި ބައިވެރިވާން ބޭނުންވާ ވިޔަފާރިތަކަށް މި މަހުގެ 29 ވަނަ ދުވަހުން ފެށިގެން ބައިވެރިވުމުގެ ފުރުސަަތު އޮންނާނެ ކަމަށް ސްކައި ލައިޓުން ބުންޏެވެ. ނައިޓް މާކެޓާ ބެހޭ އިތުރު މައުލޫމާތު 9847740 އިން ލިބޭނެ އެވެ.\nސްކައި ލައިޓުން ބުނީ ބީއެމްއެޗް ޓްރޭޑާސްގެ ކޯސްޓާއި ޑަޗް ލޭޑީން ސްޕޮންސަކޮށްގެން ބާއްވާ ނައިޓް މާކެޓަށް މިހާރު ވެސް އައްޑޫގެ ގިނަ ބަޔަކު ޝައުގުވެރިކަން ފާޅުކުރަމުން އަންނަ ކަމަށެވެ.\n"މި މައިޓް މާކެޓްގެ މަގުސަދަކީ ގިނަ އަދަދެއްގެ ވިޔަފާވެރިންނާއި އާންމުން އެެއް ތަނަކުން އެއްފަހަރާ ވިޔަފާރިކޮށްލުމަށް ފުރުސަތު ހޯދައި ދިނުން. އައްޑޫގައި ނައިޓް މާކެޓް ބޭއްވުމުން އައްޑު އާ ކައިރީގައިވާ އަތޮޅުތަކުން ވެސް މާކެޓްގައި ބައިވެރިވުމަށާއި ވިޔަފާރިކޮށްލުމަށް މަގުފަހިވެގެން ދާނެ،" ސްކައި ލައިޓުން ބުންޏެވެ.\nއެ ކުންފުނިން ބުނީ 10 ދުވަހުގެ މުއްދަތަށް ބާއްވާ ނައިޓް މާކެޓްގައި އާންމު ދިރިއުޅުމަށް ބޭނުންވާ ގިނަ ބާވަތްތައް ލިބެން ހުންނާނެ ކަމަށެވެ.\nއައްޑޫގައި އެންމެ ފަހުން ބޮޑު ނައިޓް މާކެޓެއް ބޭއްވީ 2012 ގަ އެވެ. އައްޑޫ ސިޓީ ކައުންސިލުން އިންތިޒާމްކޮށްގެން އިކްޓޯރިއަލް ކޮންވެންޝަން ސެންޓަރު (އީސީސީ) ގައި ބޭއްވި އެ ނައިޓް މާކެޓަށް ވިޔަފާރިވެރިންނާއި އާންމުންގެ ފަރާތުން ވަރަށް ބޮޑު ތަރުހީބެއް ލިބުނެވެ.\nނައިޓް މާކެޓް ސ. ފޭދޫ އައްޑޫ


އިއުލާނު: MDP/2021/38 އެމްޑީޕީގެ ރެޖިސްޓްރާ ޖެނެރަލްގެ މަޤާމަށް ކުރިމަތިލުމުގެ ފުރުޞަތު ހުޅުވާލުން – Maldivian Democratic Party\n17 ނޮވެމްބަރު 2021\nއިއުލާނު: MDP/2021/38 އެމްޑީޕީގެ ރެޖިސްޓްރާ ޖެނެރަލްގެ މަޤާމަށް ކުރިމަތިލުމުގެ ފުރުޞަތު ހުޅުވާލުން\nއެމްޑީޕީގެ ރެޖިސްޓްރާ ޖެނެރަލްގެ މަޤާމަށް ކުރިމަތިލުމުގެ ފުރުޞަތު ހުޅުވާލާފައިވާ ވާހަކަ ދަންނަވަމެވެ. ތިރީގައި އެވަނީ ރަޖިސްޓްރާ ޖެނެރަލްގެ މައިގަނޑު މަސްއޫލިއްޔަތުތަކެވެ.\n1.\tޕާޓީގެ ސެކްރެޓޭރިއެޓާއި، މެންބަރޝިޕް އާއި ކެންޕޭން ކޮމިޓީން ކަނޑައަޅާ އުޞޫލުތަކާއި އެއްގޮތަށް ޕާޓީގެ މެންބަރުންގެ ފޯމުތަކާއި މެމްބަރުންގެ ދަފްތަރު ބަލަހައްޓަމުން ގެންދިއުން.\n2.\tދާއިރާތަކުގެ ދަފްތަރާއި ގޮފިތަކުގެ ދަފްތަރާއި، ދާއިރާތަކުގެ މެންބަރުންނާއި ގޮފިތަކުގެ މެންބަރުންގެ ދަފްތަރުތަކާއި، ދާއިރާތަކާއި ގޮފިތަކުގެ ހިންގާ ކޮމިޓީތަކުގެ މެންބަރުންގެ މައުލޫމާތު އަޕްޑޭޓްކުރުމާއި،\n3.\tޕާޓީގެ މެންބަރޝިޕް އާއި ކެންޕޭން ކޮމިޓީން ކަނޑައަޅާ އުޞޫލުތަކާ އެއްގޮތަށް އެތެރޭގެ އިންތިޚާބުތަކުގައި ވޯޓުލާ މެންބަރުންގެ ލިސްޓުތައް ތައްޔާރުކޮށް އިންތިޚާބާ ބެހޭ ކޮމިޓީއަށް އެހީތެރިވެދިނުން.\nމިމަޤާމަށް ކުރިމަތިލާ ފަރާތްތަކަކީ، މައިކްރޯސްފޮޓް ވަރޑް އާއި އެކްސެލް ބޭނުންކޮށްގެން މަސައްކަތްކުރަން އެނގޭ އަދި ގިނަ ވަގުތު މަސައްކަތުގައި އުޅޭވޭނޭ ފަރާތްތަކަކަށްވާންވާނެއެވެ. މިމަޤާމަށް މީހަކު ހޮވުމުގައި މަސައްކަތުގެ ދާއިރާއިން ލިބިފައިވާ ތަޖްރިބާއަށް ރިއާޔަތް ކުރެވޭނެއެވެ.\nމަޤާމުގެ މުސާރަ އަކީ މަހަކު 16،000.00 ރުފިޔާ (ސޯޅަ ހާސް ރުފިޔާ) އެވެ. މީގެ އިތުރުން، ކަނޑައެޅިފައިވާ އުޞޫލުން އިތުރު ގަޑީގެ އެލަވަންސް އާއި އެހެނިހެން އިނާޔަތްތައް ލިބޭނެއެވެ.\nމިމަޤާމަށް ކުރިމަތިލުމަށް ޝައުޤުވެރިވާ ފަރާތްތަކުން ވަނަވަރާއެކު ވަޒީފާއަށް އެދޭ ސިޓީ އެމްޑީޕީގެ ޤައުމީ އިދާރާއަށް ނުވަތަ secretariat@mdp.org.mv އަށް އީމެއިލް އަކުން 25 ނޮވެމްބަރ 2021 ދުވަހުގެ މެންދުރު 2.00 ގެ ކުރިން ހުށަހެޅުއްވުން އެދެމެވެ.\nވީމާ، މިވާހަކަ އާންމުކޮށް އެންގުމަށްޓަކައި އިޢުލާން ކުރީމެވެ.


Covid-19 Aa Gulhigen Inthihaabu Fas Kuran Adhi Nuninman: EC - Vaguthu\nކޮވިޑް-19 އާ ގުޅިގެން އިންތިޚާބު ފަސްކުރަން އަދި ނުނިންމަން: އީސީ\nއަކްރަމް- ފޮޓޯ: ޓްވިޓާ\nދުނިޔޭގައި ހަލުވިކަމާ އެކު ފެތުރެމުން އަންނަ ކޮވިޑް-19 ނުވަތަ ކޮރޯނާ ވައިރަހާ ގުޅިގެން ލޯކަލް ކައުންސިލް އިންތިހާބު ފަސް ކުރަން އަދި ނިންމާފައި ނުވާ ކަމަށް އިލެކްޝަންސް ކޮމިޝަން (އީސީ) އިން މިއަދު ބުނެފިއެވެ.\nޗައިނާ އިން އެންމެ ފުރަތަމަ ފެނުނު މި ބަލި 80 އަށް ވުރެ ގިނަ ގައުމުތަކަށް ވަނީ ފެތުރިގެން ގޮސްފައެވެ. މި ބަލި ޖެހުނު މީހުންގެ އަދަދު އެއް ލައްކައަށް ވުރެ މައްޗަށް އަރާފައިވާ އިރު، ބަލީގެ ޝިކާރައަކަށް ވެގެން 3000 އަށް ވުރެ ގިނަ މީހުން ވަނީ މަރުވެފައެވެ.\nކޮވިޑް-19 އަށް ޝައްކު ކުރެވޭ ބައެއް މީހުން ރާއްޖެ އިން ފެންނަމުންދާތީ ސަރުކާރުން ވަނީ ވަރުގަދަ ފިޔަވަޅުތަކެއް އަޅަން ފަށައިފައެވެ. ބައްޔަށް ޝައްކު ކުރެވޭ މީހުން ޓެސްޓް ކުރުމަށްޓަކައި އެކަހެރި ކުރަމުންދާ އިރު، މި ބައްޔަށް ޕޮޒިޓިވްވެފައިވާ މީހަކު ރާއްޖެ އިން އަދި ނުފެނެއެވެ.\nނުރައްކާތެރި ބައްޔަށް ޝައްކު ކުރެވޭ މީހުން އުޅުނު ބައެއް ރަށްތަކަށް އެރުމާއި ފޭބުން ސަރުކާރުން ވަނީ މަނާކޮށްފައެވެ. އޭގެ ތެރޭގައި ވ. ތިނަދޫ އާއި ޅ. ކުރެއްދޫ އައިލެންޑް ރިސޯޓާއި ސަމާ އައިލެންޑް ރިސޯޓު ހިމެނެއެވެ.\nއިލެކްޝަންސް ކޮމިޝަންގެ ނައިބު ރައީސް އަހުމަދު އަކްރަމް "ވަގުތަށް" ވިދާޅުވީ އިންތިޚާބު ފަސް ކުރަން ކަމާ ބެހޭ އެއްވެސް ފަރާތަކުން އަދި މިހާތަނަށް އަންގާފައި ނުވާ ކަމަށެވެ. އަދި އެފަދަ ފަރާތަކުން ކައުންސިލް އިންތިޚާބު ފަސް ކުރަން އިރުޝާދު ދީފި ނަމަ، ކައުންސިލްގައި އެކަމާ ބެހޭ ގޮތުން މަޝްވަރާ ކުރުމަށް ފަހު ގޮތެއް ނިންމާނެ ކަމަށް ވެސް އަކްރަމް ވިދާޅުވިއެވެ.\n"ކޮވޮޑް-19 އާ ގުޅިގެން އިންތިޚާބު ފަސްކުރަން އަދި ނުނިންމަން. ކަމާއިބެހޭ ފަރާތްތަކުން ކައުންސިލް އިންތިޚާބު ފަސްކުރަން އިރުޝާދު ދެއްވައިފި ނަމަ އަޅުގަނޑުމެން ކައުންސިލްގައި އެކަމާއިބެހޭ ގޮތުން މަޝްވަރާ ކުރުމަށްފަހު ނިންމި ގޮތެއް މީޑިއާ އަށް ހާމަކުރާނަން،" އަކްރަމް ވިދާޅުވިއެވެ.\nލޯކަލް ކައުންސިލް އިންތިހާބު ބޭއްވުމަށް ހަމަޖެހިފައި ވަނީ އަންނަ އޭޕްރީލް މަހުގެ ހަތަރު ވަނަ ދުވަހެވެ.\nކޮވިޑް-19 އާ ގުޅިގެން ރައްކާތެރިކަމުގެ ފިޔަވަޅެއްގެ ގޮތުން އާންމުން ގިނަ އިން އެއްވެ އުޅޭ ތަންތަނަށް ނުދިއުމަށް އެޗްޕީއޭ އިން ވަނީ އިލްތިމާސްކޮށްފައެވެ.\nމާޗް 7, 2020 11:16\nރައްޔިތުންނާ ދޭތެރޭ ނުވިސް ނަނީ އެވެ.\nމާޗް 7, 2020 11:45\nކީއްތަވާނީ ލަސްކުރިއްޔާ..ކަލޭމެން މާތްﷲ އަށްބިރުވެތި ނުވަނީތަ ހޭދެބައިވެގެން ވެރިމީހާވެސް އަދިވެސް ކެންޕޭނުގަ..ކޮންފަދަކަމެއްތަމީ...ފަސްކުރިޔަސް ތިޔަކަންވެދާނެނުން ވޯޓުލެވިދާނެނުން އިންޝާﷲ..\nމާޗް 7, 2020 17:10\nޢެހެންޔަ، ޜައްޔިތުންގެ ތާއީދު އޮތިއްޔާ ފަހުންވެސް އޮންނާނެތާ ދޯ.\nމާޗް 7, 2020 12:08\nހައުދަހާ ނުބައިވެރިކަމެކޭ މިކުރަނޫ. ދީނުގައި އަންގަވާފައިވާ ގޮތަށް ކަންތައްތައް ކުރިއްޔާ މިމީހުންނަށް ކަމެއް ވަނީތަ. ޙައިރާންވޭ.މިފަދަ ނުބައި ވަބާއެއް ފެތުރޭ އިރުވެސް ފިޔަވަޅު ނާޅާ ކެމްޕޭން ކުރުމުގައި. ހެޔޮނުވާނެ . ސްކޫލް ތައްވެސް ބަންދު ކޮށްގެން އެއްވެ އުޅޭ ކަންކަން ހުއްޓުވުމަށް ދިވެހި ސަރުކާރަށް ގޮވާލަން.\nމާޗް 7, 2020 12:51\nޢެހެންތާވާނީ، ނަށީ ދު ބޭނުންވަނީ މިގައުމުގަ ކޮރާނާފެތުރެން. ޢޭރުންތާ އޭނަ ކޮންމެފަ ދަ ޖަރީމާއެއް ހިންގިޔަސް މުޒާހަރާއެއްކުރަންވެސް ރައްޔިތުންނަށް ނުކުންނަން ނުކެރޭނީ.\nކަލޭމެން ތިބޭ ތިޔަ އިންތިހާބެއް ބާވަބާވަ މިޔައެއް ވޯޓުލާކައް ހަމަ ގައިމުވެސް ނުދާނަން، އަދިވެގެން ވިއްޔާ ތިޔަ މޑޕ އަށް މީހަކު ވޯޓުލިޔަވެސް ނިދޭނަން.\nމާޗް 7, 2020 15:28\nއޭ ކަލޭމެން އީސީގަ ތިބެނީ ދިވެހިރައްޔިތުންގެ ޙާދިމުންގެ ގޮތުގައި. މިތާ މިވަގުތު އޮތް ހާލަތުން ކޮންމެމީހަކުވެސް އެމީހެއްގެ ސިއްހަތާ ފުރާނަޔައް އިސްކަންދޭނެ. މިޙާލަތުގަ އޮއްވަ އިލެކްޝަން ބޭއްވުމުން ކިތައްމީހުން ބިރުން ނުދާނީ؟ ހުރިހާއެއް މެނައް ލިބިފައިއޮން ޙައްްޤެއް ހަނިކުރެވޭގޮތައް މަސައްކަތް ނުކުރޭ!\nމާޗް 7, 2020 15:49\nވަރަށް މުހިއްމުވާނެ އިންތިކާބު ކޮންމެހެންވެސް ބާއްވާތީ އެނޫނިއްޔާ ތި ބައިގަނޑަށް ނުވެސް ނިދޭނެ ކިހާ ބޮޑުކަމެއް\nމާޗް 7, 2020 16:56\nއާހުރިހާ ޚަރަދު ތަކެއް ކުރަންވާނެ. އޭރުން ފަހު ވަގުތު ކެންސަލްކޮށްފަ އަލުން އެޚަރަދު ތައް ކުރެވޭނީ ބައިއެޅޭ މީހުން ގިނަވާނު ރަށްޔިތުންގެ ފައިސާއިން


މާޒިން ހުސައިން | Dhiislam | Page 39 | Dhiislam - Part 39\n“އަންދަލުސް” ނަމުގައި ޖަމިއްޔަތުއް ސަލަފުން މިރޭ ބޭއްވުމަށް ހަމަޖެހިފައިވާ ދަރުސް މޫސުން ގޯސްވުމުގެ ސަބަބުން ދަރުބާރުގެއަށް ބަދަލު ކޮށްފިއެވެ. ދިއިސްލާމް އަށް މައުލޫމާތު ދެއްވަމުން ސަލަފް ޖަމިއްޔާއިން ހާމަކުރާ ގޮތުގައި މިރޭ ...\nމާޒިން ހުސައިން ސެޕްޓެމްބަރ 17, 2013 4\nސޮސައިޓީ ފޮރ އިސްލާމިކް ސްޓަޑީޒް (ސިސް) ގެ ފަރާތުން ޔުނިވަރސިޓީގެ ފެކަލްޓީތަކަށް ހުޅުވާލައިގެން ޤުރުއާން ކިޔެވުމުގެ މުބާރާތެއް ބޭއްވުމަށް ހަމަޖެހިފައިވާ ކަމަށް ހާމަކޮށްފިއެވެ. ސިސްގެ ފަރާތުން ދިއިސްލާމްއަށް މައުލޫމާތު ދިން ގޮތުގައި ...\nމާޒިން ހުސައިން ސެޕްޓެމްބަރ 17, 2013 0\n2013 ވަނަ އަހަރުގެ ރިޔާސީ އިންތިހާބުގެ ދެވަނަ ބުރުގައި ރަށްވެހި ވެފައިވާ ރަށް ނޫން އެހެން ތަނެއްގައި ވޯޓުލުމަށް 10،000 މީހުން ރީ ރަޖިސްޓްރޭޝަން ފޯރމް ހުށަހަޅާފައިވާ ކަމަށް އިލެކްޝަން ކޮމިޝަނުން ...\nސޮސައިޓީ ފޮރ އިސްލާމިކް ސްޓަޑީޒް (ސިސް) ގެ ފަރާތުން ޔުނިވަރސިޓީގެ ފެކަލްޓީތަކަށް ހުޅުވާލައިގެން ޚުތުބާ ކިޔުމުގެ މުބާރާތެއް ބޭއްވުމަށް ހަމަޖެހިފައިވާ ކަމަށް ހާމަކޮށްފިއެވެ. ސިސްގެ ފަރާތުން ދިއިސްލާމްއަށް މައުލޫމާތު ދިން ގޮތުގައި ...\nމާޒިން ހުސައިން ސެޕްޓެމްބަރ 16, 2013 0\n"އަންދަލުސް" ނަމުގައި ޖަމިއްޔަތުއް ސަލަފުން މާދަމާ ރޭ ބޭއްވުމަށް ހަމަޖެހިފައިވާ ދަރުސް ރޭޑިއޯ އެޓޯލްއިން ލައިވް ކުރާ ގޮތަށް ހަމަޖެހިއްޖެއެވެ. ދިއިސްލާމް އަށް މައުލޫމާތު ދެއްވަމުން ސަލަފް ޖަމިއްޔާއިން ހާމަކުރާ ގޮތުގައި ...


SunOnline: Raees Yameen ge verikan badhalukuran ulhevuneethee hithaamakuran: Ali Waheed\nރައީސް ޔާމީންގެ ވެރިކަން ބަދަލުކުރަން އުޅެވުނީތީ ހިތާމަކުރަން: އަލީ ވަހީދު\nމުޙައްމަދު ނާއިލް ހަފީޒް 21 Sep 2021, 10:00\nކުރީގެ މިނިސްޓަރު ބައިވެރިވެ ވަޑައިގަންނަވަނީ -- ފޮޓޯ/ ޓޫރިޒަމް މިނިސްޓްރީ\nކުރީގެ ރައީސް އަބްދުﷲ ޔާމީން އަބްދުލްގައްޔޫމުގެ ވެރިކަން ބަދަލުކުރަން މަސައްކަތްކުރެވުނީތީ މިއަދު އެކަމާ ހިތާމަކުރައްވާކަމަށް ކުރީގެ ޓޫރިޒަމް މިނިސްޓަރު އަލީ ވަހީދު ވިދާޅުވެއްޖެއެވެ.\nރޭ ނޫސްވެރިންނާ ބައްދަލުކުރައްވާ އަލީ ވިދާޅުވީ ރައީސް ޔާމީންގެ ވެރިކަން ބަދަލުކުރުމުގައި އޭނާގެ ބައިވެރިވުން ވެސް އޮތްކަމަށް ވިދާޅުވެފައެވެ. ނަމަވެސް އެ ވެރިކަމުގައި ވެސް ގޯސްތަކެއް ހުރިކަމަށް އޭނާ ވިދާޅުވިއެވެ.\n"އަޅުގަނޑު މި ފުރުސަތުގައި ދަންނަވަން، އެ ވެރިކަމުގައި ވެސް ހުރި މައްސަލަތައް. އެކަމަކު މިހާރު އެބަ އެނގޭ ގައުމެއްގެ ރައީސަކާ ހިސާބަކުން ނޫންކަން މައްސަލަތައް މި އުފެދެނީ. އަޅުގަނޑު ރައީސް ޔާމީންގެ ވެރިކަން ރައްޔިތުންގެ އިންތިހާބަކުން ބަދަލުކުރަން މަސައްކަތްކުރިން. މިއަދު އެކަމާ ހިތާމަކުރަން،" އަލީ ވިދާޅުވިއެވެ.\nއޭނާ ވިދާޅުވީ މިއަދު އޮތް ވެރިކަން ގެނެވުނީ ރަނގަޅަކަށް ކަމަށްތޯ މިއަދު ހިތަށް އަރާވަޑައިގަންނަވާކަމަށެވެ.\n"އަޅުގަނޑު ދިވެހި ރައްޔިތުންގެ ކިބައިން މާފަށް ވެސް އެދެެން އެކަމަށް،" އަލީ ވިދާޅުވިއެވެ.\nހަމައެއާއެކު އޭނާ ވަނީ މިއަދުގެ ސަރުކާރު ގެނެސްގެން ކުރެވުނު ކަމެއް އެބައޮތްތޯ ސުވާލު އުފައްދަވާފައެވެ. އަދި ވެރިކަމަށް ތިން އަހަރު ފުރެން ގާތްވެެފައިވާއިރު އެއްވެސް މަޝްރޫއެއް ހިންގިފައިވޭތޯ ސުވާލު އުފައްދަވާފައެވެ.\n"މި ސަރުކާރު އައިސްގެން ހިންގި އެންމެ ބޮޑު މަޝްރޫއަކީ އަޅުގަނޑަށް ހީވަނީ، އަޅުގަނޑުމެންގެ ނައިބު ރައީސް [އިންދިރާ ގާންދީ މެމޯރިއަލް ހޮސްޕިޓަލް] އައިޖީއެމްއެޗް ކައިރީ ހުރި ޓެކްސީ ސްޓޭންޑެއް ހުޅުވުން. ތިން އަހަރު ތެރޭ. ވަރަށް ހިތާމައާއި ލަދުވެތިކަމާއެކު ދަންނަވަން ޖެހެނީ،" އޭނާ ވިދާޅުވިއެވެ.\nއަލީ ވިދާޅުވީ މި ސަރުކާރުން ވަރަށް ބައިވަރު ވާހަކަދައްކާކަމަށެވެ. ނަމަވެސް އަމަލުން އެކަން ނުފެންނަކަމަށް ވިދާޅުވިއެވެ. އަދި ވެރިކަން ގެނައުމަށްޓަކައި މަސައްކަތްކުރެއްވުމަކީ ހުރިހާކަމަކަށް އެއްބަސްވެގެން ހުރުން ނޫންކަމަށް ވެސް އޭނާ ވިދާޅުވިއެވެ.\nރޭ ނޫސްވެރިންނާ ބައްދަލުކުރައްވާ އަލީ ވަނީ ވަރަށް ގިނަ ވާހަކަތަކެއް ހިއްސާކުރައްވާފައެވެ. އެގޮތުން އޭނާގެ މައްޗަށް ކުރެވޭ ޖިންސީ ގޯނާގެ ކުށުގެ މައްސަލައާއި ގުޅޭގޮތުން ވެސް އޭނާ ވާހަކަދެއްކެވިއެވެ. އޭނާ ވިދާޅުވާ ގޮތުގައި އެ މައްސަލައަކީ އޭނާ މިނިސްޓަރުކަމުގެ މަގާމުން ދުރުކުރުމަށް ކުރި މަސައްކަތެކެވެ. އަދި އޭނާ ފްރޭމްކޮށްގެން ހިންގާ ޖަރީމާއެއްގެ ގޮތުގައި އެކަން ސިފަކުރެއްވިއެވެ.


އެޑްމިން – Page 160 – Liyuntheringe Gulhun\nVisitors online  158:users  0guests  110bots  48The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\nކިޔާފައިވާ ޢަދަދު: 4950\nކިޔާފައިވާ ޢަދަދު: 3635\nސިކުންތުކޮޅެއްގެ ތެރޭގައި ބްރައިނީ، ހިޔު ވެނަރ ގެ މުތާލިޢާ ކޮޓަރީގައި މަސައްކަތުގެ ތެރެއަށް ގެއްލިއްޖެއެވެ. ކްލައިވް އާއެކު ކޭ މެންދުރުގެ ކެއުން ވެސް ހަދާން ނެތިއްޖެއެވެ. ވޭނަރ ކިޔައިދެމުންދާ ވާހަކަ ލިޔުމަށް ބްރައިނީގެ ހިތާއި ސިކުނޑީގެ ހުރިހާ ސަމާލުކަމެއް ވަނީ ދީފައެވެ. މިއިޢުލާން ދެކެވަޑައިގަތީމުތޯ؟…….(10)\n10 ޑިސެމްބަރު 2013ދިވެހި ތާރީޚު, ތާރީޚާއި ސަގާފަތުއެޑްމިން\nކިޔާފައިވާ ޢަދަދު: 2517\nوزارة الدّاخلية (ހ) މާލެ،ދިވެހިރާއްޖެ. نمبرހ 17/65 .\nމިހާރަކަށް އައިސް ސިހުރު ހެދުމާއި، قواعد އާއި خلاف އަށް ފަންޑިތަ ހެދުމުގެ މައްސަލަތައް ވަރަށް ގިނައިން އެބަޖެހެއެވެ. ހަމައެކަނި ވިދާޅުވެލެއްވުމަށް….(33)\n10 ޑިސެމްބަރު 20131 ޚިޔާލުދިވެހި ތާރީޚު, ތާރީޚާއި ސަގާފަތުއެޑްމިން\nއަތްކެޑުމުގެ މަސައްކަތް އަނެއްކާ ވެސް ފެށެނީއެވެ.\nވުޒާރަތުއްޞިއްޙާއިން، މިއަދު އަޅުގަޑުމެންނަށް ޚަބަރުލިބިފައިވާ ގޮތުގައި އަނެއްކާ ވެސް އަތްކެޑުމުގެ މަސައްކަތް ފެށެނީއެވެ. މިއަންނަ ހޮނިހިރު ދުވަހުއެވެ. އަނާން (10)\n9 ޑިސެމްބަރު 20132 ޚިޔާލުބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 3853\nމަރްޔަމް ސަނާ، ށ. މިލަންދޫ (3 ޑިސެމްބަރ 2013 (އަންގާރަ) ދުވަހު ޝާއިޢުކުރި ބަޔާ ގުޅޭ)“މަ ބަލާނަން މާޔާގެ ބޮލަށްއެރިގެން އުޅެނީ ކާކުތޯ؟ އެމީހެއްގެ ފުރާނަ ދުއްވާލާނަން” މާޔާ އަކީ އަމިއްލައަށް ގޮތެއް ނިންމަން އެނގޭ ކަހަލަ ބުއްދިވެރި ކުއްޖެއް ނޫންކަން އަންދު އަށް އެނގެއެވެ. ކޮންމެ މީހަކަށް ވެސް ވަރަށް ފަސޭހަކަމާއެކު އޭނާގެ ވިސްނުމާ ކުޅެލެވިދާނެއެވެ. މިހާރުވެސް އޭނާ ކަންތައްތައް ކުރަމުން އެދަނީ ކޮންމެވެސް މީހަކު ބުނެދޭގޮތަށްކަން ޔަގީންވެއެވެ. އެކަމަކު ނޭނގެނީ އެކަންކުރާ މީހެކެވެ. އެއީ އާސިމާ ބުނެފައިވާ ގޮތްކަމެއް ކުޑަކޮށްވެސް އޭނާގެ ހިތަކަށްނާރައެވެ. އޭރުގެ ފަތްފުށްތަކުން…. (54)\n9 ޑިސެމްބަރު 2013ބަހާއި އަދަބު, ޝަޚްޞިއްޔަތުއެޑްމިން\nކިޔާފައިވާ ޢަދަދު: 2598\nރާއްޖޭގެ نادر شخصية އެއް\nعلى حسين ނައިފަރީ ފާދިއްޕޮޅު ނައިފަރު އުފެއްދި ޢިލްމީ ދަރިންގެތެރެއިން އަލްފާޟިލް ޢަލީ ޙުސައިން ނައިފަރީ (ރަޙިމަހުﷲ) އަކީ ފާހަގަކޮށްލެވޭ އަދީބެކެވެ. ޅެންހެއްދެވުމާއި ވާހަކަ ލިޔުއްވުމާއި ތަރުޖަމާކުރެއްވުމާއި ތަމްސީލު ލިޔުއްވުމާއި ވާހަކަދެއްކުންތެރިކަމުގެ ފަންނުގައި ކުޅަދާނަ ބޭފުޅެކެވެ. ކަރުނަތިކި (17)\n8 ޑިސެމްބަރު 2013ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 4416\nޙަސަން ނަޖުމީ(2 ޑިސެމްބަރ 2013 (ހޯމަ) ދުވަހު ޝާއިޢުކުރި ބަޔާ ގުޅޭ) ޗެޕްޓަރ 6\n“މީ އަހަރެންގެ ކުޑައިރުގެ ހަނދާން އާކޮށްދޭ ތަނެއް. އަހަރެންގެ ފެވަރިޓް ސްޕޮޓް” ދިވެހިރާއްޖޭގެ ލިޔުންތެރީންގެ 10 ވަނަ ފޮތް މަޢުރަޒު މިރޭ 11:00 ގައި ނިމިއްޖެ\n8 ޑިސެމްބަރު 20132 ޚިޔާލުޚަބަރާއި މަޢުލޫމާތު, ޚަބަރުއެޑްމިން\nކިޔާފައިވާ ޢަދަދު: 2435\nއަދަބީ މުރާސިލުދިވެހިރާއްޖޭގެ ލިޔުންތެރީންގެ 10 ވަނަ ފޮތް މަޢުރަޒު މިރޭ (8 ޑިސެމްބަރ 2013 ވީ އާދީއްތަ ދުވަހުގެ ރޭ) 11:00 ގައި ނިމިއްޖެ އެވެ.\n7 ޑިސެމްބަރު 2013ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 3350\nމުޙައްމަދު ޤާސިމް، އއ.މަތިވެރި(1 ޑިސެމްބަރ 2013 (އާދީއްތަ ) ދުވަހު ޝާއިޢުކުރި ބަޔާ ގުޅޭ) “ބޭބެ ނިންދަވަން ޖެހޭނީ ދަރިފުޅުގެ ކޮޓަރީގައި.” ސިތާރާގެ ތުންފަތް މަތީގައި ދުވެލަ ދުވެލައި ހުރީ، ލުއި ލުއި އެހާމެ އުފާވެރި ހިނިތުން ވުމެކެވެ.\n“އޯކޭ!” އަހުމަދު ވަގުތުން އެއްބަސް ވެއްޖެއެވެ. “ބޭބޭ! ހިނގާ ކޮޓަރި ދައްކާނަން.” ހަޤީޤަތް ނޭނގޭ މީހުން އެމީހުން ދަސްވުމުގެ ކުރިން މާ ގިނައިން ކަންކަމަށް އެދޭނަމަ އެއީ ގިނަ ފަހަރަށް ހެދޭ ގޯހެއް\n6 ޑިސެމްބަރު 2013އިޖްތިމާޢީ, ދީނާއި ދުނިޔެއެޑްމިން\nކިޔާފައިވާ ޢަދަދު: 3743\nދިވެހިރާއްޖެއަކީ އަންޒަމާނުއްސުރެ އަމާން، ޞުލްޙަވެރި ތަނެއްގެ ގޮތުގައި ދުނިޔޭގެ ލޯތަކުން ދެކެމުން އައިސްފައިވާ ޤައުމެކެވެ. މާސިންގާ ކަނޑެއްގެ މެދުގައިވާ ވަކިވަކި ޖަޒީރާ ރަށްތަކެއްގައި އަޅުގަނޑުމެންގެ ކާބަފައިން ދިރިއުޅެ އަޅުގަނޑުމެންްނާ ހަމައަށް މިޤައުމު ގެނެސްްދީފައިވަނީ ދުނިޔެމަތީގައިވާ އެންމެ އަމާން، އެންމެ ޞުލްޙަވެރި ތަނުގެ ގޮތުގައެވެ. 123456789101112131415161718192021222324252627282930313233343536373839404142434445464748495051525354555657585960616263646566676869707172737475767778798081828384858687888990919293949596979899100101102103104105106107108109110111112113114115116117118119120121122123124125126127128129130131132133134135136137138139140141142143144145146147148149150151152153154155156157…158159160161162…163164165166167168169170171172173174175176177178179180181182183184185186187188189190191192193194195196197198199200201202203204205206207208209210211212213214215216217218219220221222223224225226227228229230231232233234235236237238239240241242243244245246247248249250251252253254255256257258259260261262263264265266267268269270271272273274275276277278279280281282283284285286287288289290291292293294295296297298299300301302ފަހުގެކުރީގެ


Tottenham In Leicester Ves Balikoffi, Vidhaalee Erikson Aai Son - Vaguthu\nޓޮޓެންހަމް ލެސްޓާވެސް ބަލިކޮށްފި، ވިދާލީ އެރިކްސަންއާއި ސޮން\nއިނގިރޭސި ޕްރިމިއާ ލީގުގައި މިރޭ ކުޅުނު މެޗުގައި ޓޮޓެންހަމްއިން ލެސްޓާ ސިޓީ ބަލިކޮށްފިއެވެ.\nޓޮޓެންހަމްއިން ވަގުތީ ހޯމް، ވެމްބްލީގައި މިރޭ ކުޅުނު މެޗު ޓޮޓެންހަމްއިން ކާމިޔާބުކުރީ 3-1ގެ ނަތީޖާއަކުންނެވެ. މިރޭގެ މެޗުން މޮޅުވެ ޓޮޓެންހަމް އޮތީ 26 މެޗުން 60 ޕޮއިންޓާއެކު ތާވަލުގެ ތިންވަނައިގައެވެ. ދެވަނައިގައި ސިޓީ އޮތީ 62 ޕޮއިންޓާއެކުގައެވެ. އެއްވަނައިގައި ލިވަޕޫލް އޮތީ 65 ޕޮއިންޓާއެކުގައެވެ.\nސިޓީން މިރޭ ޗެލްސީއާ ދެކޮޅަށް ނުކުންނަ އިރު، ގަދަ ހަތަރަކަށް އެރުމަށް ޗެލްސީއަށް މިރޭގެ މެޗު މުހިއްމެވެ. ސިޓީން ޗެލްސީ ބަލިކޮށްފި ނަމަ، އެޓީމުން އަނެއްކާވެސް އެއްވަނައަށް އަރާނެއެވެ.\nމެޗު ވަރުގަދަކޮށް ފެށި ޓޮޓެންހަމްއިން ލީޑު ނެގީ 33 ވަނަ މިނެޓުގައެވެ. އޭރިއާ ބޭރުން އެރިކްސަން ހުރަސްކޮށްދިން ބޯޅަ ގޯލަށް ވައްދާލީ ޑިފެންޑަރު ސަންޗޭޒްގެ ބޮލުންނެވެ. މެޗުގެ ދެވަނަ ހާފަށް ނުކުމެ ލެސްޓާއިންވެސް ރަނގަޅު ކުރިއެވެ. ހާއްސަކޮށް އެޓީމަށް 60 ވަނަ މިނެޓުގައި ލިބުނު ރަނުގެ ފުރުސަތު ފާހަގަކޮށްލެވުނެވެ.\nއެޓީމަށް ޕެލެންޓީއެއް ލިބުނު އިރު، ޕެނެލްޓީ ޖަހަން ދިޔައީ އެ ވަގުތު ބަދަލު ކުޅުންތެރިއެއްގެ ގޮތުގައި ކުޅެން ނުކުތް ޖޭމީ ވާޑީއެވެ. އޭނާގެ ޕެނެލްޓީ މަތަކޮށް، ޓޮޓެންހަމް ސަލާމަތް ކޮށްދިނީ ފްރާންސްގެ ގޯލްކީޕަރު ހޫގޯ ލޮރިސްއެވެ. އޭގެ ފަހުންވެސް ވާޑީގެ ދެ ހަމަލާއެއް ފެނިގެން ދިޔަ އިރު، އޭނާއަށް ލިބުނު ހުސް ފުރުސަތެއް ބޭކާރު ކޮށްލި އިރު، ދެވަނަ ހަމަލާއެއް މަތަކުރީ ގޯލްކީޕަރު ލޮރިސްއެވެ.\nލެސްޓާއިން ކުރިއަށް ޖެހިގެން އެޓޭކް ކުރަމުން ދަނިކޮށް، ލޮރެންޓޭ ތަަނަވަސްކޮށްދިން ބޯޅައަކުން، އޭރިއާ ބޭރުން އެރިކްސަން ހިތްގައިމު ގޯލެއް ޖަހައި ޓޮޓެންހަމްއަށް ލީޑު ފުޅާކޮށްދިނެވެ. ޓޮޓެންހަމްއިން ހަމަޖެހިލި ތަނާ ވާޑީގެ ގޯލުން އަނެއްކާވެސް މެޗު ފޯރިގަދަ ކޮށްލިއެވެ.\nލެސްޓާއިން ޕޮއިންޓެއް ހޯދަން ކުރިއަށް ޖެހުނު ވަގުތު އޭގެ ފައިދާ ނެގީ ސޮންއެވެ. މެޗު ނިމެން ދަނިކޮށް، އަނެއް ހާފުން ބޯޅައާއެކު ބާރު ދުވެލީގައި ސޮން ނިންމާލި ބޯޅައާއެކު ޓޮޓެންހަމްއިން ތިން ޕޮއިންޓް ޔަގީންކުރިއެވެ.


Boakoh vaarey vehi fenbodu vumuge sababun avahtteri gaumuthakun...\nބޯކޮށް ވާރޭ ވެހި ފެންބޮޑުވުމުގެ ސަބަބުން އަވަށްޓެރި ގައުމުތަކުން 1،200 މަރު!\n2 އަހަރު, 1 މަސް,3ހަފްތާ, 1 ދުވަސް, 18 ގަޑި, 49 މިނެޓް, 44 ސިކުންތު ކުރިން 3070ފަތޯނާ ފާއިޒް\nޔޫއެންގެ އެހީދޭ އެޖެންސީތަކުން ބުނީ ފާއިތުވި 10 ވަރަކަށް އަހަރުވެސް ވިއްސާރައިގެ ސަބަބުން ނޭޕާލްއަށް މިހާ ބޮޑަށް ގެއްލުން ލިބިފައިނުވާ ކަމަށް.\nބޯކޮށް ވާރޭ ވެހި ފެންބޮޑުވުމުގެ ސަބަބުން ނޭޕާލް، ބަންގްލަދޭޝް އަދި އިންޑިޔާއިން 1،200 މީހުން މަރުވެއްޖެއެވެ.\nނޭޕާލް، ބަންގްލަދޭޝް، އަދި އިންޑިޔާއަށް މިދުވަސްވަރު ކުރަމުން އަންނަ ވިއްސާރައާއި ގުޅިގެން މިލިއަނެއްހާ މީހުން ވަނީ ހާލުގައި ޖެހިފައެވެ. ހާލުގައި ޖެހިފައިވާ ފަރާތްތަކަށް އެހީތެރިކަން ފޯރުކޮށްދިނުމަށްޓަކައި3ގައުމުގެ ކަމާބެހޭ ފަރާތްތަކުންވެސް މަސައްކަތް ކުރަމުން އަންނަ ކަމަށް މީޑިޔާ ރިޕޯޓްތައް ބުނެއެވެ.\nކޮންމެ އަހަރެއްގެވެސް ޖޫން މަހުން ފެށިގެން ސެޕްޓެމްބަރު މަހުގެ ނިޔަލަށް މި3ގައުމަށްވެސް މޫސުމީ ވިއްސާރަ ކުރެއެވެ. އެހެންނަމަވެސް މިއަހަރު ކުރަމުން އަންނަ ވިއްސާރައިގައި ބައެއް އަވަށްތަކަށް ވަރަށް ބޮޑަށް ވަނީ ގެއްލުން ލިބިފައެވެ.\nއިންޑިޔާއަށް ބަލާއިރު، ފާއިތުވި ކުޑަ ދުވަސްކޮޅެއްގެ ތެރޭގައި އެގައުމުގެ ބިހާރް ސްޓޭޓުން 379 މީހުން ވަނީ މަރުވެފައެވެ. އަދި އެސްޓޭޓްގެ އެތައް ހާސް ބަޔަކު މިވަގުތު ދިރިއުޅެމުން އަންނަނީ ވަގުތީ ހިޔާތަކުގައެވެ.\nމީގެ އިތުރުން އިންޑިޔާގެ އުއްތަރު ޕްރަދޭޝްއިން 88 މީހުން މަރުވެފައިވާއިރު ނޭޕާލްއިން 150 މީހުން ވަނީ މަރުވެފައެވެ. އަދި އެގައުމުގެ 90،000 މީހުންގެ ގެދޮރުވެސް ގެއްލިފައިވާ ކަމަށް ޚަބަރުތައް ބުނެއެވެ.\nމިދުވަސްވަރު ހިނގަމުން އަންނަ ފެންބޮޑުވުމުގެ ހާދިސާތަކުގައި ބަންގްލަދޭޝްއިން މިހާތަނަށް 134 މީހުން މަރުވެފައިވާއިރު، 5.7 މިލިއަން މީހުންނަށް ވަނީ ވިއްސާރައިގެ އަސަރުކޮށްފައެވެ.\nނޭޕާލްގެ ޖަނާކްޕޫރްގައި ފެންބޮޑުވެފައި\nއދގެ އެހީދޭ އެޖެންސީތަކުން އަންނަނީ ހާލުގައި ޖެހުނު ފަރާތްތަކަށް އެހީތެރިކަން ފޯރުކޮށްދިނުމަށް މަސައްކަތް ކުރަމުންނެވެ. ނޭޕާލް، ބަންގްލަދޭޝް އަދި އިންޑިޔާއިން 41 މިލިއަން މީހުން ހާލުގައި ޖެހިފައިވާ ކަމަށް އދއިން ހާމަކުރެއެވެ.\nމީގެ އިތުރުން ވިއްސާރައިގެ ސަބަބުން ދަނޑު ބިންތަކަށް ބޮޑެތި ގެއްލުންތަކެއް ލިބިފައިވާއިރު، މިގެއްލުންތަކުން އަރައިގަތުމަށް، ގިނަ އަދަދެއްގެ ފައިސާ ހަރަދުވާނެ ކަމަށް މީޑިޔާ ރިޕޯޓްތައް ބުނެއެވެ.\n1 މަސް ކުރިން 127 0


Majilis huttuvaafai othumakee mi sarukaarah noonekey bunan fudhey sababeh: Faisal | Mihaaru\nރަނިންމޭޓް ފައިސަލް: މަޖިލީހުގެ ޒިންމާތަކަށް ފުރުސަތު ނެތުމަކީ ސަރުކާރަށް ނޫނެކޭ ބުނަންޖެހޭ ސަބަބެއް ކަމަށް ވިދާޅުވި --ފޮޓޯ/އެމްޑީޕީ\nމަޖިލީހުގެ ޒިންމާތަކަށް ފުރުސަތު ނުދިނުމަކީ ސަރުކާރަށް ނޫނެކޭ ބުނަން ފުދޭ ސަބަބެއް: ފައިސަލް\n17 ސެޕްޓެމްބަރ 2018 - 00:07 13 comments\nރ. މީދުއަށް ވަޑައިގެން މިރޭ އެ ރަށުގައި ބޭއްވި ކެމްޕެއިން ޖަލްސާގައި ވާހަކަ ދައްކަވަމުން، މަޑުއްވަރީ ދާއިރާގެ މެމްބަރު މުހައްމަދު އަމީތުގެ ގޮނޑި ގެއްލިފައިވާ ކަމަށް އިލެކްޝަންސް ކޮމިޝަނުން ކަނޑައަޅާފައިވާތީ އެ އަށް އިޝާރާތް ކުރައްވައި، ފައިސަލް ވިދާޅުވީ އަމީތަކީ މަޖިލީހުގެ ތެރެއިން ގިނަ ގޮތްގޮތުން އެ ދާއިިރާ އަށް ކުރިއެރުން ގެނައުމަށް މަސައްކަތް ކުރެއްވި ބޭފުޅެއް ކަމަށެވެ. އަމީތުގެ އިތުރުން މަޖިލީހުގެ 11 މެމްބަރަކު އޭރު އިދިކޮޅާ ގުޅިވަޑައިގަތުމަށް އިޝާރާތް ކުރައްވައި، ފައިސަލް ވިދާޅުވީ އެކަންކަން އެގޮތަށް ހިނގަން ޖެހުނީ ސަރުކާރު ޖަވާބުދާރީ ކުރުވަން އޮންނަ މަޖިލީހުގެ ކަންކަން ހިނގަމުން ދިޔަ ގޮތުން ކަމަށާއި އެ މެމްބަރުންނަށް ފުރުސަތު ނުލިބި، މަޖިލީހުގެ ޒިންމާތައް އަދާ ނުކުރެވި އޮތުމަކީ މި ސަރުކާރަށް ނޫނެކޭ ބުނަން ޖެހޭ ކަމަށެވެ.\n"ރައްޔިތުންގެ މަޖިލިސްގެ ކަންތައްތައް ކެތް ނުކުރެވޭ ދަރަޖަ އަށް ގޮސްގެން، ރައްޔިތުން ބޭނުންވާ ގޮތަށް މަޖިލިސް ތެރެއިން ފެނިގެން ދިއުމުން އަޅުގަނޑުމެންނަށް ފެނިގެން ދިޔައީ 60،000 ހާސް ރައްޔިތުންގެ ހައްގު ގެއްލިގެން ދިޔަ ތަން،" ޕީޕީއެމްގައި ތިބުމަށް ފަހު އިދިކޮޅާ ގުޅުނު 12 މެމްބަރުންގެ ގޮނޑި ގެއްލިފައިވާ ކަމަށް ކަނޑައަޅާފައިވާތީ އެކަމަށް އިޝާރާތް ކުރައްވައި، ފައިސަލް ވިދާޅުވި އެވެ.\n"މަޖިލީހުގެ ޒިންމާ އަދާ ކުރުމުގެ ފުރުސަތު ނުދިނުމަކީ އެއީ ހަމައެކަނި އެކަމަށްޓަކައި އެކަނި ވިސްނާފައި ވެސް މި ސަރުކާރަށް ބޮޑު ތަނުން ނޫނެކޭ ބުނަންޖެހޭ ސަބަބެއް." އޭނާ ވިދާޅުވި އެވެ.\nފައިސަލް ވިދާޅުވީ މިދިޔަ ފަސް އަހަރަކީ ގަދަ ބާރުން ހުރިހާ ކަމެއް ކުރަމުން ދިޔަ ދުވަސްތައް ކަމަށާއި އެއީ ކުރިން ދުވަހަކު ވެސް ރައްޔިތުން ދެކެފައިނުވާ ފަދަ ނުތަނަވަސް ދުވަސްތަކެއް ކަމަށެވެ. އިދިކޮޅު ހުރިހާ ލީޑަރުންގެ ތިބީ ޖަލުގައި ކަން ފާހަގަ ކުރައްވައި، ފައިސަލް ވިދާޅުވީ ރައްޔިތުން ބަދަލު ގެންނަން ނުކުމެ ތިބީ އަނިޔާވެރިކަން ނިންމައި، އިންސާފު ގެނައުމަށް ކަމަށެވެ. އަދި ބަޔަކާ މެދު ބޭ އިންސާފުން ކަންކަން ކުރަމުން ދިއުމަކީ ހިިތާމަ ކުރަންޖެހޭ ކަމެއް ކަމަށް އޭނާ ވިދާޅުވި އެވެ.\n"ރައީސް މުހައްމަދު ނަޝީދު މުޅި ރާއްޖޭގެ ޑިމޮކްރަސީ ފައްކާ ކުރުމަށްޓަކައި، އިންސާނީ ހައްގުތައް ކަށަވަރުކޮށް، ރައްޔިތުންގެ މެދުގައި ހަމަހަމަ ކަން ގާއިމް ކުރުމަށްޓަކައި ކޮން ފަދަ މަސައްކަތެއްތޯ ކުރެއްވީ؟. ކޮބައިތޯ އެމަނިކުފާނު؟. ފުރުސަތު އެބައޮތްތޯ؟. ފުރުސަތު ތިމަންނަ އަމިއްލަ އަށް ބަންދު ކޮށްލެއްވީ ކަމަށް އިހަށް ރޭ ވިދާޅުވީ." ރައީސް އަބްދުﷲ ޔާމީނަށް ނުސީދާކޮށް ފާޑު ވިދާޅުވަމުން ފައިސަލް ވިދާޅުވި އެވެ.\nއަނިޔާވެރި ގޮތަކަށް މިދިޔަ އަހަރު މަރާލީ މީދޫ ޒުވާނެއް ކަމަށްވާ މުހައްމަދު އަނަސްގެ މަރަށް އަހަރެއް ވީއިރު ވެސް އިންސާފު ނުލިބި އޮތް މައްސަލައާ ގުޅިގެން ފައިސަލް ވިދާޅުވީ ނުހައްގުން މަރާލެވި، އިންސާފު ނުލިބި ހުރި އެތައް އާއިލާތަކެއް އެބަތިބި ކަމަށާއި މި ސަރުކާރުގެ ހެޔޮ ނިޔަތެއް މިކަމުގައި އެބައޮތްތޯ އޭނާ ސުވާލު އުފެއްދެވި އެވެ. އިދިކޮޅު ކޯލިޝަންގެ ވެރިކަމެއްގައި މިފަދަ އާއިލާތަކަށް އިންސާފު ގާއިމް ކޮށްދޭނެ ކަމަށް އޭނާ ވިދާޅުވި އެވެ.\n"އަޅުގަނޑުމެން ޔަގީންކަން އަރުވަނީ އިރާދަ ކުރެއްވިއްޔާ އިންސާފުން ކަންތައްތައް ކުރާނަމޭ. އަޅުގަނޑުމެންގެ އެންމެ ބޮޑު އަމާޒަކަށް ވާނީ ދިވެހި އެންމެހައި ރައްޔިތުންނަށް އަމާން ކަމާއި ރައްކާތެރި ކަމާ އެކު ދިރިއުޅެވޭނެ ފަދަ މާހައުލެއް ޔަގީން ކުރުމަށް،" ފައިސަލް ވިދާޅުވި އެވެ.\nފައިސަލް ވިދާޅުވި ގޮތުގައި ރާއްޖެއަށް ތަރައްގީ ގެންނަ ނަމަ ތަރައްގީ ގެންނަން ޖެހޭނީ ރާއްޖޭގެ އެއްވެސް ރަށެއް ބާކީ ކުރުމެއް ނެތި ހަމަހަމަ ކަމާ އެކު އެވެ. އިދިކޮޅު ކޯލިޝަންގެ ވެރިކަމެއްގައި އެއްވެސް ރަށެއް ތަރައްގީ ގެނައުމުގައި ތަފާތު ނުކުރާނެ ކަމަށާއި ސިޔާސީ ފިކުރު އޮތީ ކޮން ގޮތަކަށްތޯ ނުބަލާނެ ކަމަށް އޭނާ ވިދާޅުވި އެވެ.\n"އެ ރަށުގައި ހުންނަ މެމްބަރު ވަކި ޕާޓީއެއް ތަމްސީލު ކުރައްވާތީވެ އެކަމަށް ބަލާފައި ނުވަތަ ކައުންސިލްގެ މެޖޯރިޓީ ވަކި ޕާޓީއަކަށް އޮންނާތީ އަޅުގަނޑުމެން އެރަށެއް ތަފާތެއް ނުކުރާނަން." ފައިސަލް ވިދާޅުވި އެވެ.\nފައިސަލް ވިދާޅުވީ އިސްލާހީ މަސައްކަތުގައި ނުކުންނަ، ސަރުކާރުގެ މުވައްޒަފުންނާއި ސަރުކާރުގެ ކުންފުނިތަކުގެ މުވައްޒަފުންނަށް ވަޒީފާގެ ބިރު އެކި ގޮތްގޮތުން ދައްކަމުންދާ ކަމަށާއި އެކަމަކު އެކަންކަމަށް ފަސް ނުޖެހުމަށް ގޮވާލައްވާ ކަމަށެވެ. ފަސްޖެހިއްޖެ ނަމަ ގައުމު ފަހުން އަނބުރާ ނުލިބިދާނެ ކަމަށް ވިދާޅުވެ، ފައިސަލް ވަނީ ނުހައްގުން ގެއްލޭ ވަޒީފާތައް އިދިކޮޅު ކޯލިޝަންގެ ވެރިކަމެއްގައި އަނބުރާ އިޔާދަ ކޮށްދޭން ކަމަށް ވިދާޅުވާ ވިދާޅުވުން މިރޭ ވެސް ތަކުރާރު ކުރައްވައިފަ އެވެ.\nމީގެ އިތުރުން، މީދޫގައި ސިއްހީ ޚިދުމަތުގެ ފެންވަރުގެ މަތި ކުރުމަށާއި އެ ރަށް ކައިރީގައި ހުރި ރިސޯޓްތަކަށް އަމާޒު ކޮށްގެން ޓޫރިޒަމް ދާއިރާގެ ހޮސްޕިޓާލިޓީ ޓްރެއިނިން ސެންޓަރެއް މީދޫގައި ގާއިމް ކުރާނެ ކަމަށް ވެސް ފައިސަލް މިރޭ ވައުދުވެ ވަޑައިގަތެވެ.\nއިތުރު ލިޔުންތައް ރައްޔިތުންގެ މަޖިލިސް އިދިކޮޅު ފަރާތްތައް ނައިބު ރައީސް ފައިސަލް ނަސީމް މެމްބަރު މުހައްމަދު އަމީތު


Bandubodukan neyngi mathindhaaboat thereah vihaifi\nބަނޑުބޮޑުކަން ނޭނގި މަތިންދާބޯޓެއް ތެރެއަށް ވިހައިފި\nފްލައިޓް ތެރޭ ވިހޭ އަންހެންމީހާ\nބަނޑުބޮޑުކަން ނޭނގި ފްލައިޓެއްގައި ދަތުރުކުރި އަންހެނަކު ދަތުރުގެ ވަކި ހިސާބަކުން މަތިންދާބޯޓު ތެރެއަށް ވިހައިފި އެވެ. ލަވީނިއާ މައުންގާ ކިޔާ މި އަންހެންމީހާ ބުނި ގޮތުގައި އޭނާ ބަނޑުބޮޑުކަމެއް އެއްގޮތަކަށް ވެސް އޭނާ ނުދެނަހުރި ކަމަށެވެ. ތިން ވަނަ ޓްރައިމިސްޓާއަށް އަޅާފަހުން މަތިންދާބޯޓުގައި ދަތުރުކުރުމުގެ ހުއްދަ އާއްމުކޮށް އެއާލައިންތަކުން ނުދެ އެވެ. ނަމަވެސް ޚުދް މި އަންހެންމީހާ އަށް ވެސް އޭނާ ބަނޑުބޮޑުކަން ނޭނގޭތީ ދުވަސް ފުރާ ވިހަން ކައިރިވެފައި އިންދާ ވެސް ފްލައިޓުގައި ދަތުރު ކުރެވޭ ގޮތް ވީއެވެ.\nލަވީނިއާ އޭނާގެ އާއިލާއާއެކު ދަތުރުކުރަމުން ދިޔައީ ހަވާއީ އަށެވެ. އޭނާގެ ރަށުން ހަވާއީ އަށް މަތިންދާބޯޓުގައި ދާން ހަ ގަޑިއިރު ނަގަ އެވެ. ދަތުރުގެ މެދެއްހާ ހިސާބުން ކުއްލިއަކަށް ލަވީނިއާގެ ބަނޑުގައި އާދަޔާޚިލާފަށް ރިއްސަން ފެށީ އެވެ.\nނަސީބަކުން އެ ފްލައިޓުގައި ފަސިންޖަރުންގެ ގޮތުގައި ނިއޯނެޓަލް އިންޓެންސިވް ކެއާ ޔުނިޓުގެ ތިން ނަރުހަކު ދަތުރުކުރި އެވެ. އަދި ފިޒީޝަނެއްގެ އެސިސްޓެންޓެއްގެ ގޮތުގައި މަސައްކަތްކުރާ މީހަކާއި ފެމެލީ މެޑިސިން ޑޮކްޓަރަކު ވެސް އެ ފްލައިޓުން ދަތުރު ކުރި އެވެ.\nމި އެންމެން ވެސް އަންހެންމީހާ އެ ފްލައިޓުގެ ފާޚާނާ ތެރޭގައި ބައިންދައިގެން ވިއްސީ އެވެ. މި މަންޒަރުތައް ހިމެނޭ ވީޑިއޯއެއް މިހާރު ވައިރަލް ވެފައި ވެއެވެ. ވީޑިއޯކޮށްފައިވަނީ ފްލައިޓުން ދަތުރުކުރި ފަސިންޖަރެއް ކަމަށްވާ ޖޫލިއާ ހެންސަން އެވެ. ވިހޭ އަންހެންމީހާގެ މޫނު ނުފެންނަ ގޮތަށް ނަގާފައިވާ މި ވީޑީއޯގައި ކުއްޖާ އުފަންވުމާއެކު ރޮއިގަންނަ އަޑު ވެސް ހިމެނެ އެވެ.\nޓިކްޓޮކްގައި ހެންސަން ޝެއާކުރި ކްލިޕްގައި މިކަންކަން ހިނގަމުންދިޔަ ގޮތް ވެސް އޭނާ ވަނީ ވަރަށް މަޑުމަޑުން ކިޔައިދީފަ އެވެ. އަންހެންމީހާ ވިހެއުމުން މަތިންދާބޯޓުގެ ކެބިން ކުރޫ އަކު ވަނީ ފްލައިޓް ތެރޭގައި މީހަކު ވިހައިފިކަމަށް ބުނެ އޭނާއަށް ތަރުހީބުގެ އަތްތިލަބަޑިއެއް ދޭން ފަސިންޖަރުންގެ ކިބައިން އެދިފަ އެވެ. އެއާއެކު އަތްތިލަބަޑީގެ އަޑުން މުޅި ފްލައިޓް ތެރެ ގުގުމާލި އެވެ.\nމިދިޔަ ހޮނިހިރު ދުވަހު ލެވީނިއާ ކުރި ޓުވީޓެއްގައި އޭނާގެ ވީޑިއޯ ވައިރަލް ވުމުން މީހުން ދިން ތަރުހީބަށް ޝުކުރު އަދާކޮށްފައި ވެއެވެ. އަދި އޭނާ ވިހޭ ފިރިހެން ދަރިފުޅަށް ރޭމޮންޑް ކައިމާނާ ވަޑޭ ކޯބޭ ލަވާކީ މޮންގާގެ ނަން ދީފައިވާ ކަމަށް ބުނެފައި ވެއެވެ.\nފްލައިޓް ޖެއްސުމާއެކު ޕެރަމެޑިކްސް އަރައި އަންހެންމީހާ ވަގުތުން ހޮސްޕިޓަލަށް ގެންދިޔަ އެވެ. ކުއްޖާގެ ބައްޕަ އީތަން މަގަލައި އޭނާގެ ފޭސްބުކް ޕޭޖުގައި ލިޔެފައިވާ ގޮތުގައި މިއީ ނުވެސް އެނގި ތިއްބާ އެމީހުންނަށް ލިބުނު "މިރަކްލް ބޭބީ" އެކެވެ. އަދި އަންހެންމީހާ ވިހެއުމުގައި އެކި ގޮތްގޮތުން އެހީތެރިކަން ފޯރުކޮށްދިން އެންމެންނަށް ފިރިހެންމީހާ ވަނީ ޝުކުރު އަދާކޮށްފަ އެވެ.\n"އަންހެނުން ވިހާފައި މިވަނީ އޭނާ އިނީ ބަލިވެކަން އެއްގޮތަކަށް ވެސް އަހަރެމެންނަށް ނޭނގި ކަމަށް ވާތީ އަހަރެމެން އެންމެންނަށް ވެސް މިކަމުން ވަރަށް ބޮޑު ޝޮކެއް ވަނީ ލިބިފައި،" ފިރިހެންމީހާ ބުނެފައި ވެއެވެ.


Ooredoo in New Radiant sponsor kohfi | Mihaaru\nކުޅިވަރު / ނިއުރޭޑިއަންޓް ސ.ކ\nއުރީދޫ އިން ނިއު ރޭޑިއަންޓް ސްޕޮންސާކޮށްފި\nއުރީދޫ މޯލްޑިވްސްގެ ސީއީއޯ ނަޖީބް ހާން (ކ) އާއި ނިއު ރޭޑިއަންޓުގެ ޗެއާމަން މުހައްމަދު ޒިޔާދު "އުރީދޫ" ޖަހާފައިވާ ނިއުގެ ޖާޒީ ދައްކާލަނީ.\nމުހައްމަދު ހަމްދޫން, މިހާރު\n29 ޖެނުއަރީ 2018 - 19:37\nރާއްޖޭގައި މުވާސަލާތީ ހިދުމަތްދޭ ގަތަރުގެ އުރީދޫ އިން ރާއްޖޭގެ އެންމެ ބޮޑު އެއް ފުޓްބޯޅަ ކްލަބް ކަމަށްވާ ނިއު ރޭޑިއަންޓް ސްޕޯޓްސް ކްލަބް ސޮޕޮންސާކޮށްފި އެވެ.\nރާއްޖޭގެ އެންމެ ބޮޑު ފުޓްބޯޅަ މުބާރާތް ކަމަށްވާ ދިވެހި ޕްރިމިއާ ލީގު ވެސް ސްޕޮންސާކޮށްފައިވާ އުރީދޫގެ ބްރޭންޑް އެމްބެސެޑަރަކަށް ނިއު ހަމަޖައްސައި އެކަމުގެ އެއްބަސްވުމުގައި އުރީދޫ މޯލްޑިވްސްގެ ސީއީއޯ ނަޖީބް ހާނާއި ނިއުގެ ޗެއާމަން މުހައްމަދު ޒިޔާދު މިއަދު ވަނީ އެއްބަސްވުމުގައި ސޮއިކުރައްވައިފަ އެވެ.\nޓާފް ދަނޑުގައި ބޭއްވި ސޮއިކުރުމުގެ ރަސްމިއްޔާތުގައި ނަޖީބް ވިދާޅުވީ ރާއްޖެ އަކީ ފުޓްބޯޅަ އަށް ވަރަށް ބޮޑަށް ލޯބިޖެހިފައިވާ ގައުމެއް ކަމަށާއި އުރީދޫ އޮތީ ހަމަ އެވަރަށް، ފުޓްބޯޅަ ކުރިއަރުވަން ބޭނުންވެފައި ކަމަށެވެ. އަދި އެކަމުގައި ރާއްޖޭގެ އެންމެ ކާމިޔާބު ކްލަބާ ގުޅުމަކީ ލިބޭ ވަރަށް ބޮޑު ފަހުރެއް ކަމަށް ވެސް ވިދާޅުވި އެވެ.\nނިއުގެ ޗެއާމަން ޒިޔާދު ވިދާޅުވީ އުރީދޫއާ ބައިވެރިވުމަކީ ލިބުނު ވަރަށް ބޮޑު އުފަލެއް ކަމަށާއި އެ ކުންފުންޏާ ގުޅިގެން ނިއު އިން ފުޓްބޯޅަ ކުރިއަރުވަން ވަރަށް ގިނަ މަސައްކަތްކުރައްވާނެ ކަމަށެވެ. އެގޮތުން ދެ ވަނަ އަލީ އަޝްފާގް (ދަގަނޑޭ) އެއް އުފެއްދުމަށް، އުރީދޫއާ ގުޅިގެން ރާއްޖޭގައި ކުޑަކުދިންނަށް ހާއްސަ ޕްރޮގްރާމްތަކެއް ހިންގާނެ ކަމަށް އޭނާ ވިދާޅުވި އެވެ.\nޒިޔާދު ވިދާޅުވީ ފުޓްބޯޅަ ޓީމުތަކަށް ސަރުކާރުގެ އެހީތެރިކަން ވަރަށް ބޮޑަށް ލިބޭ ކަމަށާއި ހަމައެގޮތަށް ބޮޑެތި ކުންފުނިތަކުން ބޮޑެތި ކްލަބްތަކާ ބައިވެރިވުމަކީ ފުޓްބޯޅައަށް ލިބޭނެ ކުރިއެރުމެއް ކަމަށެވެ.\nއުރީދޫ ގްރޫޕަކީ ބައިނަލްއަގްވާމީ ފުޓްބޯޅައިގައި ވެސް ފާހަގަކޮށްލެވޭ ނަމެކެވެ. އެގޮތުން އެ ކުންފުނީގެ ބްރޭންޑް އެމްބެސެޑަރަކަށް ދުނިޔޭގެ އެންމެ މޮޅު އެއް ކުޅުންތެރިޔާ އާޖެންޓީނާގެ ލިއޮނަލް މެސީ ހަރަކާތްތެރިވިއިރު އުރީދޫ އަކީ ފްރާންސުގެ ގަދަބާރު ޕީއެސްޖީގެ ވެސް ސްޕޮންސަރެކެވެ.\nނިއުރޭޑިއަންޓް ސ.ކ އުރީދޫ\n25 ކޮމެންޓް, 41 ރިއެކްޝަންސް\nނިއުގެ ހައިބަތާ ގަދަރު ދުނިޔޭގެ ކުރިމަތީ އުފުލިގެން ހިގައްޖެ މި ސުފޮންސަރގެ ސަބަބުން.\nގަތަރުގެ ޓުރިޔަންޑޮލަރގެ ކުށްފުންޏަކުން ނިއުރޭޑިޔަންޓް ސޮންފަންސަރ ކުރީމަ ވާދަވެރިން ނަށް ހަޖަމް ކުރަށް އުދަގޫވާނެ އަތުންފައިން ގޯސްވެސް ހެދޭނެ.\nބޯނަހާ ރޯދައެލެވެސް ދޭން މީ ސަރުކާރުގެ ކުއްފުންޏެއްތަ. ވާނުވާނެގިގެން ތަ ތި އުޅެނި ނޫނީ ގަމާރުކަން ބޮނޑީތަ\nކިތެންމެ ރުޅި އަޔަސް އެއީ ޒިޔާދު ޓީމައް ދޭން ބުނި އެއްޗެއް އެޢީ އޭނާ ވީ ވައުދެއް.\nނިއުރޭޑިއަންޓުގެ ވާހަކައެއް ޖަހާލައިފިއްޔާ މިއުޅޭ ކުދިންގަޑަށް ހާދަ ހަޖަމު ނުވެޔޭ ދޯ! އެހެންނަމަވެސް އެއީ ދިވެހި ފުޓުބޯޅައިގެ ރަސްގެފާނު އަދި އެންމެ ކާމިޔާބު ފުޓުބޯޅަ ކުލަބް.\nކޮބާ ރޔ ސަރުކާރު ކުންފުނިތަކުން ދިން ސްޕޮންސަރ. ހަމައެކަނި ފުޓުބޯޅަ ކްލަބްތަކަށާއި ގޭންގްގްރޫޕްތަކަށް ޚަރަދު ކޮށްގެން ފައިދާއަށްވުރެ ގެއްލުން ބޮޑުވާނެ.\nމަހީކުރީ އޫރީދޫއިން މެންޗެސްޓަރ ޔުނައިޓެޑް ސްޕޮންސަރ ކުރީކަމަށް\nތިޔަވަރުންވެސް ލޮލުގެ ޑޮކްޓަރަކަށް ދައްކާނުލާތީ!\nޓީސީ ހޭ ހޭ ހޭ\nކޮބާހޭ ބޯނަސް؟ ކޮބާހޭ ރޯދަ މަހުގެ އެލަވަންސް؟ ޒިޔާދޫ ކޮބާހޭ ކޮބާހޭ؟\nޓީސީ ހޭ ހޭ ހޭ މިދިޔަ އަހަރު މުޅި ސީޒަންގައި ނިއު ފަހަތުން ދުވުނީ. އެމީހުން ބަލިވެގެންނޭ މިކަން ނިމޭނީ ބުނީމާ އެކަންވެސް ދިޔައީ ޗޮކުން. ފުރަތަމަ ތިޔަ ޗޮކު ކަން ފިލުވާލާފަ ދެން އަނގަ ހުޅުވާ!\nމަރްހަބާ ނިއުރޭޑިއަންޓް. ޝުކުރިއްޔާ އުރީދޫ.\nކޮބާހޭ ބޯނަސް. ކިހާ ދެރަކަމެއް މީ ޒިޔާދޫ.\nމިތާ ކޮމެންޓް ޖެހީމާ ބޯނަސް ލިބިއްޖެތަ؟ މަށަށް ދޭންވާނެ ކޮފީއެއް..\nބޯނަސް ނުލިބިގެންނޭ މިއުޅެނީ ޒިޔާދު އަޅިޔޭ ބުރުވީ. މާލެ ތެރޭ ކިޔާ ކަމައް ވަނީ ޒިޔާދު ވަރައް ޑައުންއޭ.\nރަނގަޅު، އުރީދޫ ސްޕޮންސަރ ލާރިން ނަގާނީ ބޭރު މީހުން ރަށަށް ފޮނުވާލާ ޓިކެޓް. ކޯޗާ ތިތިބަ4ކުޅުންތެރިން ފޮނުވާލާނެ އޭއެފްސީ ކަޕަށް ފަހު\nނިއުރޭޑިއަންޓުން ކަންތައް ކުރާނެ ގޮތެއް މުރޭ އަކަށް ނޭނގޭނެ! މުރޭ ތިއުޅެނީ ދަލު ބޭރުން ޖެހިގަނެގެން.. ނިހާނު ބުނިހެން ރަށުތެރެއިން އެހެން ކަމަކާ އުޅޭ!


Ummeedhu thakun furigenvaa aa galolhu dhanduge kurehun dhakkaalaifi - vNews.mv\nއާންމުކޮށްފައިވާ ގަލޮޅު ދަނޑުގެ ކުރެހުމުގެ ފޮޓޯއެއް\nއުންމީދުތަކުން ފުރިގެންވާ އައު ގަލޮޅު ދަނޑުގެ ކުރެހުން ދަށްކާލައިފި\nއައްފާން މުހައްމަދު 05 April 2022, 18:01\nރާއްޖޭގެ އެއްވަނަ ކުޅިވަރުގެ ގޮތުގައި އަބަދުވެސް ބެލެވޭ ފުޓުބޯޅައިގެ މައި ދަނޑެއްގެ ގޮތުގައި ޒަމާނުއްސުރެ ބޭނުންކުރަމުން އައި ގަލޮޅު ރަސްމީ ފުޓުބޯޅަ ދަނޑު ތަޅާލުމަށްފަހު، އެތަނުގައި އަޅަން ނިންމާފައިވާ އައު ދަނޑުގެ ކުރެހުން ދަށްކާލައިފިއެވެ.\nއިންޑިއާ ސަރުކާރުގެ އެލްއޯސީގެ ދަށުން އަޅާ އައު ދަނޑުގެ ޗާލު ކުރެހުންތައް ދައްކާލީ މިއަދު މިނިސްޓަރ އޮފް ޔޫތް، ސްޕޯޓްސް އެންޑް ކޮމިއުނިޓީ އެމްޕަވާމަންޓް އަހްމަދު މަހްލޫފް ކުރެއްވި ޓުވީޓެއްގައެވެ.\nމިއަހަރަށް ކަނޑައަޅާފައިވާ ބަޖެޓުގައި، އިންޑިއާގެ އެގްޒިމް ބޭންކުން ދޭ ލޯން އެހީގެ ތެރެއިން 2022 ވަނަ އަހަރު ގަލޮޅު ދަނޑުގެ ތަރައްގީކުރުމަށް ހިމަނާފައިވަނީ ސާޅިސް ފަސްމިލިއަން، ހަތަރުސަތޭކަ ނުވަދިހަ ހަތަރުހާސް ފައްސަތޭކަ ފަސް ރުފިޔާއެވެ. އަދި 2023 ވަނަ އަހަރުގެ ބަޖެޓުގައި 10 މިލިއަން ރުފިޔާ ވަނީ ރަސްމީ ފުޓްބޯޅަ ދަނޑު ތަރައްގީ ކުރުމަށް ހިމަނާފައެވެ. އެހެންކަމުން ރަސްމީ ފުޓްބޯޅަ ދަނޑު ތަރައްގީ ކުރުމަށް ޖުމްލަ 55 މިލިއަނަށްވުރެ ގިނަ ރުފިޔާ ޚަރަދު ކުރާނެއެވެ.\nމީގެކުރިން "ވީޓީވީ"ގެ "ވީސްޕޯޓްސް ޓޯކް" ޕްރޮގްރާމުގައި ބައިވެރިވަޑައިގެން ވާހަކަދައްކަވަމުން މިނިސްޓަރ މަހްލޫފް ވިދާޅުވި، ދަނޑުގެ މަރާމާތަށް ކަނޑައަޅާފައިވާ ބަޖެޓުގައި އެފެންނަ 55 މިލިއަން ރުފިޔާ އެއީ އަދި އެކަމުގެ ކުޑަކުޑަ މިންވަރެއް ކަމަށެވެ. މިހާރު ބެލިބެލުމުން ގަލޮޅު ދަނޑުގެ ތަރައްގީއަށް ގާތްގަނޑަކަށް 25 ނުވަތަ 26 މިލިއަން ޑޮލަރު ހޭދަވާނެ ކަމަށާއި އެކަމަށް ބޭނުންވާ ލާރިވެސް މިހާރު ހަމަޖެހިފައިވާކަން މިނިސްޓަރ ހާމަކުރެއްވިއެވެ.\nމިދަނޑުގެ މަސައްކަތް މިއަހަރު ފެށޭނެކަމަށް ކުޅިވަރާ ބެހޭ ވަޒީރު އުންމީދު ކުރައްވާއިރު، ވީޓީވީގެ ޕްރޮގްރާމްގައި ވާހަކަދައްކަވަމުން މަހްލޫފް ވިދާޅުވީ، ދަނޑުގެ މަސައްކަތް ކުރިއަށްދާއިރު ރާއްޖޭގެ ފުޓުބޯޅައިގެ ބޮޑެތު މުބާރާތްތަކާއި ދިވެހި ލީގުގެ މެޗުތައް ކުޅޭނީ ހުޅުމާލޭ ސްޓޭޑިއަމްގައި ނުވަތަ ޓާފް ދަނޑުގައި ކަމަށެވެ.\nމިދިޔަ އަހަރުގެ ސާފް ޗެމްޕިއަންޝިޕުގެ ކުރިން ގައުމީ ފުޓްބޯޅަ ޓީމާ ބައްދަލުކުރައްވައި ރައީސް އިބްރާހިމް މުހައްމަދު ސޯލިހު ވަނީ ގަލޮޅު ދަނޑު ތަރައްގީކުރުމުގެ ޕްލޭނެއް އޮތް ކަމަށް ވިދާޅުވެފައެވެ.\nގަލޮޅު ދަނޑަށް މެޗުބަލަން އާންމުގޮތެއްގައި ވަންނަ މީހުންގެ އަދަދު މަދުވި ނަމަވެސް، ގައުމީ ޓީމު މެޗެއް ކުޅޭނަމަ ދަނޑުގެ ޖާގަ ކުޑަކަމުގެ ޝަކުވާ އާންމުގޮތެއްގައި ދިވެހިން ކުރެއެވެ. މި ދަނޑާއެކު މިފަދަ ޝަކުވާތަކަށް ނިމުމެއް އަންނާނެ ކަމުގެ އުންމީދު ކުޅިވަރާ ބެހޭ ވަޒީރު ކުރައްވައެވެ.\nރަސްމީ ފުޓްބޯޅަ ދަނޑުގައި ބޮޑު މަރާމާތެއް އެންމެ ފަހުން ކޮށްފައިވަނީ 2014 ވަނަ އަހަރުގެ އޭއެފްސީ ޗެލެންޖް ކަޕަށެވެ. އެފަހަރު 80 ވަރަކަށް މިލިއަން ރުފިޔާ ހަރަދުކޮށްގެން ދަނޑުގެ ރޮސްޓްރަމް މަތީގައި މީޑިއާ އާއި ވީއައިޕީ އަށް ހާއްސަކޮށް އިމާރާތެއް ހެދިއެވެ. އޭގެ ފަހުން މިދިޔަ އަހަރު ބޭއްވި ސާފް ޗެމްޕިއަންޝިޕަށް ކުދިކުދި މަރާމާތުތަކެއް ދަނޑުގައި ވަނީ ކޮށްފައެވެ.\nއަހުމަދު މަހުލޫފް އެފްއޭއެމް މިނިސްޓްރީ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓް ކުޅިވަރު ގައުމީ ފުޓުބޯޅަ ދަނޑު


ދިވެހިރާއްޖޭގެ މައި އެއާޕޯޓް ހިންގާ ހުޅުލެއަށް ކަރަންޓު ފޯރުކޮށްދިނުމަށް ސްޓޭޓް އިލެކްޓްރިކް ކޮމްޕެނީ (ސްޓެލްކޯ) އާއި މޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) އިން އެއްބަސްވުމެއްގައި ސޮއިކޮށްފިއެވެ.\nމި މަސައްކަތް ސްޓެލްކޯއަށް ހަވާލު ކުރުމަށް މިއަދު ވަނީ ހާއްސަ ރަސްމިއްޔާތެއް ބާއްވާފައެވެ. އެ ގޮތުން އެ ރަސްމިއްޔާތުގައި މި އެއްބަސްވުމުގައި ސްޓެލްކޯގެ ފަރާތުން ސޮއި ކުރެއްވީ މެނޭޖިން ޑިރެކްޓަރު ހަސަން މުޣުނީ އެވެ. އަދި އެމްއޭސީއެލްގެ ފަރާތުން ސޮއި ކުރެއްވީ އެމްއޭސީއެލްގެ އެކްޓިން އިންޗާޖް އިބްރާހިމް ތޯހާއެވެ.\nމި އެއްބަސްވުމުގެ ދަށުން ހުޅުލެއަށް ކަރަންޓު ފޯރުކޮށްދެވިގެން ދާނީ ހަކަތައިގެ ސިނާއަތުގައި މިހާތަނަށް ހިންގާފައިވާ އެންމެ ބޮޑު އެއް ޕްރޮޖެކްޓް ކަމުގައިވާ ގްރޭޓާމާލެ އިންޓަކަނެކްޝަން ގްރިޑް މެދުވެރިކޮށް ކަމަށް ސްޓެލްކޯއިން ބުނެއެވެ. މި ގްރިޑާއެކު، ސްޓެލްކޯއިން މިހާރު ވަނީ މާލެއާއި، ހުޅުލެ އަދި ހުޅުމާލެ ކަރަންޓުގެ އެއް ވިއުގައަކުން ގުޅާލާފައެވެ.\nމި އެއްބަސްވުމުގައި ސޮއެ ކުރެއްވުމަށް ފަހު ވާހަކަ ދައްކަވަމުން މުޣުނީ ވިދާޅުވީ، ސްޓެލްކޯއަކީ ގައުމަށް ދިމާވާ ކޮންމެ ކަމެއްގަ އިވެސް އެެންމެ އިސް ސަފުގައި މަސައްކަތް ކުރާ ކުންފުންޏެއް ކަމަށާއި، އެމްއޭސީއެލްއަކީ ގައުމުގެ އިގްތިސޯދަށް އެންމެ ބޮޑަށް ކޮންޓްރިބިއުޓު ކުރާ އެއްކުންފުނި ކަމަށެވެ. އަދިި އެމްއޭސީއެލްގެ ކުރިއެރުމަކީ މުޅި ގައުމުގެވެސް ކުރިއެރުން ކަމަށާއި، މިފަދަ ކޮންމެ ކަމެއްގައި އަދި ހާއްސަކޮށް ގައުމުގެ ތަރައްގީއާއި ކުރިއެރުމާއި، ގުޅުންހުރި، ކޮންމެ ކަމެއްގައި އެހީތެރިކަން ފޯރުކޮށްދޭން ސްޓެލްކޯއިން ފަސްނުޖެހޭނެ ކަމަށާއި، ކޮށްދޭންޖެހޭ ކޮންމެ ކަމެއް ކޮށްދިނުމުގައި ދެމިތިބޭނެ ކަމަށެވެ.\nއަދި ކުރިއަށް އޮތް ތަނުގައި ވެސް ސްޓެލްކޯ އިން އެމްއޭސީއެލް ވެސް އަދި ސަރުކާރުގެ އެހެން އެސްއޯއީސްތަކާއި އެހެން އާންމު ފަރާތްތައް ވެސް އެ ބޭނުންވާ ކަންކަމުގައި އެހީތެރިކަން ފޯރުކޮށް ދިނުމށް ސްޓެލްކޯ ދެމިތިބޭނަން ކަމަށް ސްޓެލްކޯއިން ބުނެއެވެ.\nމި ރަސްމިއްޔާތުގައި ވާހަކަ ދައްކަވަމުން ތޯހާ ވިދާޅުވީ، އެއާޕޯޓް ތަރައްގީ ކުރުމަށް ވަރަށް ގިނަ މަސައްކަތްތަކެއް މިވަގުތު ވެސް ކުރަމުންދާ ކަމަށާއި، އެއާޕޯޓް އިތުރަށް ތަރައްގީ ކުރުމަށް ހަދާފައިވާ މާސްޓާ ޕްލޭންގައި ވެސް ވަރަށް ގިނަ ޕްރޮޖެކްޓްތަކެއް ހިމެނޭ އިރު، އެކަންކަމުގެ ތެރޭގައި ސްޓެލްކޯގެ ބައިވެރިވުން ވަރަށް މުހިއްމު ކަމަށެވެ. އަދި މިވަގުތު އެމްއޭސީއެލުން ހުޅުލެއަށް ކަރަންޓު ދެމުންގެންދާ އިރު، ބޭނުންވާ ވަރަށް ކަރަންޓު ފޯރުކޮށްނުދެވޭ ކަމަށެވެ.\nސްޓެލްކޯއަކީ މާޅެ ސަރަހައްދުގައި ހަމައެކަނި ކަރަންޓުގެ ހިދުމަތް ފޯރުކޮށްދެމުން އަންނަ ކުންފުންނެވެ. މާލެ ސަރަހައްދު ނޫނަސް ބައެއް ރަށްރަށުގައި ވެސް ސްޓެލްކޯ އިން ވަނީ ކރަންޓު ފޯރުކޮށް ދިނުމާއި ކަރަންޓުގެ ހިދުމަތް އަޕްގްރޭޑް ކުރުމުގެ ގިނަ މަސައްކަތްތަކެއް ކޮށްފައެވެ.\nހުޅުލެއަށް ކަރަންޓްގެބހިދުމަތް ފޯރުކޮށް ދިނުމަށް މިއަދު ސްޓެލްކޯއާ ހަވާލު ކުރި އިރު، މީގެ ކުރިން ހުޅުލެއަށް ކަރަންޓުގެ ހިދުމަތް ފޯރުކޮށްދެމުން އައީ އެމްއޭސީއެލުން ނެވެ.\nއަރުޝީފަށް ނެގީ 06/01/2022 18:16\nއެންމެފަހުން އަޕްޑޭޓްކުރީ 06/01/2022 18:16\nއަހްމަދު އިޒްމީމް 21 މިނެޓު ކުރިން\nމުހައްމަދު ޔަމީން 40 މިނެޓު ކުރިން


ކޮރަޕްޝަނާއި އޮޅުވާލުންތަކަށް ރައްޔިތުން ނޫނެކޭ ބުނެފި: ފައްޔާޒް އިސްމާއީލް – Maldivian Democratic Party\nކޮރަޕްޝަނާއި އޮޅުވާލުންތަކަށް ރައްޔިތުން ނޫނެކޭ ބުނެފި: ފައްޔާޒް އިސްމާއީލް\nހޮނިހިރު ދުވަހު ބޭއްވި ލޯކަލް ކައުންސިލްތަކުގެ އިންތިޚާބުގެ ނަތީޖާއިން ފެނިގެން ދިޔައީ ރައީސް ޢަބްދުﷲ ޔާމީންގެ ސަރުކާރުގެ ކޮރަޕްޝަނާއި އޮޅުވާލުންތަކަށް ރައްޔިތުން ނޫނެކޭ ބުނި މަންޒަރު ކަމަށް ރައްޔިތުންގެ މަޖިލީހުގެ ގަމު ދާއިރާގެ މެންބަރު އަލްއުސްތާޛް ފައްޔާޒް އިސްމާއީލް ވިދާޅުވެއްޖެއެވެ.\nއާދީއްތަ ދުވަހުގެރޭ ކުނޫޒުގައި ބޭއްވި ޖަލްސާގައި ފައްޔާޒު ވިދާޅުވީ މި ސަރުކާރަށް ނޫނެކޭ ބުނެ، ގުޅިފައިވާ އިއްތިހާދުން ފެށި އިސްލާހީ މަސައްކަތް ދިވެހި ރައްޔިތުން ބަލައިގެންފައިވާކަން ލޯކަލް ކައުންސިލް އިންތިހާބުގެ ނަތީޖާއިން އެނގޭ ކަމަށެވެ.\nގުޅިފައިވާ އިއްތިހާދުގައި އެކުގައި މަސައްކަތް ކުރާ މީހުންނަކީ ވިސްނުމާއި ފިކުރު ތަފާތު ބައެއް ނަމަވެސް ހަމައާއި އިންސާފު ގެނައުމަށް މަސައްކަތް ކުރައްވާނެ ބައެއްކަމަށާއި، ކައުންސިލް އިންތިޚާބުގެ ނަތީޖާއިން ދައްކައިދެނީ ގުޅިފައިވާ ސިޔާސީ ޕާޓީތަކުން ގުޅިގެން މަސައްކަތް ކުރުމަށް ރައްޔިތުންގެ ރުހުން ލިބިފައިވާ މިންވަރު ކަމަށާއި ކުރިއަށް އޮތް ތަނުގައި ކޯލިޝަނުން ކުރަމުންދާ މަސައްކަތް އިތުރަށް ފުޅާކޮށް މިހާރަށް ވުރެ ވެސް މާ ބާރަށް ކުރިއަށްގެންދަންޖެހޭ ކަމަށެވެ.\nސަރުކާރުގެ ސިއްޙީ ޚިދުމަތް ދިނުމުގެ ސިޔާސަތަށް ވަރަށް ބޮޑަށް ފާޑުވިދާޅުވަމުން މެންބަރު ފައްޔާޒު ވިދަޅުވީ، އަމިއްލަ ތަންތަނުން އާސަންދައިގެ ޚިދުމަތް މެދުކަނޑާލުމަކީ ރައްޔިތުންނަށް ދިން ވަރަށް ބޮޑު އަނިޔާއެއް ކަމަށާއި، މި ސަރުކާރުގެ އަނިޔާވެރިކަމުން ސަލާމަތްވުމަށް ބާރަށް މަސައްކަތް ކުރަން ޖެހޭ ކަމަށެވެ. އަދި އެ މަސައްކަތުގައި ސާބިތުކަމާ އެކު ތިބޭނެ ކަމަށް އޭނާ ވިދާޅުވިއެވެ.\nސަރުކާރުން އާސަންދަ ޚިދުމަތް މެދުކަނޑާލީ ކައުންސިލް އިންތިޚާބުގައި ލިބުނު ނަތީޖާއާ މެދު ހިތްހަމަނުޖެހިގެން ކަމަށް ބައެއް ފަރާތްތަކުން ބުނަމުންދާ ކަމަށާއި، އެހެން ނަމަވެސް އާސަންދައިގެ ޚިދުމަތް މެދުކަނޑާލާފައިވަނީ އާސަންދަ ހިންގާ ކުންފުނި، އެ ޚިދުމަތް ދެމުންގެންދާ ކްލިނިކްތަކުގެ ކްރެޑިޓްގައި ހިންގަމުންދާތީ ދަރަންޏަށް ނުކަތައިގެން ކަމަށް ފައްޔާޒު ވިދާޅުވިއެވެ.\nއިދިކޮޅު ފަރާތްތަކަށް މިއަދު ލިބިފައިވަނީ 42 މެންބަރުން ނޫން ކަމަށާއި 52 މެންބަރުން މިހާރު ލިބިފައިވާ ކަމަށް ވެސް އޭނާ ވިދާޅުވިއެވެ. އަދި ކޯލިޝަން އެކައްޗެއްގެ ގޮތުގައި ނިކުމެ 2018 ގެ އިންތިޚާބުން ވެސް މި ސަރުކާރު ބަލިކުރާނޭ ކަމަށް ފައްޔާޒު ވިދާޅުވިއެވެ. އަދި ކުރިޔަށް އޮތް ތަނުގައި މަޖިލީހުގެ ތެރެއިން ކަންކަން އިޞްލާޙްކުރާނޭ ކަމަށް ވެސް ރޭގެ ޖަލްސާގައި އޭނާ ވިދާޅުވިއެވެ.


Dhuniyege mash'hooru brand eh kamahvaa 'Levi's' ge outlet eh Male' gai hulhuvaifi - vNews.mv\nދުނިޔޭގެ މަޝްހޫރު ބްރޭންޑެއް ކަމަށްވާ "ލިވައިސް" ގެ އައުޓްލެޓެއް މާލޭގައި ހުޅުވައިފި\nޠާހިރާ އަޒްހާރު Male' | 28 November 2019, 19:50\nސޮނީ ސްޕޯޓްސްގެ ފަރާތުން ފުރަތަމަ ފަހަރަށް ދުނިޔޭގެ މަޝްހޫރު ބްރޭންޑެއް ކަމަށްވާ ލިވައިސްގެ އައުޓްލެޓެއް މާލޭގައި ހުޅުވައިފިއެވެ.\nމާލޭގައި މި އައުޓްލެޓް ހުންނަނީ އަމީނީ މަގުން މީރާ ކުރިމަތީގައެވެ.\nމި ފިހާރައާ ގުޅޭގޮތުން ވީނިއުސްއަށް މައުލޫމާތު ދެއްވަމުން ސޮނީ ސްޕޯޓްސްގެ މާކެޓިން މެނޭޖަރ މުހައްމަދު ޝަހުލީން ވިދާޅުވީ، މިފިހާރަ ހުޅުވާފައިވަނީ ސޮނީ ސްޕޯޓްސް ފެޝަންގެ ތެރެއިން ޝޮޕް އެންޑް ޝޮޕް އެކްސްޕީރިއެންސެއްގެ ތެރެއިން ކަމުގައެވެ.\nޝަހުލީން ވިދާޅުވީ މިފިހާރައިން ލިވައިސް ބްރޭންޑްގެ އިތުރުން ބިލަބޮންގް، ރިޕްކާލް، ރޮކްސީ އަދި ކުއިކްސިލްވާ ފަދަ ބްރޭންޑްތަކުގެ ތަކެތިވެސް ލިބެން ހުންނާނެ ކަމަށެވެ. އެގޮތުން 200 އަށްވުރެ ގިނަ ސްޓައިލްގެ ތަކެތި މިހާރުވެސް މިފިހާރައިން ލިބެން ހުންނާނެ ކަމަށް ވިދާޅުވިއެވެ.\nމި ފިހާރައިން ކަސްޓަމަރުންނަށް ދެމުންގެންދާ ހިދުމަތްތަކުގެ ތެރޭގައި ފްރީކޮށް ކަސްޓަމަރުން ބޭނުން ސައިޒަކަށް ޖީންސް ފަދަ ތަކެތި ކުރުކޮށްދިނުން ހިމެނެއެވެ.\nއަދި މިއަދަކީ ލިވައިސްގެ މިފިހާރަ ހުޅުވިދުވަސް ކަމަށްވާތީ މިއަދަށް ހާއްސަކޮށްގެން ޕްރޮމޯޝަނެއް ކުރިއަށްގެންދާ ކަަމަށްވެސް ޝަހުލީން ވިދާޅުވިއެވެ. އެގޮތުން ގަންނަ ކޮންމެ ދެޖީންސްއަކަށް އެއްޖީންސް ހިލޭ ދޭނެކަމަށް ވިދާޅުވިއެވެ.\nލިވައިސްއަކީ ދުނިޔެ ގަބޫލުކުރާ ފެންވަރުގެ ޖީންސް އުފައްދާ ކުންފުންޏެއް،،،މި ބްރޭންޑަކީ ހުރިހާ ޖިންސަކަށްވެސް ފެތޭގޮތަށް މުދާ އުފައްދާ ކުންފުންޏެކެވެ. ރާއްޖޭގައި މިފަދަ ބްރޭންޑެއްގެ އައުޓްލެޓެއް ހުޅުވުން ވެގެންދާނީ ރާއްޖޭގެ ރައްޔިތުންގެ ދިރިއުޅުމުގެ ފެންވަރު އެތައް ގޮތަކުން ކުރިއެރުވުމަށް މަގުފަހިކޮށްދޭނެ ކަމަކަށެވެ.


Kuriah oiy haftha ah ves 8 ge fahun restaurant thah bandhu kuran ninmaifi\nމާލޭ ފުޑް ކޯޓް-\n8 ގެ ފަހުން ކެފޭތައް އިތުރު އެއް ހަފްތާއަށް ބަންދުކުރަން ނިންމައިފި\n04 މާރޗް 2021 - 22:07:37\nކާބޯތަކެތީގެ ހިދުމަތްދޭ ތަންތަން ރޭގަނޑު އަށެއްގެ ފަހުން ބަންދުކުރުމަށް އަންގައިފައި އޮތް އެންގުން އިތުރު އެއް ހަފްތާއަށް ދިގުދަންމާލަން ނިންމައިފި އެވެ.\nއެޗްޕީއޭއިން ނެރެފައިވާ ބަޔާނެއްގައި ބުނީ މިދިޔަ ފެބްރުއަރީ މަހުގެ 25 ވަނަ ދުވަހުން ފެށިގެން، ހަތް ދުވަހުގެ މުއްދަތަށް، މާލެ ސަރަހައްދު (މާލެއާއި، ހުޅުމާލެއާއި، ވިލިނގިއްޔާއި، ތިލަފުށްޓާއި، ގުޅީފަޅު) ގައި ހިންގާ ކެފޭ، ހޮޓާ، ރެސްޓޯރަންޓް ފަދަ، އާންމުންނަށް ކާބޯތަކެތީގެ ހިދުމަތް ދޭ އެންމެހައި ތަންތަނުން، ޓޭކް އަވޭއާއި ޑެލިވަރީގެ ހިދުމަތް ފިޔަވައި އެހެނިހެން ހިދުމަތް ދިނުން ރޭގަނޑު 8:00 އިން ފެށިގެން ހުއްޓައިލުމަށް އަންގާފައިވާ އެންގުން އިތުރު އެއް ހަފްތާއަށް އިތުރުކުރަން ނިންމާފައިވާ ކަމަށެވެ.\nއެގޮތުން މާދަމާއިން ފެށިގެން ކުރިއަށްއޮތް ހަފްތާއަށްވެސް ރޭގަނޑު 8:00 އިން ފެށިގެން މާލޭ ސަރަހައްދުގެ ކާބޯތަކެތީގެ ހިދުމަތްދޭ ތަންތަނުގެ ހިދުމަތް މެދުކަނޑާލުމަށާއި، ޓޭކް އަވޭއާއި ޑެލިވަރީގެ ހިދުމަތްތައް ވެސް ރޭގަނޑު 10:30 އިން ފެށިގެން ހުއްޓައިލުމަށް ވަނީ އަންގާފައެވެ.\nމި ބަދަލާއިއެކު ކަސްޓަމަރުންނަށް ހުޅުވާލައިގެން، ވިޔަފާރިކުރާ ފިހާރަތަކާއި ސައިހޮޓާ، ކެންޓީން، ކެފޭ، ރެސްޓޯރަންޓް ފަދަ ކާބޯތަކެތީގެ ހިދުމަތްދޭ ތަންތަނުން ހެލްތް ޕްރޮޓެކްޝަން އެޖެންސީން ކަނޑައަޅާ އުސޫލުތަކާއި އެއްގޮތަށް އަމަލުކުރުމަށް އެޗްޕީއޭއިން ވަނީ އެދިފައެެވެ.\nކޮވިޑް-19ގެ ހާލަތު އިތުރަށް ގޯސްވަމުންދާތީ އެޗްޕީޢޭއިން ވަނީ މިއަދުން ފެށިގެން އެޕްރީލް ހަތަރުވަނަ ދުވަހުގެ ނިޔަލަށް ސިއްހީ ކުއްލި ނުރައްކަލުގެ ހާލަތުވެސް ދިގު ދަންމާލާފައެވެ. އަދި ފަސް މީހުންނަށްވުރެ ގިނަ މީހުން މަގުމައްޗާއި އާއްމުން އެއްވެ އުޅޭ ތަންތަންނަށް އެއްވެ އުޅުންވެސް ވަނީ މަނާކޮށްފައެވެ.


ބުރާސްފަތި ދުވަހު ހޯރަފުށި އެއާޕޯޓަށް މޯލްޑިވިއަންގެ ދަތުރުތައް ފަށަނީ ބުރާސްފަތި ދުވަހު ހޯރަފުށި އެއާޕޯޓަށް މޯލްޑިވިއަންގެ ދަތުރުތައް ފަށަނީ\nބުރާސްފަތި ދުވަހު ހޯރަފުށި އެއާޕޯޓަށް މޯލްޑިވިއަންގެ ދަތުރުތައް ފަށަނީ\nހޯރަފުށި އެއަރޕޯޓް. ފޮޓޯ:އެމްޓީސީސީ\nހޯރަފުއްޓާއި މާލެ އާއި ދެމެދު ޝެޑިއުލް ދަތުރުތަށް ބުރާސްފަތި ދުވަހު ފަށާނެ ކަމަށް މޯލްޑިވިއަން އިން ހާމަކޮށްފިއެވެ.\nމިކަމާއި ގުޅޭ ގޮތުން ޕީއެސްއެމް އަށް މައުލޫމާތު ދެއްވަމުން މޯލްޑިވިއަންގެ ޕަބްލިކް ރިލޭޝަންސް އެންޑް ކޮމިއުނިކޭޝަންސް މެނޭޖަރ މޫސާ ވަސީމް ވިދާޅުވީ ފުރަތަމަ ފްލައިޓު 26 ވަނަ ދުވަހު ބޭއްވުމަށް ފަހު ޑިސެމްބަރު މަހުން ފެށިގެން ހަފްތާއަކު3ފްލައިޓު ބާއްވާނެ ކަމަށެވެ.\nނަމަވެސް މިފްލައިޓު ބާއްވާނެ ދުވަސްތައް އަދި ހާމަކޮށްފައި ނުވެއެވެ. އޭނާ ވިދާޅުވި ގޮތުގައި ފްލައިޓުތަށް ބާއްވާ ދުވަސްތަށް ޑިމާންޑް އޮންނަ ގޮތުން އެނގިގެން ދާނެ ކަމަށާއި، ނަމަވެސް މިހާރު ހަފްތާއަކު3ފްލައިޓު ބޭއްވުމަށް ރޭވިފައިވާ ކަމަށެވެ.\nމާލެއިން ހޯރަފުށްޓަށް ދިއުމުގެ އަގުތަށް އުޅެނީ ހ.ދ ކުޅުދުއްފުއްޓާއި ހ.ދ ހަނިމާދޫ އަށް ދިއުމާއި ދާދި އެއް އަގެއްގައި ކަމަށް މޯލްޑިވިއަން މައުލޫމާތުދެއެވެ. މިހާރުވެސް މިދެއެއާޕޯޓަށް ގާތްގަނޑަކަށް 1113ރ.އަށް އެއްކޮޅަށް ދަތުރު ކުރެވެއެވެ.\nހޯރަފުށި އެއާޕޯޓު ރަސްމީކޮށް ހުޅުވާފައި ވަނީ މިމަހުގެ 19 ވަނަ ދުވަހުއެވެ. އެއާޕޯޓު ހުޅުވުމުގެ ކުރިން 16 ވަނަ ދުވަހު އެއާޕޯޓަށް ކާމިޔާބު ކަމާއި އެކު ޓެސްޓް ފްލައިޓް ވަނީ ޖައްސާފައެވެ.\nހޯރަފުށީ އެއާޕޯޓަށް ދަތުރުފެށުމާއި އެކު ޤައުމީ އެއާލައިން ކަމަށްވާ މޯލްޑިވިއަން، މާލެ އާއިއެކު ރާއްޖޭގެ 16 ސަރަހައްދަކަށް ދަތުރު ކުރާނެއެވެ.


ދޯހާގައި މިރޭ ގަތަރާ ދެކޮޅަށް އިންޑިއާއިން ކުޅުނު މެޗުގެ ތެރެއިން. އިންޑިއާއިން ވަނީ ގަތަރު ހިފެހެއްޓުމުގައި މޮޅު ކުޅުމެއް ދައްކާފައި\nއޭޝިއާގެ ޗެމްޕިއަން އަދި 2022 ވަނަ އަހަރުގެ ވޯލްޑް ކަޕް ބާއްވަ ގަދަފަދަ ގަތަރުން ގޯލެއް ޖެހިޔަ ނުދީ އިންޑިއާއިން ހިފަހައްޓައިފި އެވެ. ގަތަރުގެ ދޯހާގައި މިރޭ ކުޅުނު މެޗު ނިމުނީ 0-0 އެއްވަރު ވެގެންނެވެ.\nމިއީ ފަހުގެ ތާރީހެއްގައި އިންޑިއާއިން ސަރަހައްދުގެ ވަރުގަދަ ޓީމަކާ ދެކޮޅަށް ނެރުނު އެންމެ ރަނގަޅު ނަތީޖާ އެވެ. ޔުނައިޓެޑް އަރަބް އެމިރޭޓްސް (ޔޫއޭއީ) ގައި މި އަހަރުގެ ޖެނުއަރީ މަހު ބޭއްވި އޭޝިއަން ކަޕްގެ ޗެމްޕިއަންކަން ފުރަތަމަ ފަހަރަށް ގަތަރުން ހޯދީ ފައިނަލުގައި 3-1 އިން ޖަޕާން ބަލިކޮށްގެންނެވެ. ވޯލްޑް ކަޕްގެ ބިޑު ކާމިޔާބު ކުރުމަށް ފަހު ގަތަރުން އަންނަނީ އެ މުބާރާތަށް ވަރަށް ބޮޑަށް ތައްޔާރުވަމުންނެވެ.\nމި އަހަރު އޮތް އޭޝިއަން ކަޕްގައި ވާދަކުރި އިންޑިއާ ވަނީ ގްރޫޕް ސްޓޭޖުން ކަޓައިފަ އެވެ. ގްރޫޕް ސްޓޭޖުގައި ކުޅުނު ތިން މެޗުގެ ތެރެއިން އެޓީމަށް ހަމައެކަނި މޮޅުވެވުނީ ތައިލެންޑް އަތުންނެވެ. 4-1 އިން ތައިލެންޑް ބަލިކުރި ނަމަވެސް އޭގެފަހުން ކުޅުނު ދެ މެޗުގައި ޔޫއޭއީ އާއި ބަހްރޭން އަތުން ވަނީ ބަލިވެފަ އެވެ.\nމިރޭގެ މެޗަށް އިންޑިއާއިން ނުކުތީ އަނިޔާގެ ސަބަބުން ކެޕްޓަން ސުނިލް ޗެތުރީ ނުލައެވެ. އަމިއްލަ ދަނޑުގައި މުޅި މެޗުގައި މޮޅަށް ކުޅުނު ނަމަވެސް ގަތަރުން އުފެއްދި ގިނަ ހަމަލާތަކެއް ހިފެހެއްޓުމުގައި އިންޑިއާގެ ގޯލްކީޕަރު ސަންދޫ ވަނީ މޮޅު ކުޅުމެއް ދައްކައިފަ އެވެ. މެޗުގައި ސަންދޫ ވަނީ ގަތަރުން ފޮނުވާލީ 11 ހަމަލާއެއް ހުއްޓުވައިފަ އެވެ. މުޅި މެޗުގައި ގަތަރަށް 15 ކޯނަރު ލިބުނު އިރު އެ ހުރިހާ ކޯނަރެއް ހުއްޓުވުމުގައި އިންޑިއާގެ ޑިފެންޑަރުން ވަނީ މޮޅު ކުޅުމެއް ދައްކައިފަ އެވެ. އިންޑިއާއިން މުޅި މެޗު ޑިފެންސިވް ވިސްނުމެއްގައި ކުޅުނު ނަމަވެސް މެޗުގެ ފަހު ބައިގައި އެޓީމުން ވަނީ ކައުންޓަ އެޓޭކުގައި ގަތަރުގެ ގޯލަށް ނުރައްކާކޮށްފަ އެވެ. މުޅި މެޗުގައި އިންޑިއާއިން ދެ ހަމަލާ ފޮނުވާލި އިރު ގަތަރުގެ ގޯލާ އަމާޒުކޮށް އެއްވެސް ހަމަލާއެއް ފޮނުވައެއްނުލެވުނެވެ. މެޗުގައި ގަތަރުން ވަނީ އިންޑިއާގެ ގޯލަށް 27 ހަމަލާ ފޮނުވާލާފަ އެވެ.\nކޮލިފައިންގެ ގްރޫޕް ބީގައި ކުޅުނު ފުރަތަމަ މެޗުގައި އިންޑިއާ ވަނީ އަމިއްލަ ދަނޑުގައި 2-1 އިން އޮމާން އަތުން ބަލިވެފަ އެވެ. 1998 ވަނަ އަހަރު ވޯލްޑް ކަޕްގެ ތިން ވަނަ ހޯދި ކްރޮއޭޝިއާ ޓީމުގެ ފަހަތް ބެލެހެއްޓި އީގޯ ސްޓިމަޗްގެ އިރުޝާދުގެ ދަށުން ކުޅެމުން އަންނަ އިންޑިއާ އަމިއްލަ ދަނޑުގައި އޮމާން އަތުން ބަލިވީ ލީޑު ނަގާފައިވަނިކޮށް މެޗުގެ ފަހު ވަގުތު ވަން ގޯލުތަކުންނެވެ. މި ގްރޫޕުގެ ގަތަރު ކުޅުނު ފުރަތަމަ މެޗުގައި 6-0 އިން ވަނީ އަފްގާނިސްތާން ބަލިކޮށްފަ އެވެ. ގަތަރު އަތުން ބަލިވި ނަމަވެސް އަފްގާނިސްތާން މިރޭ ވަނީ އަމިއްލަ ދަނޑުގައި 1-0 އިން ބަންގްލަދޭޝް ބަލިކޮށްފަ އެވެ.\nއިންޑިއާގެ ކޯޗުކަމާ މީގެ ހަތަރު މަސް ކުރިން ހަވާލުވުމަށް ފަހު ސްޓިމަޗް ބުނީ އޭނާގެ އަމާޒަކީ 2026 ވަނަ އަހަރު އޮންނަ ވޯލްޑް ކަޕަށް އިންޑިއާ ކޮލިފައި ކޮށްދިނުން ކަމަށެވެ. ސްޓިމަޗް އިންޑިއާގެ ކޯޗުކަމާ ހަވާލުވީ އޭޝިއަން ކަޕަށް ފަހު އިންޑިއާގެ ކޯޗު ސްޓެފަން ކޮންސްޓެންޓިން މަގާމުން އިސްތިއުފާ ދިނުމުންނެވެ.\nކޮލިފައިންގައި ސަރަހައްދުގެ އެހެން ގައުމުތަކުން މިރޭ ކުޅުނު މެޗުތަކުގެ ނަތީޖާއަށް ބަލާއިރު ގްރޫޕް ބީގައި ނޭޕާލް ވަނީ ޗައިނީސް ޓައިޕޭ އަތުން ރަށުން ބޭރުގައި 2-0 އިން މޮޅުވެފަ އެވެ. ގްރޫޕް އެޗްގައި އަމިއްލަ ދަނޑުގައި ނޯތު ކޮރެއާއާ ދެކޮޅަށް ކުޅުނު މެޗުން ސްރީ ލަންކާ ބަލިވީ 1-0 އިންނެވެ.\nވޯލްޑް ކަޕް ކޮލިފައިން 2022


vnews - Sonam ge ekuverinna aailaain chutty akah edhefi\nސޯނަމްގެ އެކުވެރިންނާއި އާއިލާއިން ޗުއްޓީ އަކަށް އެދެފި\n9 އޭޕްރިލް 2018\nސޯނަމް، އާނަންދް އަދި އަނިލް ކަޕޫރު އެކުގައި\nބޮލީވުޑްގެ ބަތަލާ ސޯނަމް ކަޕޫރާއި އެނާގެ ލޯބިވެރިޔާ އާނަންދް އަހުޖާގެ ގާތް އެކުވެރިންނާ އާއިލާ މީހުން އެއް ހަފްތާގެ ޗުއްޓީއަކަށް އެދި އެމީހުން މަސައްކަތް ކުރާ އޮފީސްތަކަށް ހުށަހަޅައިފިއެވެ.\nއިންޑިއާގެ މީޑިއާތަކުން ހަބަރުދޭ ގޮތުގައި މި ފަރާތްތަކުން ހަފްތާއެއްގެ ޗުއްޓީއެއް ނަގަނީ އަންނަ މަހު ބާއްވާ ސޯނަމް އާއި އާނަންދްގެ ކައިވެނި ހަފްލާގައި ބައިވެރިވުމަށެވެ. ސޯނަމް އާއި އާނަންދްގެ ކައިވެނި ހަފްލާ ބާއްވާނީ އަންނަ މަހު ސްވިޒަލޭންޑްގައި ކަމަށް މީޑިއާ ރިޕޯޓްތައް ބުނެއެވެ. ސްވިޒަލޭންޑަށް ދިއުމަށް ދެ އާއިލާގެ މެންބަރުން ހަފްތާއެއްގެ ޗުއްޓީއެއް ނެގުމަށް އެމީހުން މަސައްކަތްކުރާ އޮފީސްތަކަށް މިހާރު ވަނީ ހުށަހަޅާފައެވެ.\nސޯނަމްގެ ގާތް އެކުވެރިއެއް ބުނީ ގިނަ ރައްޓެހިންތަކެއް އަންނަ މަހު މުމްބާއީން ފުރާނެކަމަށެވެ. އަދި ސޯނަމް އާއި އާނަންދްގެ އާއިލާގެ ގިނަ ބަޔަކު ފުރާނީ ނިއު ދިއްލީން ކަމަށެވެ. އެހެންނަމަވެސް ފުރައިގެން ދަނީ ކޮން ގައުމަކަށް ކަމެއް އޭނާ ހާމައެއް ނުކުރެއެވެ. އޭނާ ބުނީ ކައިވެނީގެ ހަފްލާ ރާވާފައިވަނީ ދެދުވަހަށް ކަމަށާއި، އެހެންނަމަވެސް މުހިންމު އެހެންކަންކަންވެސް ހުރުމުން އެކަންކަމަށް ފުރުސަތު ހޯދުމަށް ހަތަރު ވަރަކަށް ދުވަހުގެ ޗުއްޓީއެއް ބޭނުންވާ ކަމަށެވެ.\nމީގެ ކުރިން ސޯނަމްގެ ގާތް އެކުވެރިއެއް ބުނެފައިވަނީ އާނަންދް އާއި ސޯނަމްގެ ކައިވެނި ހަފްލާ ބާއްވާނެ ތަނަކާއި ތާރީހެއް މިހާރު ކަނޑައަޅާ ނިމިފައިވާ ކަމަށާއި، ގިނަ އަދަދެއްގެ ފްލައިޓްތައްވެސް ބުކް ކޮށްފައިވާ ކަމަށެވެ. ސޯނަމް ކަޕޫރުގެ ކައިވެނީގެ ހަފްލާއަށް ގިނަ ބަޔަކަށް ދައުވަތު ދިނީ އޭނާގެ ބައްޕަ އަނިލް ކަޕޫރެވެ. އަނިލް ވަނީ ފޯނުން ގުޅައިގެންވެސް ބައެއް ފަރާތްތަކަށް ދައުވަތު ދީފައެވެ.\nހިންދޫންގެ ސަގާފަތްތަކާއި އެއްގޮތަށް ބާއްވާ މި ކައިވެނި ހަފްލާއާއި ގުޅޭ ގޮތުން ސޯނަމް އާއި އާނަންދްވެސް މީޑިއާގައި ވާހަކަ ދައްކާކަށް ބޭނުމެއް ނުވެއެވެ. އެހެންނަމަވެސް ދާދިފަހުން މެގަޒިން އަކަށް ދިން އިންޓަވިއުއެއްގައި ސޯނަމް ބުނީ އާނަންދް އާއި ކައިރީގައި އުޅުމަކީ އޭނާއަށް ވަރަށް ބޮޑު ހިތްހަމަ ޖެހުމަކާއި އުފަލެއް ލިބޭ ކަމެއް ކަމަށެވެ.\nހަކުރު ބަލީގެ ޤައުމީ ޕްރޮގްރާމް އިފްތިތާހްކޮށްފި\nބޮޑެތި އަދަދުތަކުގެ ފައިސާ އުފުލުމުގައި ފުލުހުންގެ އެހީތެރިކަން ހޯދުމަށް އިލްތިމާސްކޮށްފި\nޒުވާނުން ޑިޕްރެޝަންއަށްދާ މައިގަނޑު ދެކަމަކީ ޑިޖިޓަލް މީޑިއާ އަދި ނުނިދުން: ދިރާސާ\nޕާކިސްތާނުގެ ބޮޑުވަޒީރު، ނިއުޒީލެންޑްގެ ބޮޑުވަޒީރަށް ޝުކުރު އަދާކުރައްވައިފި


ސުލްޠާން މުޙައްމަދު މުޢީނުއްދީނު (އެއްވަނަ) - ވިކިޕީޑިއާ\nސުލްޠާން މުޙައްމަދު މުޢީނުއްދީނު (އެއްވަނަ)\nސުލްޠާން މުޙައްމަދު މުޢީނުއްދީނު (އެއްވަނަ) އަކީ 1798 އިން 1835 އަށް ދިވެހިރާއްޖޭގައި ރަސްކަންކުރެއްވި ރަދުންނެވެ. މިރަދުން 37 އަހަރާއި 1 މަހާއި4ދުވަހު ރަސްކަން ކުރެއްވިއެވެ. މިރަދުންގެ ކޮލީ ނަންފުޅަކީ ސިރީ ކުލަ ސުންދުރަ ކައްތިރި ބަވަނަ މަހާރަދުންނެވެ.\nސުލްޠާން މުޙައްމަދު މުޢީނުއްދީނު (އެއްވަނަ) ގެ ބައްޕާފުޅު ސުލްޠާން ޙަސަން ނޫރައްދީން (އެއްވަނަ) އަވަހާރަވީ ހިޖުރައިން 1213 ވަނަ އަހަރު ގެ ޛުލްޙައްޖާ މަހުގެ 27 ވީ އާދީއްތަ ވިލޭރޭ ސަޢޫދީ އަރަބިއްޔާ ގެ ޖިއްދާގައެވެ. އެއީ އެފަހަރު ޖިއްދާގައި ހިނގި ކަންތައްގަނޑެއްގެ ތެރޭގައެވެ.\n1 ރަސްކަމަށް އިސްކުރެއްވުން\n2.1 ބިންހެލުމެއް އައުން\n2.2 މަނާކުރެއްވި ބައެއް ކަންތައްތައް\n2.3 މާލޭގެ ފަޅުކޮނުން\n2.4 ބުމްބާއިން ފަތެއް\nރަސްކަމަށް އިސްކުރެއްވުން[އުނިއިތުރު ގެންނަވާ]\nސުލްޠާން ޙަސަން ނޫރައްދީން (އެއްވަނަ) ހައްޖަށް ވަޑައިގަތުމަށް މާލެއިން ފުރާވަޑައިގަތީ 17 ޝަޢުބާން 1213 ވީ ބުރާސްފަތި ދުވަހުގައެވެ. އެއީ އޭނާގެ ދަރިކަލުން މުޙައްމަދު އާއި ރަސްކަން ހަވާލުކުރައްވާ، ސުލްޠާން މުޙައްމަދު މުޢީނުއްދީނު އިސްކަންދަރު މިނަން ދެއްވާފައެވެ. އަދި އަލްޤާޟީ މޫސާ މުޙްޔިއްދީން އަށް ފަނޑިޔާރުކަން ދެއްވުމަށް އަންގަވާފައެވެ.\nސުލްޠާން ޙަސަން ނޫރައްދީން (އެއްވަނަ)، އަވަހާރަވީ ޚަބަރު އައުމާއެކުގައި، މާލެ ތެރޭގައި ފިތުނަވެރިކަމެއް އުފެދުނެވެ. ނަތީޖާއަކަށްވީ ބޮޑު ބަނޑޭރި ކަމުގައި ހުންނެވި މޫސާ ހަނދޭގިރި މަނިކުފާނު އާއި، އަޙުމަދު ކުޑަ ބަނޑޭރި މަނިކުފާނު އާއި، އަލްވަޒީރު މޫސާ ދޮށިމޭނާ ތަކުރުފާނާއި، ޝާހް ބަންދަރު އަޙުމަދު ވެލާނާ ތަކުރުފާނު އަރުވާލެއްވުމެވެ. ރަދުންގެ މަންމާފުޅާއި އެއްބަނޑު ޙާޖީ މޫސާ ހަކުރާ ތަކުރުފާނު އަށް ބޮޑު ބަނޑޭރިކަން ދެއްވައި، ހަނދޭގިރިކަމުގެ ނަން ދެއްވުމެވެ. ހިޖުރައިން 1221 ވަނަ އަހަރު އިބްރާހީމް ސިރާޖުއްދީން އަށް ފަނޑިޔާރުކަން ދެއްވި އެވެ. އެއީ މޫސާ މުޙްޔިއްދީން އަވަހާރަވުމުގެ ސަބަބުންނެވެ.\nބިންހެލުމެއް އައުން[އުނިއިތުރު ގެންނަވާ]\nސުލްޠާން މުޙައްމަދު މުޢީނުއްދީނު (އެއްވަނަ)،ގެ ރަސްކަމުގައި ހިނގި މަޝްހޫރު އެއްކަމަކީ 27 ރަމަޟާން 1230 ވީ ބުރާސްފަތި ދުވަހު މެންދުރު ވަގުތު، ތިލަދުންމައްޗާއި، މިލަދުން މަޑުލުގެ ބައެއް ރަށްރަށަށް ބިންހެލުން އައުމެވެ. ހަމަ އެދުވަހު އިރުއޮއްސުނުއިރު ވެސް އެހިސާބުގަނޑަށް ކުރިއަށްވުރެ ބޮޑަށް ބިންހެލުން އައެވެ.\nމާލޭ ޢީދު މިސްކިތް ސުލްޠާން މުޙައްމަދު މުޢީނުއްދީނު (އެއްވަނަ) މުޅިން އާކުރެއްވި އެވެ. އަދި ބ.އޭދަފުށީގައި ހުކުރު މިސްކިތެއް ބިނާކުރެއްވި އެވެ.\nސުލްޠާން މުޙައްމަދު މުޢީނުއްދީނު (އެއްވަނަ)، ރަސްކަމުގައި 13 ރަބީޢުލް އައްވަލް 1237 ވީ އާދީއްތަ ވިލޭރޭ ތިލަދުން މައްޗަށް ވަރަށް ގަދަ ވިއްސާރައެއް ޖެހުނެވެ. ވައިބާރުވެ، ރާޅުބޮޑުވެ، 30 އަށްވުރެ ގިނަ އޮޑިފަހަރު ހަލާކުވެ، އޭގައި ތިބި މީހުން ގެއްލިގެން ދިޔައެވެ. މިލަދުން މަޑުލުގެ ބައެއް ރަށްރަށަށް ވެސް ވަރަށް ގަދަވެ، ބައެއް ރަށްރަށް ފަޅުވެސް ވިކަމަށް ބުނެވެއެވެ.\nމަނާކުރެއްވި ބައެއް ކަންތައްތައް[އުނިއިތުރު ގެންނަވާ]\nސުލްޠާން މުޙައްމަދު މުޢީނުއްދީނު (އެއްވަނަ)، ގެ ރަސްކަމުގައި ބައެއް ރަށްރަށުގައި މީހުން ކުރާ ވިޔަފާރި މަނާކުރެއްވި އެވެ. އޭގެ ބަދަލުގައި އެކަން ކުރެއްވީ ހަމައެކަނި ސަރުކާރުންނެވެ. ނަތީޖާއެއްގެ ގޮތުން އެރަށްރަށުގެ މީހުން ވަރަށް ބަނޑުހައި ހޫނުގައި ޖެހުނެވެ. ވަރަށް ގިނަ މީހުން ހައިހޫނުކަމުގައި މަރުވެ ދިޔައެވެ. ދެން 1241 އަށް ހަމައަށް ދާންދެން މިތަދުމަޑުކަން ފިލާނުދެއެވެ. މިއީ ތާޖުއްދީންގެ ތާރީކްގައި ބަޔާންވެގެންވާ ގޮތެވެ.\nސުލްޠާން މުޙައްމަދު މުޢީނުއްދީނު (އެއްވަނަ)، މާލޭގެ4އަވަށަށް4ފަތްނެރުއްވައި، ރަށުގެ އަންހެނުންނަށް 12 ވައްތަރުގެ ފަށުއި ފޭރާންލުން މަނާކުރެއްވި އެވެ. އަދި އުޔާއި ފަށުވިން ހުރި ބައެއް ފޭރާންލުން ވެސް މަނާކުރެއްވި އެވެ. އެއްދަތުން، މަސްދަތުން، ފުއްލާދަޅުން ގަތާފޯލި ހެދުން މަނާކުރެއްވި އެވެ.\nމާލޭގެ ފަޅުކޮނުން[އުނިއިތުރު ގެންނަވާ]\nސުލްޠާން މުޙައްމަދު މުޢީނުއްދީނު (އެއްވަނަ)، ގެ ރަސްކަމުގައި 1243 ވަނަ އަހަރު މާލޭގެ ފަޅުކޮންނާން ފެށުނެވެ. އެއީ 10 ރަބީޢުލް އާޚިރު 1243 ވީ ބުރާސްފަތި ދުވަހުގައެވެ. މިމަސައްކަތްކުރީ 782 މީހުންނެވެ. އެއީ ޢަސްކަރުންނާއި، ރާއްޖެތެރޭގެ މީހުން ވެސް ބައިވެރިވެގެންނެވެ. މިބައިމީހުންނަށް ޚަރަދުކުރީ ފަޅުރަށްރަށާއި އަތޮޅު އަތޮޅު ދައުލަތުން ދެއްވާފައިހުރި ފަރާތްތަކުންނެވެ.\nބުމްބާއިން ފަތެއް[އުނިއިތުރު ގެންނަވާ]\nސުލްޠާން މުޙައްމަދު މުޢީނުއްދީނު (އެއްވަނަ) އަވަހާރަވީ 22 ރަމަޟާން 1250 ވީ ބުރާސްފަތި ވިލޭރޭގައެވެ. އުމުރުފުޅަކީ އޭރު 58 އަހަރު އެވެ. ރަސްކަން ކުރެއްވީ 38 އަހަރު ދުވަހު އެވެ.\nފަތްތޫރަ - ޖޫން 1980 - ދިވެހިބަހާއި ތާރީޚަށް ޚިދުމަތްކުރާ ގައުމީ މަރުކަޒު\nސުލްޠާން ޙަސަން ނޫރައްދީން (އެއްވަނަ) ދިވެހިރާއްޖޭގެ ރަދުން\n1893 - 1902 ފަހުން ވަޑައިގަތީ:<br./>ސުލްޠާން މުޙައްމަދު ޢިމާދުއްދީނު (ހަތަރުވަނަ)


REPORT: Fauzan ge maru, bodu ihumaaleh baa!?\nފައުޒާންގެ މަރު: ބޮޑު އިހުމާލެއްބާ!؟\n13 ޖެނުއަރީ 2021 - 14:55:58\nފުވައްމުލަކަށް ދިމާވެފައި ރަށް ގިރުމުގެ މައްސަލައަށް ހައްލެއް ހޯދުމަށް އެ ސިޓީގެ ހުޅަނގު ފަރާތުގައިވާ ހަތަރު ނެރު ބަންދުކުރެވޭނެ ގޮތެއް ހަމަޖައްސައި ދިނުމަށް ޕްލޭނިން މިނިސްޓްރީއަށް އެ ރަށު ކައުންސިލުން ހުށަހަޅާފައިވަނީ މިދިޔަ އަހަރުގެ ސެޕްޓެމްބަރު މަހުގެ 22 ވަނަ ދުވަހު އެވެ.\nނަމަވެސް އެ މައްސަލައަށް ހައްލު ހޯދުމަށް ސިޓީ ފޮނުވިތާ ތިން މަސް ފާއިތުވެގެން ދިޔައިރު ވެސް ޖަވާބެއް ދީފައެއް ނުވެ އެވެ. އެކަން އެހެން އޮއްވާ މިދިޔަ ހަފްތާގައި ލިބުނު ހިތާމަވެރި ހަބަރަކީ އުމުރުން 17 އަހަރުގެ ޒުވާން އަހްމަދު ފައުޒާން ފުވައްމުލަކުގައި މޫދަށް އެރި އުޅެނިކޮށް ގެނބުނު ކުދިންތަކެއް ސަލާމަތްކުރަން އުޅުމުގެ ތެރޭގައި މަރުވި ހަބަރެވެ.\nފުވައްމުލަކު ކައުންސިލުން އެ ރަށުގެ ހުޅަނގު ފަރާތުގެ ހަތަރު ނެރު ބަނދުކޮށްދިނުމަށް ޕްލޭނިން މިނިސްޓްރީގައި އެދިފައި ވާތާ އެތައް ދުވަހެއްވީ އިރު ވެސް އެކަމަށް ހައްލެއް ފެނިފައެއް ނުވެ އެވެ. ކުޑަމިނުން އެކަމާ ގުޅޭ މަޝްވަރާއެއް ވެސް ކޮށްފައެއް ނުވެ އެވެ.\nކައުންސިލުގެ ސިޓީގައި އޮތީ ކީކޭ؟\nކައުންސިލުން ފޮނުވާފައިވާ ސިޓީގައި ބުނެފައިވަނީ އެ ރަށުގެ ނެރުތަކުގެ ސަބަބުން ގިނަ އަދަދަކަށް ވެއްޔާއި ގާ ބޭރުވަމުންދާ ކަމަށާއި މިކަން ހައްލުކޮށް ރަށް ގިރުން ކުޑަކުރުމަށްޓަކައި ގިރާ ސަރަހައްދު ހިމާޔަތް ކުރުމުގެ މަޝްރޫއުގެ ފުރަތަމަ ފޭސް 2011 ވަނަ އަހަރު ވަނީ ފެށިފައި ކަމަށެވެ. އެ ޕްރޮގްރާމުގެ ތެރެއިން އެ ރަށުގެ އިރުމަތީ ފަރާތުގެ ހަތަރު ނެރު ވަނީ ބަންދުކުރެވިފަ އެވެ. އަދި އެކަމުގެ ނަތީޖާ ވެސް ރަނގަޅު ކަމަށް ރަސްގެފަންނު ސަރަހައްދަށް ބަލާލުމުން ފާހަގަކުރެވޭ ކަމަށް އެ ސިޓީގައި ވެއެވެ.\nމީގެ އިތުރުން ފުވައްމުލަކު ކައުންސިލުން ބުނީ މި ވަގުތު ވެސް މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ) ގެ ބޮޑު ޕްރޮޖެކްޓެއް އެ ރަށުގައި ކުރިއަށްދާ ކަމަށާއި މި ދުވަސްވަރު ނެރުތައް ބައްދާލެވޭ ނަމަ ހަރަދު ކުޑަވާނެ ކަމަށެވެ.\nއަދި އެމްޓީސީސީގެ އެކި މަޝްރޫއުތަކަށް ބޮޑު ހިލަ ރާއްޖޭގައި ގިނަވެފައި ހުރުމަކީ އެކަށީގެންވާ ކަމަކަށް ވާތީ، މި ދުވަސްވަރު މި މަސައްކަތް ކުރުމުން ހަރަދު ކުޑަކޮށް، ފުވައްމުލަކުގެ ރަށްގިރުމުގެ މައްސަލަ ހައްލު ކުރެވިދާނެ ކަމަށް ކައުންސިލުން ވަނީ ބުނެފަ އެވެ.\nއެހެންކަމުން އެ ކައުންސިލުން އެދިފައި ވަނީ ގިރާ ސަރަހައްދު ހިމާޔަތްކުރުމުގެ ދެވަނަ ފޭސްގެ ގޮތުގައި އެ ރަށު ހުޅަނގު ފަރާތުގެ ހަތަރު ނެރު ބަންދުކޮށްދިނުމަށެވެ.\nނެރުތައް ބެއްދުން މުހިއްމު ވަނީ ކީއްވެ؟\nފުވައްމުލަކަކީ އަތޮޅެއްގެ ސިފަތައް ލިބިގެންވާ ރަށެއް ނޫނެވެ. ފުވައްމުލައް އުފެދުނީ މާކަނޑާ ގުޅިފައިވާ ވިލަކުން ކަމަށްވެ އެވެ. ވިލެއް، ފަޅެއް މިހާރަކު ނޯވެ އެވެ. ވަށައިގެން ފުއްޓަރެވެ. އާނުގަނޑު ގިނަވެފައި، އޮންނަނީ މާސިންގާކޮށް ހެދި އަޑިއަށް ބިޔަ ހޮހަޅަ ހެދިފަ އެވެ.\nފުވައްމުލަކުގައި 2003 ވަނަ އަހަރު ބަނދަރު ހެދުމުގެ ކުރިން އޮޑިދޯނިފަހަރު ރަށުން ފުރުމަށް ފަރުމަތިން އަށް ނެރެއް ކޮނެފައި ވެއެވެ. އެ ނެރުތައް ހުންނަ ދިމަދިމާލުގައި އޮއެ ގަދަވެމ ހިތާމަވެރި ހާދިސާތައް ހިނގާފައި ވެއެވެ. މިހާތަނަށް ހަތަރު ނެރު ބަންދު ކުރި ނަމަވެސް ބާކީ ހަތަރު ނެރު އަދިވެސް ހުރި ގޮތަށް ހުރީ އެވެ. ފައުޒާން މަރުވެގެން ދިޔެއީ އެތަނުން ނުބައްދާ އޮތް ނެރެއްގެ ސަބަބުންނެވެ.\nފަހުގެ ތާރީހުގައި ފުވައްމުލަކުގައި މޫދަށް 25 އަށް ވުރެ ގިނަ މީހުން މަރުވެފައިވާ ކަމަށް ވެއެވެ. ފައުޒާންގެ މަރާއެކު ފުވައްމުލަކުގައި މީހުން މޫދަށް އެރި އުޅޭ ހިސާބުތައް ރައްކާތެރި ކުރެވޭނެ ގޮތްތައް ހެދުމަށް އެކި ފަރާތްތަކުން ގޮވާލަން ފެށި އެވެ. އަދި ފައުޒާން އޮޔާދަމާގަތް ނެރު ބެއްދުމަށް ގޮވާލާ ޕެޓިޝަނެއް ވެސް މިހާރު ވަނީ ހަދާފަ އެވެ.\n"ވަން ފުވައްމުލައް" ނަމުގައި ހިންގާ ހަރަކާތަކުން ފެށި ޕެޓިޝަނުގައި ދެ ދުވަހުގެ ތެރޭގައި 2،132 މީހުން ސޮއިކޮށްފައި ވެއެވެ. ފުވައްމުލަކު ސިޓީގެ މޭޔަރު އަބްދުﷲ ފަލާހް ޝަރީފް ވަނީ އެ މަސައްކަތުގައި އެއްބާރުލުންދެއްވާނެ ކަމުގެ ޔަގީންކަން އެ ހަރަކާތަށް ދެއްވާފަ އެވެ.\nނެރުތައް ބެއްދުމާއި މީހުން ގެނބުމާއި ސީދާ ގުޅުމެއް ނެތް!\nފުވައްމުލަކު ސިޓީގެ ޑެޕިއުޓީ މޭޔަރު މުހައްމަދު ޟިރާރު ސީއެންއެމްއަށް މައުލޫމާތު ދެއްވަމުން މިއަދު ވިދާޅުވީ ނެރުތައް ބަންދު ކުރުމުން އެ ރަށަށް ދިމާވެފައިވާ ރަށް ގިރުމުގެ މައްސަލައަށް ބޮޑު ހައްލެއް ލިބޭނެ ކަމަށާއި މި ވަގުތު މި މަސައްކަތް ފަށައިފި ނަމަ ދައުލަތަށް ހަރަދު ކުޑަކޮށް، މަސައްކަތް ނިންމާލެވޭނެ ކަމަށެވެ.\nޟިރާރު ވިދާޅުވީ ނެރުތައް ބެއްދުމާއީ މޫދުގައި ހިނގާ ހިތާމަވެރި ހާދިސާތަކާ ސީދާ ގުޅުމެއް ނުވާ ކަމަށެވެ. އެހެންނަމަވެސް ނެރުތައް ހުންނަ ދިމާތަކަކީ އޮއެގަދަ ދިމާތަކަކަށް ވުމުން އެ ތަންތަން ބައްދައިފި ނަމަ ފައިދާވާނެ ކަމަށް އޭނާ ވިދާޅުވި އެވެ. އަދި އާއްމުކޮށް މީހުން މޫދަށް ގޮސް އުޅޭއިރު، މޫސުމަށް ބަލަން ހަނދާން ނުހުންނަ ކަމަށާއި މޫސުމާ ބެހޭ ގައުމީ އިދާރާއިން ނެރޭ އެލާޓުތަކަށް ވެސް މޫދަށް އެރޭ މީހުން ނުބަލާ ކަމަށް ބުންޏެވެ.\nކޮންމެއަކަސް ޕްލޭނިން މިނިސްޓްރީއަށް ސިޓީ ފޮނުވާފައި އޮންނަތާ ތިން މަސް ފަހުން ހިނގި ހިތާމަވެރި ހާދިސާއެއްގައި ޒުވާން ފުރާނައެއް ވަކިވެގެން އެ ދިޔެއީ އެންމެންގެ ލޯ ކުރިމަތީގަ އެވެ. ވަފާތެރި ރަހުމަތްތެރިއެއް ދުނިޔެ ދޫކުރީ އެވެ. ބައެއްގެ ލޯބިވާ ދަރިފުޅު ވަނީ އާލަމީ ދުނިޔެއަށް ދަތުރުކޮށްފައެވެ. އެހެންކަމުން އަހުމަދު ފައުޒާންގެ މަރަކީ ބައެއްގެ އިހުމާލުން ހިނގި ހާދިސާއެއްބާއޭ ހިތާ ހިތާ ސުވާލުކޮށްލެވެއެވެ.\nފުވައްމުލަކު ސިޓީޕްލޭނިން މިނިސްޓްރީކައުންސިލް\nމާލެއާއި ތިލަފުށި ގުޅާލުމަށް އަޅާ ބްރިޖްގެ ސާވޭއަށް 15 މިލިއަން ޑޮލަރު\nސިނާއީ ދާއިރާއާ ގުޅޭ ސިމްޕޯސިއަމް އެއް ފަށައިފި\nވަރުންނާއި ނަތާޝާ ހަނީމޫނަށް ތުރުކީއަށް!\nބަރަހަނާކޮށް މިސްކިތަށް ވަތް މީހާ ގައުމަށް ފޮނުވާލަނީ\nޓިކްޓޮކް ގޭމެއްގައި ބައިވެރިވި ކުއްޖަކު މަރުވެއްޖެ


ރާއްޖެއިސްލާމް | ހުޅަނގުގެ އަންހެނުން މަސައްކަތަށްނެރެވުނު ގޮތަށް ނަޒަރެއް – 3\nހުޅަނގުގެ އަންހެނުން މަސައްކަތަށްނެރެވުނު ގޮތަށް ނަޒަރެއް – 3\nއެޑްމިން6އޮކްޓޯބަރ 2011\nދެވަނަ ބޮޑު ހަނގުރާމަ\nދެވަނަ ބޮޑު ހަނގުރަމަ ފެށުނީ މީލާދީން 1940 ގެ ކުރީކޮޅެވެ. ފިރިހެނުންނަށް ހަނގުރާމައިގާ ބައިވެރިވާންޖެހުނެވެ. ހަމަ އެއާއެކު އެމެރިކާއަށް މަސައްކަތްތެރީންނާ މުދާ ބޭނުންވިއެވެ. އަނެއްކާވެސް ވަޒީފާދޭ ފަރާތްތަކުގެ ލޯތައް އަމާޒުވީ އަންހެނުންނަށެވެ. ފުރަތަމަ ބޮޑު ހަނގުރާމައިގެ ދުވަސްވަރެކޭ އެއްފަދައިން ކައިވެނިނުކޮށް ތިބި އަންހެނުންނާ ކައިވެނިކޮށްގެން ތިބި އަންހެނުންނަށް މަސައްކަތުގެ މައިދާނަށް ނުކުތުމަށް ދަޢުވަތުދެވުނެވެ. އެކަމަކު އޭރުވެސް ގިނަ ބަޔަކު ކައިވެނިކޮށްގެން ތިބި އަންހެނުން ގެއިން ބޭރުގައި މަސައްކަތްކުރުމާ ދެކޮޅެވެ. އެހެންކަމުން މިވިސްނުން ބަދަލުކުރުމަށްޓަކައި ސަރުކާރާ މީޑިއާ ގުޅިގެން ފިސާރި ވަރުގަދަ ޕްރޮޕެގަންޑާ ކެންޕެއިނެއް ފެށުނެވެ. މައި ސަރުކާރުގެ ފަރާތުން އަންހެނުންނަށް ވިސްނައިދެމުން ގެންދިޔައީ މަސައްކަތުގެ މައިދާނަށް އެމީހުން ނުނިކުމެއެއް ހަނގުރާމައިގެ މައިދާނުގައި ކާމިޔާބެއްނުލިބޭނެކަމުގައެވެ. މަސައްކަތްކުރުމަކީ ރަގަޅު ރައްޔަތުމީހެއްކަމުގެ ނިޝާނެއްކަމުގައި ބެލެވެންފެށިއެވެ. މަސައްކަތަށް ނުކުންނަ އަންހެނާއަކީ ޤައުމުދެކެ ލޯބިވާ މީހެއްކަމުގައި ބެލެވެން ފެށިއެވެ.\nނަވާރަސަތޭކަ ސާޅީސްދެވަނަ އަހަރު ސަރުކާރުގެ ފަރާތުން މެގަޒިން ބިޔުރޯއެއް އުފެއްދިއެވެ. މިބިޔުރޯއިން [war guide] ގެ ނަމުގައި މަޖައްލާއެއް ނެރެންފެށިއެވެ. ކޮންމެ މަހަކުވެސް ހަނގުރާމައިގެ ޕްރޮޕަގެންޑާ އަށް އެހީތެރިވުމުގެ ގޮތުން މަޖައްލާގެ މައިގަނޑު މަޥްޟޫއެއް އިޚުތިޔާރުކުރެވުނެވެ. 1943 ވަނަ އަހަރު ސެޕްޓެމްބަރ މަހުގެ މައިގަނޑު މަޥްޟޫޢަކީ ”އަންހެނުން މަސައްކަތުގައި“ މިއެވެ. މިމަޥްޟޫޢުގެ ޝިޢާރަކީ ”ހަނގުރާމަ އަވަހަށް ކާމިޔާބުކުރުމަށް ގިނަ އަންހެނުން މަސައްކަތަށް ނުކުންނާށެވެ!“ މިމަޖައްލާތަކުން އެވަގުތަށް ކާރުޚާނާތަކަށް މަސައްކަތު މީހުން ބޭނުންވެފައިވާ އެހެނަސް އަންހެނުން ޢާންމުގޮތެއްގައި ކޮށްނޫޅޭ މަސައްކަތްތަކުގެ ރަގަޅު ވާހަކަ ތަފާތު ގޮތްގޮތަށް ފަތުރަމުން ގެންދިޔައެވެ. އެބައިމީހުންގެ ވިސްނުމަކީ އާދައިގެ ޝައްޤުވެރިނޫން މަސައްކަތްތައްވެސް މީހުން ޝައުޤުވެރިވާގޮތަށް ހުށައެޅިއްޖެނަމަ މަސައްކަތަށް ނުކުންނަ އަންހެނުން އިތުރުވެގެން ދާނެއެވެ.\nކޮންމެއަކަސް ސަރުކާރާއި މީޑިއާ އެކުވެގެން މިހިންގުނު ޕްރޮޕެގަންޑާ ކާމިޔާބު މަސައްކަތަކަށްވިއެވެ. ހަނގުރާމައިގެ ދުވަސްވަރު6މިލިޔަނަށްވުރެ ގިނަ އަންހެނުން މަސައްކަތުގެ މައިދާނަށް ނުކުތެވެ. ގިނަ އަންހެނުންނަކީ ކައިވެނިކޮށްގެން ތިބި އަންހެނުންނެވެ. 1940 ވަނަ އަހަރު ހަނގުރާމައިގެ ކުރިއަށް ނަޒަރު ހިންގައިލާއިރު އަންހެން މަސައްކަތްތެރިންގެ ތެރެއިން ކައިވެނިކޮށްގެން ތިބީ އެންމެ %36 އަންހެނުންނެވެ. ނަމަވެސް 1945 ވަނަ އަހަރު ހަނގުރާމަޔަށްފަހު މިނިސްބަތް ވަނީ %50 މައްޗަށް އުފުލިފައެވެ. މެދުފަންތީގެ ޢާއިލާތަކުގައި އަނބިމީހާ މަސައްކަތަށް ނުކުތުމަކީ މަނާކަމެއްގެ ގޮތުގައި ބެލެވެމުން އައި އައުންވަނީ މުޅިން ބަދަލުވެފައެެވެ.\nދެވަނަ ބޮޑު ހަނގުރާމަޔަށްފަހު…\nމީލާދީން 1950 ގެ އަހަރުތައް ބެލެވިފައިވަނީ އެމެރިކާގެ ޢާއިލާތަކުގެ ދިރިއުޅުމަށް ތިޔާގިކަން ގެނުވި ދުވަސްވަރެއްގެ ގޮތުގައެވެ. ފިރިހެންވެރިން ހަނގުރާމައިން އެނބުރި އައުމުން އެމީހުންނަށް ވަޒިފާ ބޭނުންވިއެވެ. އަނެއްކާވެސް ސަރުކާރާއި މީޑިޔާ އެކުވެގެން ޢާންމުންގެ ވިސްނުން އެމީހުން ބޭނުންވާ ގޮތަށް ބައްޓަންކުރުމުގެ މަސައްކަތެއް ފެށުނެވެ. އެކަމަކު މިފަހަރު އަންހެނުން ގެއަށް އެނބުރި ރުޖޫޢަވުމަށް އެފަރާތްތަކުން ތަރުޙީބުދެމުން ގެންދިޔައެވެ. މިއިން ދޭހަކޮށްދެނީ އަންހެނުން މަސައްކަތަށް ނެރެވުނީކީ އެބައިމީހުންނަށް ”މިނިވަންކަމެއް“ ދޭންވެގެން ނޫންކަމެވެ. އަދި ކިއެއްތަ! އޭގެ ސަބަބަކީ މަސައްކަތްކުރާނެ މީހުންނަށް އެމެރިކާ ބޭނުންވުންކަމެވެ.\nނަމަވެސް މިފަހަރުގެ މިމަސައްކަތް ކުރީ ފަހަރުހާ ކަމިޔާބެއްނުވިއެވެ. އެހެންކަމުން އެމަސައްކަތް ވަރަށް އަވަހަށް ހުއްޓައިލިއެވެ. ފުރަތަމަ ސަބަބަކީ އިޤްތިޞާދީ މަޖްބޫރީއަށްޓަކައި އާދައިގެ ވަޒީފާތަކުގައި ތިބި އަންހެނުން މަސައްކަތުގެ މައިދާނުގައި މަޑުކުރުމެވެ. ދެވަނަ ސަބަބަކީ މުދާ ގަންނަ މީހުން އިތުރުވެގެން ދިޔުމުން ވަޒީފާތައް އިތުރުވުމެވެ.\nހަމަ އެފަދައިން 1950 ގެ އަހަރުތަކުގައި ވިހެއުމުގެ ރޭޓްވެސް މައްޗަށް ދިޔައެވެ. މަސައްކަތުގެ މައިދާނުން ގެއަށް އެނބުރި އައި އަންހެނުން އަނެއްކާވެސް އެމީހުންގެ ވަގުތުތައް ޢާއިލާ ބެލެހެއްޓުމަށް ޚާއްޞަކުރިއެވެ. އެކަމަކު ހަމަ މިދުވަސްވަރު އެމެރިކާގެ މުޖުތަމަޢަށް ވަރަށް މުހިއްމު އެހެން ބަދަލެއްވެސް އައެވެ. އެބަދަލަކީ ޓީވީ ޢާންމުވެގެން ދިޔުމެވެ. 1960 ވަނަ އަހަރު އާބާދީގެ ނުވަދިހަ އިންސައްތަ މީހުންގެ އަތުގައި އެންމެ މަދުވެގެން އެއް ޓީވީ ހުއްޓެވެ. ޢާއިލާތަކުން މުނިފޫހިފިލުވައިލުމަށްޓަކައި ޓީވީ ސްކްރީން ދޮށަށް ޖަމާވާން ފެށިއެވެ. އެންމެ ފުރަތަމަ ދުވަސްތަކުގައި އިޝްތިހާރުތަކަށް ދާންދެން ނުހަނު ޝައުޤުވެރިކަމާއެކު ބަލަމުން ގެންދިޔައެވެ.\nނަމަވެސް ދެން ކުރިމަތިވި މައްސަލައަކީ ޙަޔާތުގެ ކޮލިޓީ ހިފެހެއްޓުމަށް ހޯދަންޖެހޭކަމަށް ޓީވީ ޕްރޮގްރާމްތަކުން ދައްކާ ސާމާނުތައް ހޯދުމުގެ ޤާބިލްކަމެއް މެދު ފަންތީގެ ގިނަ ޢާއިލާތަކަށް ލިބިގެނެއްނުވެއެވެ. އެހެންކަމުން ކޮންމެފަދަ ގޮތަކުން ނަމަވެސް އެމެރިކަން ސްޓޭންޑަޑް ދިރިއުޅުމެއް އުޅުމަށްޓަކައި ވަރަށް ގިނަ އަންހެނުން އަނެއްކާވެސް އެނބުރި މަސައްކަތަށް ރުޖޫޢަވާން ނިންމިއެވެ.\n1940 ން 1950 އާ ދެމެދު އެމެރިކާގެ އަންހެނުންގެ ތެރެއިން މަސައްކަތުގެ މައިދާނަށް ނުކުންނަ އަންހެނުންގެ ނިސްބަތް9ފަސެންޓަށް އިތުރުވެފައިވެއެވެ. ނަމަވެސް 1930 ން 1940 އާ ދެމެދު މިނިސްބަތް އިތުރުވެފައިވަނީ އެންމެ3ޕަސެންޓަށެވެ. (ނުނިމޭ)\nއަޞްލުލިޔުއްވީ: އަލްއުޚްތު އަރީބާ ބިންތު ޚާލިދް / އަލްބަލާޣް.ނެޓް


SunOnline: Raajjeyge leading guesthouse ge award Reveries Diving Village ah\nލީޑިންގް ގެސްޓްހައުސްގެ އެވޯޑު ރިވެރީސް ޑައިވިންގް ވިލެޖަށް\nމާހިލް މުހައްމަދު 31 Aug 2018, 23:56\nމަޓާޓޯ މޯލްޑިވްސް ޓްރެވަލް އެވޯޑްސް 2018 ގެސްޓްހައުސް އެޑިޝަން: ލީޑިންގް ގެސްޓްހައުސްގެ އެވޯޑު ލިބުނީ ރެވެރީސް ޑައިވިންގް ވިލެޖަށް -- ސަން ފޮޓޯ/ ފަޔާޒު މޫސާ\nރާއްޖޭގެ ލީޑިންގް ގެސްޓްހައުސް އެވޯޑުގެ ޝަރަފު، ލ. ގަމުގެ ރިވެރީސް ޑައިވިންގް ވިލެޖަށް ލިބިއްޖެއެވެ.\nމިރޭ ހުޅުމާލޭގެ ހެރިޓޭޖް އައިލެންޑް، ފަރުކޮޅުފުށީގައި މަޓާޓޯ މޯލްޑިވްސް ޓްރެވަލް އެވޯޑްސް 2018ގެ ގެސްޓްހައުސް އެޑިޝަން ވަނީ ބާއްވާފައެވެ. އެ ހަފްލާގައި ރާއްޖޭގައި އެކި ދާއިރާތަކުން ފާހަގަކޮށްލެވޭ ގެސްޓްހައުސްތަކަށް އެވޯޑް ދިނެވެ.\nހަފްލާގެ އެންމެ ޝަރަފުވެރި އެވޯޑު، ރާއްޖޭގެ ލީޑިންގް ގެސްޓްހައުސް އެވޯޑު ރިވެރީސް ޑައިވިންގް ވިލެޖަށް ދެއްވީ ޝަރަފުވެރި މެހެމާނު، މަރުކަޒީ ބޭންކުގެ ގަވަރުނަރު އަހްމަދު ނަސީރެވެ.\nމިއީ ރިވެރީސް ޑައިވިންގް ވިލެޖަށް މި އެވޯޑު ލިބުނު ދެވަނަ ފަހަރެވެ. މަޓާޓޯ މޯލްޑިވްސް ޓްރެވަލް އެވޯޑްސްގެ ގެސްޓްހައުސް އެޑިޝަނެއް ލޯންޗުކުރުމުގެ ކުރިން، 2016 ވަނަ އަހަރުގެ ޓްރެވަލް އެވޯޑްސް ގާލާގައި ރިވެރީސް އަށް ރާއްޖޭގެ ލީޑިންގް ގެސްޓްހައުސް އެވޯޑުގެ އިތުރުން ލީޑިންގް އިނޮވޭޝަން އިން ގެސްޓްހައުސް ޑިޒައިންގެ އެވޯޑު ލިބިފައި ވެއެވެ.\nދެހާސް ބާރަވަނަ އަހަރު ލ. ގަމުގައި ހުޅުވި ރިވެރީސް ޑައިވިންގް ވިލެޖަށް މިދިޔަ އަހަރުގެ މަޓާޓޯ މޯލްޑިވްސް ޓްރެވަލް އެވޯޑްސް ގެސްޓްހައުސް އެޑިޝަންގައި ލީޑިންގް އެޑްވެންޗާ ގެސްޓްހައުސްގެ އެވޯޑު ވެސް ލިބުނެވެ.\nމީގެ އިތުރުން ރިވެރީސް އަށް ވަނީ 2017 ވަނަ އަހަރުގެ ސައުތު އޭޝިއާ ޓްރެވަލް އެވޯޑްސްގައި ދެކުނު އޭޝިއާގެ ލީޑިންގް ގެސްޓްހައުސްގެ އެވޯޑާއި ރާއްޖޭގެ ލީޑިންގް ގެސްޓްހައުސްގެ އެވޯޑުވެސް ލިބިފަ އެވެ.\nސްޓާވޯޒް ފްރެންޗައިޒްގެ އަށް ވަނަ ފިލްމު "ރޯގު ވަން" ލ. އަތޮޅުގައި 2015 ވަނަ އަހަރު ޝޫޓު ކުރި އިރު، އެ ފިލްމުގެ ކްރޫއިން ތިބީ ރިވެރީސް ޑައިވިންގް ވިލެޖުގައެވެ.


ބަންދުގައި ބަހައްޓައިގެން ކޯޓަށް ޙާޟިރުކުރުމަށް3މީހަކު ހޯދަނީ\nހޮނިހިރު ،15 ފެބުރުއަރީ 2014 / 0:25\nކަނާތުން ވާތަށް: ސ. މަރަދޫ، މާޖެހިގެ، އިބްރާހީމް ސާމިޢު (44އ) އާއި ސ. ހުޅުދޫ، ކުދީނާގެ، އަޙްމަދު ރިޔާޙް (28އ) ގެ އިތުރުން ނ. މިލަދޫ، ސިނަމާވިލާ، އަޙްމަދު ނާޞިރު (27އ)\nކްރިމިނަލް ކޯޓަށް ހުށަހެޅިފައިވާ ތަފާތު ތިން މައްސަލައަކާ ގުޅިގެން އެ ކޯޓަށް ހާޒިރުކުރަން ބޭނުންވެ ހާޒިރުކުރެވިފައިނުވާ ތިން މީހަކު ފުލުހުންގެ ބަންދުގައި ބަހައްޓައިގެން ކޯޓަށް ހާޒިރުކޮށްދިނުމަށް ފުލުހުންގެ މައްޗަށް ކޯޓުން ކޮށްފައިވާ އަމުރަކާ ގުޅިގެން ފުލުހުން އެމީހުން ހޯދުމަށް މިހާތަނަށް ކުރި މަސައްކަތުން އުޅޭ ވަކި ތަނެއް ނޭގި ހޯދައި ނުފެނިފައިވާތީ މި މީހުން ހޯދުމަށް ޢާއްމުކޮށް އިޢުލާން ކޮށްފިއެވެ.\nފުލުހުންގެ ބަންދުގައި ބަހައްޓައިގެން 2014 ފެބްރުއަރީ 16 ވަނަ ދުވަހު ކްރިމިނަލް ކޯޓަށް ޙާޟިރު ކުރުމަށް އެކޯޓުން ކޮށްފައިވާ އަމުރުތަކާގުޅިގެން ހޯދަމުންދަނީ ސ. މަރަދޫ، މާޖެހިގެ، އިބްރާހީމް ސާމިޢު (44އ) އާއި ސ. ހުޅުދޫ، ކުދީނާގެ، އަޙްމަދު ރިޔާޙް (28އ) ގެ އިތުރުން ނ. މިލަދޫ، ސިނަމާވިލާ، އަޙްމަދު ނާޞިރު (27އ) އެވެ.\nމި ތިން މީހުންގެ ތެރެއިން އިބްރާހީމް ސާމިޢަކީ ކްރިމިނަލް ކޯޓަށް ހުށަހަޅާފައިވާ މަނާކުރެވިފައިވާ މަސްތުވާއެއްޗެއް ބޭނުން ކުރުމާއި، ބޭނުން ކުރުމަށްޓަކައި އަތުގައި ބެހެއްޓުމުގެ ކުށުގެ މައްސަލައަކަށް ކޯޓަށް ޙާޟިރު ކުރަން ބޭނުންވެ ޙާޟިރު ކުރެވިފައިނުވާތީ ފުލުހުންގެ ބަންދުގައި ބަހައްޓައިގެން ކޯޓަށް ހާޒިރުކޮށްދިނުމަށް ފުލުހުންގެ މައްޗަށް އަމުރު ކުރުމާ ގުޅިގެން ހޯދަމުންދާ މީހެކެވެ.\nއަޙްމަދު ރިޔާޙަކީ ކްރިމިނަލް ކޯޓަށް ހުށަހަޅާފައިވާ ޑައިމޯފިން ޓްރެފިކް ކުރުމުގެ ކުށުގެ މައްސަލައަކަށް ޙާޟިރު ކުރަން ބޭނުންވެ ޙާޟިރު ކުރެވިފައިނުވާތީ ފުލުހުންގެ ބަންދުގައި ބަހައްޓައިގެން ކޯޓަށް ހާޒިރުކޮށްދިނުމަށް ފުލުހުންގެ މައްޗަށް އަމުރު ކުރުމާ ގުޅިގެން ހޯދަމުންދާ މީހެކެވެ.\nއަޙްމަދު ނާޞިރަކީ ކްރިމިނަލް ކޯޓަށް ހުށަހަޅާފައިވާ މަނާކުރެވިފައިވާ މަސްތުވާ އެއްޗެއް ވިޔަފާރިކުރުމަށްޓަކައި އަތުގައި ބެހެއްޓުމާއި، ބޭހުގެ ގޮތުގައި ބޭނުންކުރެވޭ މަސްތުވާއެއްޗެއް ވިޔަފާރި ކުރުމަށްޓަކައި އަތުގައި ބެހެއްޓުމުގެ ކުށުގެ މައްސަލައަކަށް ޙާޟިރުކުރަން ބޭނުންވެ ޙާޟިރު ކުރެވިފައިނުވާތީ ފުލުހުންގެ ބަންދުގައި ބަހައްޓައިގެން ކޯޓަށް ހާޒިރުކޮށްދިނުމަށް ފުލުހުންގެ މައްޗަށް އަމުރު ކުރުމާ ގުޅިގެން ހޯދަމުންދާ މީހެކެވެ.\nވީމާ މި މީހުންނާ ބެހޭ އެއްވެސް މަޢުލޫމާތެއް ލިބިފައިވާނަމަ އެމަޢުލޫމާތެއް މޯލްޑިވްސް ޕޮލިސް ސަރވިސްގެ ހޮޓްލައިން ނަމްބަރު 3322111 އަށް ނުވަތަ ޕޮލިސް ކަސްޓޯޑިއަލް ޑިޕާޓްމަންޓްގެ ނަމްބަރު 9991442 އަށް ގުޅުއްވައި ހިއްސާކުރެއްވުން އެދެމެވެ. މިފަދަ މީހުން ހޯދުމުގައި އާއްމު ރައްޔިތުންގެ ފަރާތުން ފުލުހުންނަށް ލިބެމުންދާ އެއްބާރުލުން މިފުރުސަތުގައި ފާހަގަކޮށް ޝުކުރު ދަންނަވަމެވެ.